BML Community Fund ge aa burah proposal husha alhan hulhuvaalifi\nބީއެމްއެލް ކޮމިއުނިޓީ ފަންޑުގެ އާބުރަށް ޕްރޮޕޯސަލް ހުށައަޅަން ހުޅުވާލައިފި\nބީއެމްއެލްގެ "އަހަރެންގެ ބޭންކު ކޮމިއުނިޓީ ފަންޑު" ގެ ހަތަރު ވަނަ ބުރަށް ޕްރޮޕޯސަލް ހުށައަޅަން ފުރުސަތު ހުޅުވާލައިފި އެވެ.\nފަރުދުންނާއި ހިލޭސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް އެހީ ވުމުގެ ގޮތުން ބީއެމްއެލުން ހިންގާ ކޮމިއުނިޓީ ފަންޑުންގެ4ވަނަ ބުރަށް ހުޅުވާލާފައިވަނީ މިއަދުން ފެށިގެން އަންނަ މަހު 14 ވަނަ ދުވަހުގެ މެންދުރު 12:00 ށެވެ.\nމިއަހަރުގެ ކޮންމެ ކްއާޓާއެއްގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވައި އެއިން ކޮންމެ ޕްރޮޕޯސަލެއްގައި ހިމެނޭ ހަރަކާތް ހިންގަން 50,000 ރުފިޔާ ބީއެމްއެލް އިން ދޭނެ އެވެ. މި ފުރުސަތުގައި އިޖުތިމާއި ފައިދާއަށް ހިލޭ ސާބަހަށް ކުރާ މަސައްކަތާއި ތައުލީމާއި ކުޅިވަރު އިތުރުން ތިމާވެށި ހިމާޔަތް ކުރުންފަދަ ކަންކަމަށް ޕްރޮޕޯސަލް ހުށައެޅޭނެ ކަމަށް ބީއެމްއެލްއިން މައުލޫމާތު ދެއެވެ.\nއެގޮތުން މިއަހަރު ތެރޭ "އަހަރެންގެ ބޭންކް" ގެ ދަށުން މުޖުތަމައަށް އެހީތެރިވާން ހިންގާ ޕްރޮގްރާމްގައި ތައުލީމާއި ކުޅިވަރާއި އަދި ތިމާވެށީގެ ހަރަކާތްތަކުގެ އިތުރުން ހިލޭ ސާބަހަށް މަސައްކަތްކުރާ ޖަމިއްޔާތަކުން ހިންގާ ހަރަކާތްތަކާއެކު 100 ޕްރޮޖެކްޓަކަށް އެހީތެރިކަން ދީފައި ވެއެވެ.\nކޮމިއުނިޓީ ފަންޑުގެ މިދިޔަ ކްއާޓަރުގައި އެންމެ ރަނގަޅު ފަސް ޕްރޮޕޯސަލަކަށް ހޮވިފައިވަނީ ހދ. ކުޅުދުއްފުށީގައި ކުޑަކުދިންގެ ޕާކެއް ތަރައްގީކުރުމާއި، ހއ. ކެލާ ސްކޫލު ކުރިމަތީގައި ދަރިވަރުންނާއި ބެލެނިވެރިން ބޭނުން ކުރުމަށް ހިޔަލެއް ހެދުން ނ. ހޮޅުދޫ ބަނދަރު ސަރަހައްދުގައި މަސް ކަނޑާ ތަނެއް ހެދުމާއި ރ. ހުޅުދުއްފާރުގައި އަތިރިމަތީ ސަރަހައްދުގައި ހިތްފަސޭހަ މައިޒާނެއް ތަރައްގީކުރުމާއި އަދި ތ. ކަނޑޫދޫގެ ތުނޑީގައި ޕިކްނިކް ސަރަހައްދެއް ގާއިމްކުރުމުގެ ޕްރޮޕޯސަލެވެ.\nބީއެމްއެލްގެ ލޯނުތައް ދެއްކުން ނޮވެމްބަރު މަހަށް ފަސްކޮށްދީފި\nބޭންކުތަކުން ފައިދާ ނުބެހުމަށް އެމްއެމްއޭއިން އަންގައިފި


Team Landhoo Ge Practice Dhevana match Evvaruvejje.\nހޮނިހިރު , 20 ޖެނުއަރީ 2018\nޑިސެންބަރު 2017ގައި މިނިސްޓްރީ އޮފް ޖެންޑަރ އެންޑް ފެމިލީއަށް ހުށަހެޅިފައިވަނީ 203 މައްސަލަ – ޖެންޑަރ\nކުޅުދުއްފުށީގައި މިހާރު ހުއްޓިފައި ހުރި ހައުސިންގ ޔުނިޓްތަކުގެ މަސައްކަތް ވަރަށް އަވަހަށް ފަށާނަން – ޑރ.މުއިއްޒު\nލަންދޫގައި ޑިޕްލޮމާއިން ލީޑަރޝިޕް އެންޑް މެނޭޖްމެންޓް ކޯހެއް ފަށަނީ\nފުލުސް އޮފީހަށް މީހުން ހޯދަނީ\nއާ އަހަރުގެ ޝޯވ ތަކާމެދު އެއްބަޔަކު ހިތްހަމަ ނުޖެހިފައި.\nޖެހިޖެހިގެން ކުށްލި ދެމަރު ދާދި އެއްގޮތަކަށް – ލަންދޫ ވަނީ ބޮޑު ބިރުވެރިކަމެއްގެ ތެރޭގައި.\nލަންދޫޓީމަށް ހަމަ ސާބަސް\nބަނޑު ހިކޭނަމަ އަދި ބޮޑުކަމުދާން އުނދަގޫވާނަމަ މިއޮތީ ދާއިމީ ފަސޭހަ ޙައްލެއް!\nޓީމު ލަންދޫއިން ކުޅުނު ދެވަނަ ޕްރެކްޓިސް މެޗު އެއްވަރުވެއްޖެ\nޔޫސުފު ޢަބުދުއްރަހީމް3މަސްކުރިން\tޚިޔާލެއް ދެއްވާ\nއަންނަ މަހުގެ 15 ގައި ފެށުމަށް ހަމަޖެހިފައިވާ ޝިޔާމް-މަޢުރޫފް ސޮކަކަޕް ފުޓްބޯޅަ މުބާރާތަށް ތައްޔާރުވަމުން އަންނަ ޓީމު ލަންދޫއިން ކުޅުނު ދެވަނަ ޕްރެކްޓިސް މެޗުން އެއްވަރުވެއްޖެއެވެ.\nއިއްޔެ ހަވީރު މާފަރު ޒުވާނުންގެ ފުޓްބޯޅަ ދަނޑުގައި ކުޅެވުނު މެޗު ފަށައިގެން ، ގިނަވަގުތު ބޯޅަ ގެންގުޅެ މެޗް ކޮންޓުރޯލްކޮށް ކުޅެފައިވަނީ ޓީމް ލަންދޫއިންނެވެ. ނަތީޖާއެއްގެ ގޮތުން މެޗުގެ ފުރަތަމަ ލަނޑު ޓީމު ލަންދޫ އިން ކާމިޔާބު ކުރިއެވެ. މިލަނޑު ކާމިޔާބު ކޮށްދިނީ މިވަގުތު ލަންދޫ ޓީމުގައި ކުޅެމުންދާ އެންމެ ތަޖުރިބާކާރު ކުޅުންތެރިޔާ މުހައްމަދު ހަސަން (ރަބޭ ) އެވެ. ޓީމު ލަންދޫގެ ލަނޑަށްފަހު މާފަރު ޓީމުގެ ކުޅުން ރަގަޅުކޮށް މެޗް ކޮންޓުރޯލް ކުރިއެވެ. މެޗްގެ 35 ވަނަ މިނެޓްގައި މާފަރު ޓީމުން ލަނޑުޖެހީ ލިބުނު ޕެނަލްޓީ އަކުން މާފަރު ޓީމުގެ ހުންރުވެރި މިޑްފީޑަރ އަހުމަދު ނަބީލް (ނައްޑަ) އެވެ.\nފުރަތަމަ ހާފު ނިމުނީ 1-1 ލަނޑުން ދެޓީމު އެއްވަރުވެގެންނެވެ. ދެވަނަ ހާފް ޓީމުލަންދޫ އިން ފަށާފައިވަނީ ގިނަ ބަދަލުތަކަކާއި އެކު އެވެ. ދެވަނަ ހާފުފަށާއި މާފަރު ޓީމުން ގިނަ ހަމަލަތަކެއް އުފެއްދިއެވެ. ނަތީޖާއެއްގެ ގޮތުން ލިބުނު ހިލޭޖެހުމަކުން މާފަރު ޓީމުގެ ދެވަނަ ގޯލްޖެހިއެވެ. މިގޯލްވެސް ކާމިޔާބު ކޮށްދިނީ މެޗުގައި މޮޅުކުޅުމެއް ދެއްކި ހުނަރުވެރި މިޑްފީޑަރ އަހުމަދު ނަބީލް (ނައްޑަ)އެވެ. އަދި ދެވަނަ ލަނޑު ޖެހިތާ މަގިނައިރު ނުވަނީސް މާފަރު ޓީމަށް ޕެނަލްޓީއެއް ލިބުނެވެ. މިޕެނަލްޓީ ގޯލްގެ ތެރެއަށް ވައްދާލައި މާފަރު ޓީމުގެ3ވަނަ ލަނޑު ޖަހާ ޓީމު ލަންދޫ ހާސްކޮށްލިއެވެ.\nފޮޓޯ ؛ އެފްސީ މާފަރު\nމާފަރު ޓީމުގެ3ވަނަ ލަނޑަށްފަހު ލަންދޫ ޓީމުން ކުރިއަށް ޖެހި ގިނަ ހަމަލާތަކެއް ފުލުފުލުން މާފަރު ޓީމުގެ ގޯލަށް ފޮނުވާލިއެވެ. ނަތީޖާއެއްގެ ގޮތުން މެޗުނިމެން ކައިރިވެފައިވަނިކޮށް ، ލަންދޫ ޓީމުން ކައިރި ކައިރީގައި ދެ ލަނޑު ކާމިޔާބު ކުރިއެވެ. މި ދެލަނޑުވެސް ކާމިޔާބު ކޮށްދިނީ މެޗުގައި މޮޅުކުޅުމެއް ދެއްކި ހުނަރުވެރި ފޯވާޑް މުހައްމަދު ސަމާހު (ސަމައްޓޭ ) އެވެ.\nމިއަހަރު ޓީމު ލަންދޫގެ ކޯޗަކީ ކުރީގެ ނިއުރޭޑިއަންޓްސް ސްޕޯޓްސް ކުލަބުގެ ކެޕްޓަން އަހުމަދު އިރުފާން ( އިރޭ ) އެވެ. މާފަރު ޓީމުގެ ކޯޗަކީ މުހައްމަދު އަބުދުއްލް ޤަނީ ( މޯޑް ޤަނީ ) އެވެ. މިއީ މުހައްމަދު އަބުދުލް ޤަނީ އިރުޝާދުގެ ދަށުން މާފަރު ޓީމު ކުޅުން ފުރަތަމަ މެޗެވެ.\nޓީމު ލަންދޫގެ އެންމެ ފަހު ޕްރެކްޓިސް މެޗު މިމަހުގެ 8 ވަނަ ދުވަހަށް ވަނީ ޝެޑިއުލް ކޮށްފައެވެ. އެމެޗުގައި ޓީމު ލަންދޫ ބައްދަލުކުރާނީ ވޭތިވެ ދިޔަ ދެއަހަރުގެ ޗެމްޕިއަން ހޮޅުދޫ ފުޓްބޯޅަ ޓީމާއެވެ. މިމެޗް ކުޅުމަށް ހަމަޖެހިފައިވަނީ ލަންދޫ ޒުވަނުންގެ ފުޓްބޯޅަ ދަނޑުގައެވެ.\nލިޔުނީ: ޔޫސުފު ޢަބުދުއްރަހީމް\nޔޫސުފު ޢަބުދުއްރަހީމް ( ޔޫއްޓޭ ) އަކީ ކުޅިވަރުގެ ޚަބަރުތައް ކަވަރު ކުރެެއްވުމުގައި އެފަދަ ދެވަނައެއްނެއް ޒުވާން ނޫސްވެރިއެކެވެ. އޭނާގެ ލިޔުންތައް ކުޅިވަރަށް ޚާއްޞަވެގެން ދިޔަނަމަވެސް މައުލޫމާތާއި އެހެނިހެން ޚަބަރުތައް ކަވަރުކުރެއްވުމުގައިވެސް އޭނާ ޙަރަކާތްތެރިވެލައްވައެވެ.\nޓީމު ލަންދޫ ސަޕޯޓަރުންގެ ސަޕޯޓާއި އެކު ކުރިއަށް\nޓީމެއްގެ ގޮތުގައި ކުޅެ ލަންދޫޓީމުގެ ފެށުން ރަނގަޅުކޮށްފި\nމައިލޯ ކިޑްސް ފުޓްބޯލް ފިއެސްޓާ އަށް ލަންދޫ ސުކޫލުން ޕްރެކްޓިސް ފަށައިފި\nލަންދޫގެ ކަނބަލުންނަށް ކަސްރަތު ޕްރޮގްރާމެއް ފަށައިފި\nހުރިހާ ލިޔުންތައް (46)\nއަންހެނާ އެއްދާންކުރުމަށްފަހު ހިނައިގަތުން\nޤަވާއިދާ ޚިލާފަށް ވަރަށްގިނަ ލަކުޑިތަކެއް މާފަރުން ބޭރުކުރަމުންދާ މައްސަލައެއް ފެންމަތިވެއްޖެ.\nލަންދޫގައި އައު ފިހާރައެއް ރޭ ހުޅުވައިފި.\n8 ފަޓްލޫނާ 10 ގަމީސް އެއްމަތިމައްޗަށް ލައިގެން ހުރި މީހަކު އެއަރޕޯޓަކުން ހިފަހައްޓައިފި.\nތައިރޮއިޑް ބައްޔަށް ފަރުވާކުރާ މީހުންގެ މައުލޫމާތު ހޯދަނީ\nޑުބާއީގައި ފުރަތަމަ ފަހަރަށް ރޮބަޓް ބޭނުންކޮށްގެން އިންސާނެއްގެ ކަކޫ ބަދަލުކޮށްފި.\nލަންދޫ ނަރުދަމާގެ ޢަމަލީ މަސައްކަތަށް ބޭނުންވާ ބައެއް ސާމާނާއި، ލޭބަރުން ގެނެސްފި.\nޅޮހި ގަބުރުސްތާނުގެ ވަށާފާރު ރާނަނީ


SunOnline: Mahah gos Deco vegen faruva dhenee\nމަހަށް ގޮސް ފީނަން އުޅުނު މީހަކު ޑިކޯވެގެން ފަރުވާ ދެނީ\nމުހައްމަދު އައުޒަމް 09 Feb 2020, 12:08\nމީގެ ކުރިން މަހަށްގޮސް ފީނަން އުޅުނިކޮށް ޑިކޯވި މީހަކު މާލެ ގެންނަނީ--- ފޮޓޯ: އެމްއެންޑީއެފް\nމަހަށް ގޮސް ފީނަން އުޅުނު މީހަކު ޑައިވިން ޑީކޮމްޕްރެޝަން ސިކްނަސް (ޑިކޯ)ވެގެން ފަރުވާ ދޭން ފަށައިފިއެެވެ.\nއެމްއެންޑީއެފްގެ މީޑިއާ އޮފިޝަލް ވިދާޅުވީ މަސްވެރިކަން ކުރަން އުޅުނު "މީރާ" ނަމަކަށް ކިޔާ ދޯންޏަކުން ފުޅިއަޅައިގެން ފީނަން ފޭބި 27 އަހަރުގެ ދިވެއްސަކު އަވަސް ފަރުވާއަށް އެމްއެންޑީއެފް ސަދާން އޭރިއާގެ އެހީތެރިކަމާއެކު ގދ. ތިނަދޫގައި ހުންނަ ހޮސްޕިޓަލްއަށް މިއަދު ހެނދުނު ގެންގޮސްދީފައިވާ ކަމަށެވެ.\nމިދިޔަ މަހު ވެސް ގދ. ކޮނޮއްޓާ ހިސާބުގައި މަސްވެރިކުރަން އުޅުނު މީހަކަށް ޑިކޯވެގެން ފަރުވާދިނެވެ. އަދި މިދިޔަ ނޮވެމްބަރު މަހު ވެސް ދެ މީހަކު ގދ. އަތޮޅުގައި ޑިކޯވެގެން ބަނޑޮސްގައި އެކަމަށް ފަރުވާދޭ ތަނުގައާއި އަދި އައިޖީއެމްއެޗްގައި ފަރުވާދިނެވެ.\nރައްޔިތުންގެ މަޖިލީހުގައި ރިޔާސީ ބަޔާން އިއްވަވަމުން ރައީސް އިބްރާހިމް މުހައްމަދު ސޯލިހް ވިދާޅުވީ އެން ހޯދަން ފީނުމުގައި ލިބޭ ގެއްލުން ކުޑަކުރުމުގެ ގޮތުން، ރައްކާތެރި ގޮތުގައި ފީނުމުގެ ތަމްރީން ޕްރޮގްރާމްތަކެއް މިއަހަރު ފެށިގެންދާނެ ކަމަށެވެ.\nއޭގެ އިތުރުން އައްޑޫގައި މިހާރު ހުރި ޑީކޮމްޕްރެޝަން ޗެމްބަރުގެ ހިދުމަތް އަންނަ މަހުގެ ތެރޭގައި ފެށުމަށް މަސައްކަތްކުރަމުންދާކަމަށްވެސް ރައީސް ވިދާޅުވިއެެވެ.\nފީނުމުގައި ޑިކޯވުމުގެ މައްސަލައަކީ ރާއްޖޭގައި އާންމު ކަމެކެެވެ. އެ މައްސަލަ އިތުރުވާތީ ކާށިދޫ ދާއިރާގެ މެމްބަރު އަބްދުﷲ ޖާބިރު އެކަން ސަރުކާރުގެ ސަމާލުކަމަށް ގެނައުމަށް މިދިޔަ ނޮވެމްބަރު މަހު މަޖިލީހަށް މައްސަލައެއް ވެސް ހުށަހެޅި އެވެ.\nމަސްވެރިކަމުގެ ހަރަކާތްތަކަށް ހުއްދަ ނަގަން އިލްތިމާސް


ކޮލަމް ށަވިޔަނި: ހިނގާ މީހުން ދުވާރު ހޯދަނީ!\nމަޝްހޫރު މީހަކު ހިންގަން އުޅޭ ކެމްޕެއިނެއް ވަރަށް ބޮޑަށް ވައިގައި ހިފައިފި އެވެ. އޭތި ރަނގަޅުވެގެނެއް ނޫނެވެ. އެކަމާ ނުރުހޭ މީހުން މާ ގިނަވީ އެވެ. ކޮންމެވެސް އެހެން މީހަކު އެ ކެމްޕެއިންގެ ޕޯސްޓަރެއް ފޭސްބުކަށް ލީ ތަނާ އެތައް ބަޔަކު ޚިޔާލުތަފާތު ވެގެން އެ ވާހަކަ ދައްކައިފި އެވެ. ޕޯސްޓަރުގައި ލިޔެފައި އޮންނަނީ "ދުވާރު މަތިން ހިނގަން...\n(18 އޮގަސްޓް ދުވަހުގެ ނޫހާ ގުޅޭ)\n(11 އޮގަސްޓް ދުވަހުގެ ނޫހާ ގުޅޭ)\nކޮލަމް ކުލަބަރި: ސީމެގަށް ދާއިރު ބޮޑުންނަށް ބިރު ބޮޑު\nބޭރު ދުނިޔޭގެ ފާޑުކިޔުންތަކަށް ސަރުކާރުން ޖެހިލުން ނުވާ ކަމަަށް އަބަދު ވެސް ބުނެ އެވެ. ބޭރު ދުނިޔޭން ފާޑުކިޔާ ކޮންމެ ފަހަރަކުހެން ރައީސް އަބްދުﷲ ޔާމީން ވިދާޅުވަނީ އެހެން...\nހިޔާލު ފާޅުކުރުން ހުއްޓުވޭ ގޮތަށް ރައްޔިތުންގެ މަޖިލިހުން މިދިޔަ ހަފުތާގައި ފާސްކުރި ގާނޫނާ އެކު، ޕޯޑިއަމްތަކާއި އާންމު އެއްވުންތަކާއި ޓީވީތަކުގައި ސިޔާސީ މީހުން، އެހެން މީހުންގެ އަބުރަށް އަރައިގަތުން ހުއްޓިއްޖެ ކަމަށް ވިދާޅުވެ މަޖިލިހުގެ ސަރުކާރަށް ނިސްބަތްވާ ބައެއް މެމްބަރުން އެ ގާނޫނު ވަރަށް ބޮޑަށް ދިފާއު ކުރައްވަ އެވެ....\nދުސްތޫރުން މަނާ، ގާނޫނުން ހުއްދަ\nދިވެހިރާއްޖޭގައި މިހާރު އަމަލުކުރަމުން އަންނަ ގާނޫނުއަސާސީގައި، ހަމަ އެންމެ މީހަކަށް ނިސްބަތްކޮށް ހަދާފައިވާ މާއްދާއެއް އެބަ އޮތޭ ބުނެފިއްޔާ ގަބޫލުކުރާނީ ކިތައް މީހުން ހެއްޔެވެ؟ އެ މާއްދާ، ރާއްޖޭގެ އާބާދީގައި މިހާރު ތިބި 350،000 މީހުންގެ ތެރެއިން އެހެން އެއްވެސް މީހަކަށް ނިސްބަތެއް ނުވާނެ އެވެ. އަދި ދުނިޔޭގެ އެހެން ގައުމެއްގައި...\nޚިޔާލުފާޅުކުރުމުގެ މިނިވަންކަން ނިގުޅައިގަތް ގާނޫނު ފާސްކުރިތާ މާ ގިނަ އިރުތަކެއް ނުވެ ރައްޔިތުންގެ މަޖިލީހުގެ މެމްބަރަކު ފާހަގަކުރެއްވީ ދެން ކޮންމެ ކޮންމެ މީހަކަށް ނޫސްވެރިކަން ނުކުރެވޭނެ ކަމެވެ. އޭނާ ވިދާޅުވި ގޮތުގައި ރާއްޖޭގައި، ތާކުންތާކުން ނުޖެހޭ ރޯނު އެދުރުން ވެސް މިހާރު ނޫސްވެރިންނަށް އެބަވެ އެވެ. އެކަމަކު މި ގާނޫނާ...\n(4 އޮގަސްޓް ދުވަހުގެ ނޫހާ ގުޅޭ)\nAugust 09, 2016 32\nއާރިފްގެ އިސްލާހުތައް ނުބައިން ނުބަޔަށް، ދެރަވެެއްޖެ\nއެ މަންޒަރު މިހާރު ވެސް ފެންނަ ފަދަ އެވެ. އެއީ 1980 ގެ އަހަރުތަކުގެ ކުރީ ކޮޅެވެ. ގ. ވަށަފަރުގެ އިން ނުކުމެވަޑައިގެން، މަޑު ހިންގެވުމެއްގައި އެހެރަ ވަޑައިގަންނަވަނީ ވަށަފަރު އާދަމް...\nމެހެމާނުންގެ ކާޑު އަޅުވާލުމަށް ފަހު، އަންހެން މުވައްޒަފަކު ދެއްކި މަގަކުން ރައްޔިތުންގެ މަޖިލިހުގެ އިދާރާގެ ތެރެއަށް ވަނީމެވެ. ފެނުނީ ބޮޑެތި މާބުލް ޖަހާފައި ހުރި، ޖާގައިގެ ގޮތުން...\nއިސްލާމް ދީނަކީ ބުއްދީގެ ދީނެވެ. ﷲގެ އެއްކައުވަންތަކަމަށް ވާސިލުވުމަށް ވެސް އިސްލާމް ދީނުގައި ދައްކަވާފައިވާ މަގަކީ ބުއްދީގެ ބޭނުން ހިފައި ވިސްނައި ފިކުރު ކުރުމެވެ. ކުރީގެ އެއްވެސް ޝަރީއަތެއްގައި އަދި އެއްވެސް ދީނެއްގައި ބުއްދި އަށް ދީފައި ނުވާ ފަދަ މަތިވެރި މަގާމެއް އިސްލާމް ދީނުގައި ދެއްވާފައިވެ އެވެ. އަދި ﷲ ވޮޑިގެންވާ ކަމުގެ...\nAugust 06, 2016 8\nAugust 05, 2016 71\nކޮލަމް: ހިޓްލަރުގެ ގާނޫނީ ވެރިކަން\nޖަރުމަނުގައި ވެރިކަންކުރި އެޑޮލްފް ހިޓްލަރުގެ އަނިޔާވެރިކަމުގެ ވާހަކަ މުޅި ދުނިޔެ ވެސް ދަނެ އެވެ. އޭނާގެ ނަމާއި ނިޝާންތަކާއި އިޝާރާތްތައް ވެސް އިންސާނިއްޔަތާ ދެކޮޅު މުޑުދާރު އެއްޗެހީގެ ގޮތުގައި ސިފަކުރެވެނީ ހިޓްލަރުގެ އަނިޔާވެރިކަމުގެ ރަމްޒުތަކަށް ވާތީ އެވެ. ހިތު ހުރިހާ ގޮތަކަށް ކަންތައް ކުރަން ހިޓްލަރަށް ބާރު ލިބުނެވެ....\nAugust 04, 2016 39\nކޮލަމް: ޔޫރަޕް ފެންވަރުގެ "ޖާހިލިއްޔަ ޒަމާނަށް"!\n"ރާއްޖެ އާއި އީރާނާ ދެމެދު އިތުރަށް ގުޅުން ބަދަހި ވާނެ ކަމަށް އުއްމީދު ކުރަން."\nއަލްފާތިޙާ އަކީ، ކީރިތި ޤުރުއާނުގެ ސޫރަތްތައް މުޞްޙަފުގައި ތަރުތީބު ކުރެވިފައިވާ މަގަށް ބަލާއިރު، ފުރަތަމަ ސޫރަތެވެ. އާދެ، ކީރިތި ޤުރުއާން، 'ހުޅުވައިލަދޭ' (އަލްފާތިޙާ)، އެފޮތުގެ...\nAugust 01, 2016 11\nފަސް މިނެޓް: މަތީ މަގާމުތަކަކީ ބޮޑު ބާރުތަކެއް ނޫން\nއާއިލާތަކާއި މުޖްތަމައުތަކާއި ގައުމުތައް އުފެދިފައި އޮންނަ އިރު، އެކި ފެންވަރުގައި ވެރިން ތިބެ އެވެ. އާއިލާއެއްގައި ވެސް ވެރިއަކު ހުރެ އެވެ. ކޮންމެ މުޖްތަމައެއްގައި ވެރިން ތިބެ އެވެ. އިހުގައި އެމީހުންނަށް ކިޔައި އުޅެނީ ކަމުވޮށިގެންވާ މީހުންނެވެ. ގައުމާއި ދައުލަތުގައި ވެސް ވެރިން ތިބެ އެވެ. އިންސާނީ އާންމު އުސޫލަކީ ވެސް...\nކޮލަމް: ސަރުކާރު ބަންދުކުރުމުގެ ރެކޯޑް ރާއްޖެއަށް\nކަލަންޑަރުގައި އޮތީ ރަސްމީ ބަންދުގެ ގޮތުގައި 20 ދުވަހެވެ. އެއީ ދީނީ އެކި މުނާސަބުތަކާއި ގައުމީ އަދި ބައިނަލްއަގުވާމީ ގޮތުން ފާހަގަކުރާ މޭ ޑޭ ވެސް ހިމަނައިގެންނެވެ. އެކަމަކު ބަންދު ދުވަސްތައް ކޮންމެ ފަދަ ގޮތަކަށް ވެސް ބަދަލުވެގެން ހިނގައިދާނެ ކަމަށް މިހާރު ތިބެން މި ޖެހެނީ ވިސްނައިގެންނެވެ. ކޮންމެވެސް ދޭތެރެއަކުން ދުވަހެއް ނުވަތަ...\nކޮލަމް ކޯދު: ކީރިތި ޤުރުއާން ފަހުމްވުމަށް މަގެއް 2\nޖުލައި 21، 2016ގެ އަދަދާ ގުޅޭ:\nއަބުރުގެ ބިލް، ކުރިއަށް ވުރެ ވެސް ގޯސް\nމި އަހަރުގެ ކުރީކޮޅު ރައްޔިތުންގެ މަޖިލީހަށް ހުށަހެޅި، "އަބުރު ރައްކާތެރި ކޮށްދިނުމާއި ޚިޔާލު ފާޅު ކުރުމުގެ މިނިވަންކަމުގެ ބިލް" ނޫސްވެރިންނަށް ކަމުނުދިޔައީ، އެއީ ނޫސްވެރިކަމާ ދެކޮޅަށް އެކުލަވާލާފައި އޮތް ބިލަކަށް ވާތީ އެވެ. އެކަމަކު އެ ބިލުން ހުރަސްއެޅެނީ ހަމައެކަނި ނޫސްވެރިކަމަކަށް ނޫނެވެ. އާންމު ރައްޔިތުންނަށް ލިބިގެންވާ...


JP ge Naib Raees kamah Dr. Mausoom kurimathilavvaifi\nޖޭޕީގެ ނައިބު ރައީސް ކަމަށް ޑރ. މައުސޫމް ކުރިމަތިލައްވައިފި\nޑރ. މައުސޫމް: ޖޭޕީގެ ނައިބު ރައީސް ކަމަށް ވަނީ ކުރިމަތިލައްވާފަ - އަހުމަދު ޝުރާއު | އަވަސް\nޖުމްހޫރީ ޕާޓީގެ ނައިބު ރައީސް ކަމަށް ސަން އައިލެންޑްގެ ކުރީގެ ޖެނަރަލް މެނޭޖާ ޑރ. އަބްދުﷲ މައުސޫމް ކުރިމަތިލައްވައިފި އެވެ.\nޕާޓީގައި އިސްކޮށް މިހާރު ވެސް އުޅުއްވާ ޑރ. މައުސޫމް މިއަދު ވިދާޅުވީ، ޖުމްހޫރީ ޕާޓީ އިތުރު ހަރުފަތަކަށް ގެންދިޔުމަށް ޕާޓީގެ މެންބަރުންނާއެކު ޖޯޝުގައި މަސައްކަތް ކުރައްވާނެ ކަމަށެވެ. އޭނާ ކުރިމަތިލައްވާފައިވާ މަގާމަށް އިންތިހާބު ކުރެއްވުމަށް ސަޕޯޓްކޮށް ދެއްވުމަށް ވެސް އެދިވަޑައިގެންފައިވެ އެވެ.\nޖުމްހޫރީ ޕާޓީން މާދަމާ އެ ޕާޓީގެ ކޮންގްރެސް ބާއްވާއިރު ޕާޓީގެ އިސް މަގާމުތަކަށް ކުރިމަތިލާން ވަނީ ހުޅުވާލާފަ އެވެ. އެގޮތުން ޕާޓީގެ ލީޑަރު ކަމާއި ނައިބު ލީޑަރު ކަމާއި ރައީސް، އަދި ނައިބު ރައީސް ކަމަށް ކުރިމަތިލާން ވަނީ ހުޅުވާލާފަ އެވެ. އަލަށް ހުޅުވާލި ރައީސްގެ މަގާމަށް ޕާޓީއާ ވަރަށް ފަހުން ގުޅިވަޑައިގެންނެވި އަލީ ވަހީދު ވަނީ ކުރިމަތިލައްވާފަ އެވެ.\nޕާޓީގެ ލީޑަރު ކަމާއި ނައިބު ލީޑަރު ކަމަށް ކުރިމަތިލެއްވި ބޭފުޅުން އެކަން އަދި ހާމަކުރައްވާފައެއް ނުވެ އެވެ. ނަމަވެސް އެ ޕާޓީގެ މިހާރުގެ ލީޑަރު ގާސިމް އިބްރާހިމް ވަނީ ޕާޓީގެ ލީޑަރުކަން ދޫކޮށްލެއްވުމަށް ނިންމަވާފަ އެވެ.


Enme rangalhu gothakee Supreme Court ge fandiyaarun vakiurun: Report | Mihaaru\nގާނޫނީ ވަކީލުންތަކެއް ހުވާކުރުމަށް ބޭއްވި ރަސްމިއްޔާތުގައި ސުޕްރީމް ކޯޓުގެ ބައެއް ފަނޑިޔާރުން ބައިވެރިވެވަޑައިގަންނަވަނީ.---ފޮޓޯ: ނިޝާން އަލީ/މިހާރު\nއިތުބާރު ގެއްލުނީ ސުޕްރީމް ކޯޓުގެ ސަބަބުން، ފަނޑިޔާރުން ވަކިކުރަންޖެހޭ: ރިޕޯޓް\n10 އޮކްޓޯބަރ 2019 - 11:28 42 comments\nސުޕްރީމް ކޯޓުން ގާނޫނުއަސާސީއާ އެއްގޮތަށް އަމަލު ކުރުމުގައި ފެއިލްވުމުގެ ސަބަބުން ކޯޓުތަކުގެ އިތުބާރު ގެއްލިފައިވާ ކަމަށާއި ކަންކަން ރަނގަޅުކުރަން ބޭނުން ނަމަ އެ ކޯޓުގެ ފަނޑިޔާރުން ވަކިކުރަންޖެހޭ ކަމަށް ރާއްޖޭގެ ޖުޑީޝަރީ ދިރާސާކޮށް ސައުތު އެފްރިކާގެ ރިޓަޔާޑް ޖަސްޓިސް، ޔޮހާން ކްރީގްލާ ނެރުއްވި ރިޕޯޓުގައި ބުނެފި އެވެ.\nރާއްޖޭގެ ޝަރުއީ ދާއިރާގެ ދިރާސާ ހެދުމަށް ބަންޑާރަ ނައިބުގެ އޮފީހުން ގެނައި ކްރީގްލާ އެ އިޝާރާތް ކުރެއްވީ، ކުރީގެ ރައީސް އަބްދުﷲ ޔާމީންގެ ވެރިކަން ނިމުނު އިރު، ސުޕްރީމް ކޯޓުގައި ތިއްބެވި ފަނޑިޔާރުންނަށެވެ. ރައީސް އިބްރާހިމް މުހައްމަދު ސޯލިހްގެ ވެރިކަމުގައި ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރެއްވި އައިޝާ ޝުޖޫނާއި ޑރ. އަޒްމިރަލްދާ ޒާހިރަށް ރިޕޯޓު އަމާޒެއް ނުވެ އެވެ.\n"އެސެސްމަންޓް އޮފް ދަ ޖަސްޓިސް ސެކްޓާ ރިފޯމް ޕްރޮޕޯޒަލްސް" ރިޕޯޓުގައި ބުނެފައި ވަނީ ގާނޫނު އަސާސީން ސުޕްރީމް ކޯޓަށް މަތިކޮށްފައިވާ ޒިންމާ އަދާކުރުމުގައި ފެއިލް ވުމުގެ އިތުރުން އެ ކޯޓަކީ ޑިމޮކްރަޓިކް ވެރިކަމެއް ކުރުމަށް އޮތް ހުރަހަކަށް ވެސް ވެފައިވާ ކަމަށެވެ.\n"އެއީ ގާނޫނުއަސާސީގެ މައްސަލައަކުން ނޫން. އެއީ މިދިޔަ ދިހަ ވަރަކަށް އަހަރު ތެރޭގައި ގާނޫނު ނަހަމަ ގޮތުގައި ބޭނުން ކުރުމުގެ ސަބަބުން،" ރިޕޯޓުގައި ބުނެފައިވެ އެވެ.\nސުޕްރީމް ކޯޓުން ގާނޫނު އަސާސީ ނުބައިކޮށް މާނަކޮށް، ގާނޫނު އަސާސީން ދީފައި ނުވާ ބާރުތައް އަމިއްލަ އަށް ހޯދާފައިވާކަން ވެސް ރިޕޯޓްގައި ފާހަގަކޮށްފައިވެ އެވެ. ނަމަވެސް ރައްޔިތުންގެ މަޖިލީހުން ދިން ބާރެއް ނޫނީ ސުޕްރީމް ކޯޓަށް ވެސް ނޯންނަކަށް ވެސް ބަޔާންކޮށްފައިވެ އެވެ. އޭގައިވާ ގޮތުން ގާނޫނު އަސާސީ އާއި ގާނޫނުތައް ޝަރުއީ ދާއިރާ އަށް ދިވެހިން ކުރާ އިތުބާރު ކުޑަވެ އެ ދާއިރާއާ މެދުގައި އިތުބާރު ގެއްލުނު މައިގަނޑު ސަބަބަކީ ސުޕްރީމް ކޯޓުގެ އަމަލުތަކެވެ. އެހެންވެ، ޝަރުއީ ދާއިރާ އިސްލާހު ކުރަން ބޭނުން ނަމަ، އެންމެ ފުރަތަމަ ކުރަން ޖެހޭ ކަމަކީ ގާނޫނުއަސާސީ އާއި ގާނޫނުތަކާ ހިލާފުވެފައިވާ ފަނޑިޔާރުން މަގާމުން ވަކިކުރުން ކަމަށް ބުނެފައިވެ އެވެ.\nރިޕޯޓުގައި ބުނީ ސުޕްރީމް ކޯޓުގެ އަމަލުތައް އެގޮތަށް ހުރީ ގާނޫނުތަކުގައި ހުރި ގޯސް ކަމެއްގެ ސަބަބުން ނޫން ކަމަށާއި އެ ކޯޓުގެ ފަނޑިޔާރުންގެ އަމަލުތަކުގެ ސަބަބުން ކަމަށެވެ.\nސައުތު އެފްރިކާގެ ރިޓަޔާޑް ޖަސްޓިސް، ޔޮހާން ކްރީގްލާ، ހައި ކޯޓުގެ ފަނޑިޔާރު ޝުޖާއު އުސްމާނާ ސަލާމް ކުރައްވަނީ. ---\nސުޕްރީމް ކޯޓުގެ ފަނޑިޔާރުންނަށް ކޮރަޕްޝަންގެ ބޮޑެތި ތުހުމަތުތަކެއް ކުރެވިފައިވާ ކަމަށް ރިޕޯޓުގައިވެ އެވެ. އަދި ކޮރަޕްޝަންގެ ތުހުމަތުތައް ކުރެވޭ ފަނޑިޔާރުންގެ މައްޗަށް އެކަށީގެންވާ ހެއްކެއް ހުރި ނަމަ، އެ ފަނޑިޔާރުންނާ ދެކޮޅަށް ދައުވާ ކުރުމަށް ލަފާ ދެއްވާފައިވެ އެވެ.\nރިޕޯޓް އާންމުކުރުމުގެ ކުރިން، ސުޕްރީމް ކޯޓުގެ ފަނޑިޔާރު އަބްދުﷲ ދީދީ (ޑީޑީ) ގެ ސުލޫކީ މައްސަލައެއް ސާބިތުވެ، މިދިޔަ އޮގަސްޓް މަހު އޭނާ ފަނޑިޔާރު ކަމުން ވަކިކޮށްފައިވެ އެވެ. ކުރީގެ ޑީޑީ މަގާމުން ވަކި ކުރީ ޖުޑިޝަލް ސާވިސް ކޮމިޝަން (ޖޭއެސްސީ) އިން ކުރި ތަހުގީގަށް ބިނާކޮށެވެ. އެ ކޮމިޝަނުން އޭނާ އަށް ކޮރަޕްޝަންގެ ބޮޑެތި ތުހުމަތުތަކެއް ވެސް ކުރި އެވެ.\nސުޕްރީމް ކޯޓުގެ ފަނޑިޔާރުންނަށް ކުރާ ތުހުމަތުތަކާ ގުޅިގެން އެ ފަނޑިޔާރުންގެ ބަހެއް ހޯދި އިރު، އަމިއްލަ އަށް ރިޓަޔަވުމުގެ ވިސްނުންފުޅެއް ފަނޑިޔާރުންގެ ނެތް ކަން އެނގިވަޑައިގެންނެވި ކަމަށް ވެސް ބުނެފައިވެ އެވެ.\nސުޕްރީމް ކޯޓުގެ އިތުރުން ހައި ކޯޓުގެ ބައެއް ފަނޑިޔާރުންނަށް ކުރާ ތުހުމަތުތަކާ ބެހޭ ގޮތުން ވެސް ރިޕޯޓުގައި ކަންތައްތަކެއް ފާހަގަކޮށްފަ އެވެ. އަދި އެ މައްސަލަތައް ބަލައި ހައި ކޯޓުގެ ފަނޑިޔާރުން މަގާމުން ދުރުކުރަން ރިޕޯޓުގައި ޖޭއެސްސީ އަށް ވަނީ ލަފާ ދީފަ އެވެ.\nޝަރުއީ ދާއިރާ އިސްލާހު ކުރުމަކީ ސަރުކާރުގެ ވައުދެކެވެ. މަޖިލިހުގެ ބޮޑު އަޣުލަބިއްޔަތެއް 65 މެމްބަރުންނާ އެކު އެމްޑީޕީ އަށް ލިބިފައިވާއިރު ޝަރުއީ ދާއިރާ އިސްލާހު ކުރާނެ ކަމަށް އެ ޕާޓީން ބުނެ އެވެ.\nކްރީގްލާއަކީ، 1994 ވަނަ އަހަރު ދެކުނު އެފްރިކާގެ ކޮންސްޓިޓިއުޝަނަލް ކޯޓު އުފެދުނީއްސުރެ 2002 ވަނަ އަހަރުގެ ނިޔަލަށް އެ ކޯޓުގެ ފަނޑިޔާރުކަމުގެ މަގާމު އަދާކުރައްވާފައިވާ، ދެކުނު އެފްރިކާގައި ގާނޫނީ ދާއިރާގައި 25 އަހަރު މަސައްކަތް ކުރައްވާފައިވާ ބޭފުޅެކެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ޖުޑީޝަރީ އެޓާނީ ޖެނެރަލްގެ އޮފީސް


ވަޒީފާއާބެހޭ ޓްރައިބިއުނަލްގެ ރަސްމީގަޑި ބަދަލުވުން\n05 އޮގަސްޓް 2018 އިން ފެށިގެން މި ޓްރައިބިއުނަލްގެ ރަސްމީގަޑިއަކީ ހެނދުނު 08:00 އިން މެންދުރުފަހު 14:00 އަށެވެ. ކައުންޓަރުން ތަކެތި ބަލައިގަތުން ކުރިއަށްދާނީ ހެނދުނު 8:00 އިން މެންދުރު 13:30 އަށެވެ. ވީމާ މިކަން ހުރިހާ ފަރާތްތަކުގެ މަޢުލޫމާތަށްޓައި ދެންނެވީމެވެ.\n1438 ވަނަ އަހަރުގެ ރަމަޟާން މަހުގެ މި ޓްރައިބިއުނަލްގެ ރަސްމީ ގަޑި\n1438 ވަނަ އަހަރުގެ ރަމަޟާން މަހުގެ މި ޓްރައިބިއުނަލްގެ ރަސްމީ ގަޑިއަކީ ހެނދުނު 10:00 އިން މެންދުރު 14:00 ށެވެ. ކައުންޓަރުން ތަކެތި ބަލައިގަތުން ކުރިއަށްދާނީ 10:000 އިން 13:30 ށެވެ. ވީމާ މިކަން ހުރިހާ ފަރާތްތަކުގެ މަޢުލޫމާތަށްޓައި ދެންނެވީމެވެ.


ރައީސުލްޖުމްހޫރިއްޔާ އދ. ކުނބުރުދޫ ކައުންސިލް މެންބަރުންނާ ބައްދަލުކުރައްވައިފި - The President's Office\nރައީސުލްޖުމްހޫރިއްޔާ އދ. ކުނބުރުދޫ ކައުންސިލް މެންބަރުންނާ ބައްދަލުކުރައްވައިފި\n21 މާރިޗު 2019، ރިފަރެންސް: 2019-241\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އަރިއަތޮޅު ދެކުނުބުރީ ކުނބުރުދޫ ކައުންސިލްގެ މެންބަރުންނާ މިއަދު ބައްދަލުކުރައްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ރަށުގެ މިހާރުގެ ހާލަތާއި، ކުނބުރުދޫ ރައްޔިތުންނަށް އެންމެ ބޮޑަށް ދަތިވެފައިވާ ކަންކަމާ ބެހޭ މަޢުލޫމާތު ކައުންސިލްގެ ފަރާތުން ރައީސުލްޖުމްހޫރިއްޔާއަށް އެރުވިއެވެ.\nމިގޮތުން، ރަށަށް ދިމާވެފައިވާ ބިމުގެ ދަތިކަން ފާހަގަ ކުރައްވައި، އެކަމުގެ ސަބަބުން ތަރައްޤީގެ އިތުރު މަޝްރޫޢުތައްވެސް ކުރިއަށް ނުގެންދެވި ހުއްޓިފައިވާކަމުގައި ކުނބުރުދޫ ކައުންސިލް މެންބަރުން ވިދާޅުވިއެވެ. އަދި ފެނާއި ނަރުދަމާ ފަދަ އަސާސީ ޚިދުމަތްތައްވެސް ރަށުގައި ފުރިހަމަވެފައި ނެތްކަމަށާއި، ބަނދަރުގެ ޖާގަ އިތުރުކުރުމަކީވެސް ކޮންމެހެން ބޭނުންވެފައި ހުރި ކަންކަން ކަމުގައި ކައުންސިލް މެންބަރުން ވިދާޅުވިއެވެ.\nމިބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ރައްޔިތުންނަށް ބޭނުންވެފައިހުރި ކަންކަން ފުރިހަމަ ކޮށްދެއްވުމަށް ސަރުކާރުން އަބަދުވެސް މަސައްކަތް ކޮށްދެއްވާނެ ކަމުގައި ވިދާޅުވިއެވެ. އަދި މިއަހަރުގެ ބަޖެޓުގައި ކަނޑައަޅުއްވާފައިވާ ކަންތައްތައް ވީހާވެސް އަވަހަކަށް ފަށްޓަވައި ކުރިއަށްގެންދަވާނެ ކަމުގައި އެމަނިކުފާނު ވިދާޅުވިއެވެ.


Vaanuvaa ge vaccine hoadhijje, Ekamaku faruvaa eh nulibunu! | Mihaaru\nރިޕޯޓް / ކުށްކުރުން\nވާނުވާގެ "ވެކްސިން" ހޯދިއްޖެ، އެކަމަކު ފަރުވާއެއް ނުލިބުނު!\nކުށުގެ ތުހުމަތުކުރެވޭ މީހުން ކޯޓުގައި ބައިތިއްބާ ސަރަހައްދު: ހުކުމެއް ނެތި، ވާނުވާގައި ޖަލުގައި މީހުން ބައިތިއްބާ މައްސަލަ އަދިވެސް ވަރަށް ބޮޑު --- ފޮޓޯ/މިހާރު\n06 ޖެނުއަރީ 2021 - 09:39\nމީގެ ދެތިން އަހަރު ކުރިން ނޫސްވެރިންގެ ބައްދަލުވުމެއްގައި، ޝަރީއަތް ނިމެންދެން ބަންދުކުރުމަކީ "ވާނުވާ ޖެހުން" ކަމަށް، ގާނޫނީ ވަކީލު އަދި މިހާރު ތުޅާދޫ ދާއިރާގެ މެމްބަރު ހިސާން ހުސެއިންއަށް ވިދާޅުވެވިގެން އަނެއް ދުވަހު ކްރިމިނަލް ކޯޓުން އޭނާއަށް އެންގީ މީޑިއާ ކުރިމަތީގައި މައާފަށް އެދިވަޑައިގަތުމަށެވެ. ނުވަތަ އެއްވެސް މައްސަލައެއްގައި ވަކާލާތު ކުރެއްވުމުގެ ފުރުސަތު ނުދޭނެ ކަމަށް އެންގުމުން އޭނާ އަވަހަށް އެކަން ކުރައްވައި، "އަފޫ އާންމު" ހޯއްދެވި އެވެ. މިއީ އޭރުގެ ހާލަތެވެ. އޭރު "ވާނުވާ ޖަހަނީ" އޭ ބުނުމަކީ ވެސް، ޝަރުއީ ނިޒާމުގެ ބައެއް އިސް ބޭފުޅުން ވަރަށް ކޯފާވެވަޑައިގަންނަވާ "ބޮޑުވެގެންވާ ކުށެކެވެ".\nޝަރީއަތް ނިމެންދެން ބަންދުކުރުމަށް ފަހު ވާނުވާ ނޭނގި އެތައް އަހަރެއް ވަންދެން ޖަލުގެ ތޭރިތަކުގެ ފަހަތުގައި އެތައް ބަޔަކު ތިއްބަސް، މީގެ އަހަރުތަކެއް ކުރިން އެކަން އޮތީ އެންމެންނަށް އެނގޭ ބޮޑު ސިއްރެއްގެ ގޮތުގަ އެވެ. ކުށެއް ސާބިތު ނުވަނީސް، ތުހުމަތެއް އޮތީތީ ކަމަށް ބުނެ ހިންގަމުންދިޔަ އެ އިޖުރާއާތުގެ ނޭންގާނީ ކަމާއި އޭގެ ފަހަށް ދެން ތަރުތީބު ވަމުން އައި މައްސަލަތައް މުއައްސަސާތަކުން ގަބޫލު ވެސް ނުކުރަނީ އެވެ. އެ ހަގީގަތް ގަބޫލުކުރަން "މަޖުބޫރުވީ" ތޮށިގަނޑު ފަޅާލާފައި އިހަކަށް ދުވަހު މަދު ބަޔަކު ނުކުމެ އަޑުހަރުކޮށް އެ ވާހަކަ ދައްކަން ފެށުމުންނެވެ.\nނަމަވެސް "ވާނުވާ" ގެ ހަގީގީ މައްސަލައަށް އަދިވެސް މުޅިއަކުން ހައްލެއް ނުލިބެ އެވެ. އެއްފަހަރު ޖިނާއީ މައްސަލަތަކުގައި އަމަލުކުރާނެ މައިގަނޑު ސިޔާސަތުގައި، އަނެއް ފަހަރު ޖިނާއީ އިޖްރާއާތުގެ ގާނޫނުގައި ލިޔެ، އެކި ކިޔެވެލިތައް ކިޔެވިއެއް ކަމަކު "މި ބައްޔަށް ބޭހެއް" ހޯދޭ ކަމަކަށް ނުވި އެވެ. "ވާނުވާ" ރިވިއުކުރަން ޖެހޭނެ ކަމަށް ގާނޫނުގައި ލިޔުނު މާއްދާގެ ތަރުޖަމާ ގާނޫނީ އެކި އިލްމުވެރިން އެކި ގޮތަށް ނެރެގެން އެއް ބަޔަކު އަނެއް ބައެއްގެ "ބޮލަށް ކެނޑުމު"ގެ ކުޅިވަރެއް ފެށި، މުއައްސަސާތަކުން އުޅުނީ ކުޑަ ވަރެއްގެ ފިނި ހަނގުރާމައެއްގަ އެވެ.\nބަންދުގައި ހުންނަ މީހާއަށް އޮންނަނީ ވެވަށް ވެއްޓުނު ގެރީގެ މިސާލެވެ. ގެރި ނަގާނެ ގޮތަކާ މެދު އެބައި މީހުން މަޝްވަރާ ކުރަނީ އެވެ. ގެރި މަރުވި އިރު ވެސް ވަކި ގޮތެއް ނުނިންމުނެވެ.\n"ވާނުވާ" މައްސަލާގައި އުފެދުނު ގާނޫނީ ސުވާލުތަކުގެ މައްސަލަ ސުޕްރީމް ކޯޓާ ހިސާބަށް ގޮސް، މިދިޔަ ހަފުތާގައި އެ ކޯޓުން ނިންމީ ވާނުވާ ބަންދު ރިވިއު ނުކުރިޔަސް، އެއީ އޮޓަމެޓިކުން ބަންދުން ދޫވެގެންދާނެ ކަމެއް ނޫން ކަމަށެވެ. އެކަމަކު ގާނޫނުގައި ބުނެފައިވާ 30 ދުވަހުގެ މުއްދަތުގެ ތެރޭގައި ބަންދު ރިވިއު ނުކޮށްފި ނަމަ އިހުމާލުވި ބަޔަކާ މެދު ފިޔަވަޅު އެޅިދާނެ ކަމަށް އެ ހުކުމުގައި ބުނެފައިވެ އެވެ.\nސުޕްރީމް ކޯޓުގެ ހުކުމާ އެކު، 'ވާނުވާ"ގެ މައްސަލާގައި އެހާތަނަށް އުފެދުނު ގާނޫނީ ސުވާލުތަކުގެ ޖަވާބު ލިބިއްޖެ އެވެ. "ވާނުވާ" އަށް އިހުމާލުވެއްޖެ ނަމަ، ސުލޫކަށް އަސަރު ކޮށްފާނެ ކަން އެނގިއްޖެ އެވެ. އަދި "ވާނުވާ" ރިވިއު ނުކުރިޔަސް ބަންދުން ދޫވުމުގެ ބިރު ވެސް ކެނޑުނީ އެވެ. އެކަމަކު އަސްލު މައްސަލަ އޮތް ގޮތަށް އޮތީ އެވެ. "ވާނުވާ" އަށް ލިބެން ޖެހޭ ދާއިމީ ފަރުވާ އެވެ.\n"ވާނުވާ" ބަންދު މައްސަލާގެ ފެށުމަކީ ބަންދުކުރުމަށް ފަހު ޝަރީއަތް ކުރިއަށް ނުގޮސް ތިބޭ ތިބުމެވެ. "ވާނުވާ" މި ބަސް އުފެދިގެން އައީ ވެސް މިގޮތުންނެވެ. އަދިވެސް އެ ހަގީގަތް އޮތް ގޮތަށް އޮތީ އެވެ. ޝަރީއަތް ކުރިއަށް ގެންދާނެ ގޮތުގެ ތާވަލެއް ދެ ފަރާތާ ކޯޓުން ހިއްސާކުރަން ޖިނާއީ އިޖުރާއާތުގެ ގާނޫނު ލާޒިމް ކުރިޔަސް، ގާނޫނު ތަސައްވުރު ކުރާ ގޮތަކަށް އެކަމެއް ނުހިނގަ އެވެ. ކޮންމެވެސް ސަބަބަކާ ހެދި އަޑުއެހުންތައް ކެންސަލް ކުރަން ޖެހޭ ފަހަރުތައް މަދެއް ނޫނެވެ. ފަސް އަހަރު ވެފައި ހުރި ބޮޑެތި މައްސަލަތައް ކްރިމިނަލް ކޯޓުގައި އަދިވެސް އެބަހުއްޓެވެ.\nމެދުކެނޑުމެއް ނެތި، ކޮންޓިނިއަސް އަޑުއެހުންތައް ބޭއްވޭނެ ގޮތަށް ޖިނާއީ އިޖުރާއާތުގެ ގާނޫނުން ފުރުސަތު ދީފައި އޮތްކަން އެނގެނީ މަދު ބަޔަކަށެވެ. ކޮންޓިނިއަސް ހިއަރިންގެ އުސޫލުން ދާދި ފަހުން ޝަރީއަތްތައް ކުރިއަށް ގެންދަން ފެށީ ދެތިން ހަތަރު މައްސަލައެއްގަ އެވެ. މަރުގެ މައްސަލަތަކާއި އެ ނޫން ބޮޑެތި މައްސަލަތަކުގައި ވާނުވާގައި ގިނަ މީހުން ތިބޭ މައްސަލަތަކުގައި އެ ނަސީބެއް އަދި ނުލިބެ އެވެ. އަޑުއެހުންތައް ނިންމާލާތާ ގިނަވެގެން 30 ދުވަހުގެ ތެރޭގައި ހުކުމް ކުރަން ގާނޫނު ލާޒިމް ކުރިޔަސް، އެ މުއްދަތު ފާއިތުވާއިރު ވެސް ހުކުމް ނުކޮށް ހުންނަ މައްސަލަތައް މަދެއް ނޫނެވެ.\nރަށްރަށުގެ ކޯޓުތަކުގައި ހިނގާ މައްސަލަތަކުގައި ހާލަތު މިއަށް ވުރެ ވެސް ގޯހެވެ. ޏ. ފުވައްމުލަކު ކޯޓުގައި ހިނގާ މައްސަލައެއްގައި މީހަކު ޝަރީއަތް ނިމެންދެން ބަންދު ކުރިޔަސް، އެ މީހަކު ގެންނަން ޖެހެނީ މާލެ ސަރަހައްދުގެ ޖަލަކަށެވެ. އެއީ ޝަރީއަތް ނިމެންދެން ބަންދުކުރާ މީހުން ބައިތިއްބަން ގާނޫނު ހުއްދަކުރާ ރިމާންޑް ޖަލުތައް ހުންނަނީ ކ. މާފުށްޓާއި ހިންމަފުށީގެ އިތުރުން މާލޭގައި އެކަނި ކަމަށް ވާތީ އެވެ. މިއިން ޖަލަކަށް ގެންދިއުމަށް ފަހު ޝަރީއަތުގެ އަޑުއެހުން ބާއްވަން ފުވައްމުލަކު ކޯޓަށް ގެންދަން ޖެހުނަސް، އެވަރުގެ ބަޖެޓާއި ތަނަވަސްކަމެއް ކަރެކްޝަނަލް ސާވިސްއަކު ނެތެވެ. އެހެންވުމުން ގިނަ ކޯޓުތަކުން ހަދާ ގޮތަކީ ކްރިމިނަލް ކޯޓުގައި އެ މައްސަލައެއް ކުރިއަށް ގެންދާށޭ ބުނެ، ޕީޖީ އޮފީހަށް މައްސަލަ އަނބުރާ ފޮނުވާލަނީ އެވެ.\nސުޕްރީމް ކޯޓު: --- ފޮޓޯ/މިހާރު\nދެން އޮތީ މިވަރުގެ "ބޮޑު މަޝްރޫއުއެއް" ހުއްޓުމެއް ނެތި ކުރިއަށް ގެންދަން ދައުލަތުގެ މުއައްސަސާތަކުގައި ހުރި ކެރިފޯރުންތެރި ކަމާއި ގާބިލްކަމެވެ. ވާނުވާ ބަންދުގައި މިވަގުތު ތިބި 300 އެއްހާ މީހުންގެ ބަންދު ރިވިއު ކުރެވިދާނެތޯ ސުޕްރީމް ކޯޓުގެ ޝަރީއަތުގައި ދައުލަތާ ސުވާލު އަމާޒު ކުރުމުން ޕްރޮސެކިއުޓާ ޖެނެރަލް ވިދާޅުވީ އެ ގާބިލްކަން ކޯޓުތަކުގައި ހުރި ކަމަށް ގަބޫލުނުކުރައްވާ ކަމަށެވެ. ބަޔަކު ހިތްހަމަނުޖެހުނަސް، އެ ހަގީގަތާ ދެކޮޅެއް ނެހެދޭ އެވެ.\nކްރިމިނަލް ކޯޓުގައި ހުރި އެތައް ހާސް މައްސަލައެއްގެ ޝަރީއަތް ކުރިއަށް ގެންދަމުން، ކުށުގެ ތުހުމަތުގައި ކޯޓަށް އަލަށް ގެންނަ މީހުންގެ ބަންދާ މެދު ގޮތް ނިންމަމުން 300 އަށް ވުރެ ގިނަ މީހުންގެ ބަންދު ކޮންމެ މަހަކު އެއް ފަހަރު ރިވިއުކުރަން ތިބީ އެންމެ 10 ފަނޑިޔާރުންނެވެ. މައްސަލަތައް ގިނަކަމުން، މިހާރު ހިނގަމުންދާ ޝަރީއަތްތަކުގައި މަހަކު އެއް ފަހަރު އަޑުއެހުމެއް ބޭއްވެނީ ވެސް މަދު މައްސަލަތަކެއްގަ އެވެ. ކޮންމެ މަހަކު އެއް ފަހަރު މި އިޖުރާއާތު ހިންގުމަކީ އެއީކީ ފަސޭހަ ކަމެއް ނޫނެވެ. ނަމަވެސް ގާނޫނަކުން އެކަން ލާޒިމް ވާތީ، ބަރީއަވެވެން ނެތް އެ އިލްތިޒާމް ކޮންމެ ގޮތަކަށް ވެސް އަދާކުރަން އެބަ ޖެހެ އެވެ. ސުޕްރީމް ކޯޓުގެ ހުކުމުގައި ހަވާސާގައި ވެސް މިކަން ފާހަގަކުރި އެވެ.\nވޭތުވެދިޔަ ދެ ތިން އަހަރަކު "ވާނުވާ"ގެ ވާހަކަ އާދަޔާ ޚިލާފަށް ގަދަވީ ގާނޫނީ ނިޒާމަށް އައި ބަދަލުތަކުގެ ސަބަބުން ވާނުވާ ޖެހުމުގެ އުސޫލު ހަރުކަށި ވެގެން ދިއުމުންނެވެ. ޖިނާއީ އިޖުރާއާތުގެ ގާނޫނު އައުމުގެ ކުރިން އޮންނަ ގޮތުން ކިތަންމެ ބޮޑު ތުހުމަތެއް ކުރެވުނަސް، ޝަރީއަތް ނިމެންދެން ބަންދު ކުރަން އަމުރެއް ނެރެވޭނީ އެ މީހަކަށް ދައުވާ ކުރުމުން ނުވަތަ ދައުވާއެއް ކުރާނެ ކަމުގެ ޔަގީންކަން ޕްރޮސެކިއުޓާ ޖެނެރަލްގެ އޮފީހުން ދިނުމުންނެވެ. ޕީޖީގެ ބަހެއް ނުލިބި "ވާނުވާ" ޖެހުމުގެ ފުރުސަތެއް އޭރަކު ނޯވެ އެވެ.\nނަމަވެސް، ޖުލައި، 2017 ގައި އަމަލު ކުރަން ފެށި ޖިނާއީި އިޖުއާއާތުގެ ގާނޫނުގެ 60 ވަނަ މާއްދާ ބުނާ ގޮތުން ތުހުމަތެއް އުފެދޭ މިންވަރުގެ ހެކި ހުރުމާ އެކު، ގާނޫނު އަސާސީގެ 49 ވަނަ މާއްދާގައި ބަޔާންކުރާ ހާލަތްތަކުގެ ތެރެއިން ހާލަތެއް އޮތް ނަމަ (މުޖްތަމައަށް ނުރައްކަލެއް ކުރިމަތިވެދާނެ ކަމަށް ނުވަތަ ހެއްކަށް ނުފޫޒު ފޯރުވައި ނުވަތަ ހެކި ނައްތާލަފާނެ ކަމަށް ނުވަތަ ފިލާފާނެ ކަމަށް ނުވަތަ ކޯޓަށް ހާޒިރު ނުވެދާނެ ކަމަށް ބެލެވޭ ނަމަ) އެ މީހަކު ޝަރީއަތް ނިމެންދެން ބަންދު ކުރަން ފަނޑިޔާރަށް ލާޒިމްވެ އެވެ. ތުހުމަތު ވަނީ ކިތަންމެ އާދައިގެ ކުޑަ ކުށަކަށް ކަމަށް ވިޔަސް މި ހާލަތުގައި މި ނޫން އިހްތިޔާރެއް ފަނޑިޔާރަކަށް ގާނޫނުން ނުދެ އެވެ.\nމިއީ ވަރަށް ހެއްވާކޮށް ގާނޫނުގައި އޮތް ކަމެކެވެ. ސަބަބަކީ ޖިނާއީ މައްސަލައެއް ޝަރީއަތަށް ވަންނާނީ ޕީޖީ އޮފީހުން ދައުވާ ކުރުމުންނެވެ. ތަހުގީގީ އިދާރާތަކުން ހެކި ހޯދައި، ޕީޖީއަށް ގަބޫލުކުރެވޭ މިންވަރަށް ހެކި ދެއްކިޔަސް، ދައުވާ ނުކުރުމުގެ ބާރު ޕީޖީއަށް އޮވެ އެވެ. އެއީކީ އެހެން އެއްވެސް ބަޔަކަށް ބަސް ކިޔޭނެ ކަމެއް ވެސް ނޫނެވެ. އެހެންކަމުން ދައުވާ ނުކުރަނީސް، އެ ތުހުމަތުގެ މައްޗަށް ބިނާކޮށް ޝަރީއަތް ނިމެންދެން ބަންދު ކުރަން ފަނޑިޔާރަށް ލާޒިމްވާ ގޮތަށް އޮތުމުން ދެކޮޅެއް ނުޖެހެ އެވެ. ޝަރީއަތަށް ނުވަންނަ އަދި ވާންނާނެ ކަން ޔަގީންނުވާ މައްސަލައެއްގައި ޝަރީއަތް ނިމެންދެން ބަންދު ކުރަން ފަނޑިޔާރުންނަށް ލާޒިމްވާ ގޮތަށް ގާނޫނުގައި ލިޔުނީ ކޮން ހަމައަކުން ވިސްނައިގެން ކަމެއް ނޭނގެ އެވެ.\nކިތަންމެ ބޮޑު ކުށެއްގެ ތުހުމަތެއް ކުރެވުނަސް، ހުކުމަކާ ނުލައި "ވާނުވާ" ބަންދެއްގައި ބެހެއްޓުމަކީ އަނިޔާއެކެވެ. އެއީ އެ ކުށުގެ އަނިޔާ ލިބި، އިންސާފުގެ އިންތިޒާރުގައި ހުރި މީހާއަށް ކުރާ ޖެއްސުމަކަށް ވެސް މެނުވީ ނުވާނެ އެވެ. އިސްތިސްނާއީ ގޮތެއްގައި ގާނޫނަކުން އެކަން ހުއްދަ ކުރުމަކީ އާންމު ވެގެންވާ ގޮތުގައިި އެތައް ބަޔަކު އެގޮތަށް ޖަލުގައި ބޭތިއްބުން މައްސަލައެއް ނޫނޭ ބުނެވޭނެ ސަބަބެއް ނޫނެވެ. "ވާނުވާ" އަށް އޮތް ދާއިމީ ފަރުވާއަކީ އަވަހަށް ޝަރީއަތްތައް ނިމިގެން ދިއުމެވެ. ހިތާމައަކީ ގާނޫނު ތަސައްވުރު ކުރި މިންވަރާ ގާތަށް ވެސް އެ މަންޒަރު ނުފެނުމެވެ.\nކުށްކުރުން ސުޕްރީމް ކޯޓް ކުށްވެރިން ޖިނާއީ އަދުލުގެ ނިޒާމު ޖިނާއީ އިޖުރާއަތުގެ ގާނޫނު\n7 ކޮމެންޓް, 8 ރިއެކްޝަންސް\nޝަރީއަތް ނިމެންދެން ބަންދުކުރަން ހުކުމް ކުރެވޭނީ ޝަރީއަތެއް މައުޖޫދުވާނަމައެވެ. ތަހުގީގު އިދާރާއަށް ޕްރޮސެކިއުޓް ކުރެވޭނެ ފުރުސަތު ދިނުމަކީވެސަ ކުރެވިދާނެ ކަމެކެވެ. ފަހުން ޕީޖީއަށް އެމައްސަލައެއް ބަދަލު ކުރުމަކީ ގާނޫނުގައި ލިޔުނީމާ ކުރެވިދާނެ ކަމެކެވެ. އެންމެބޮޑު މައްސަލައަކީ ރާއްޖޭގެ ކަންކަން ކުރިއަރައިދާ ބާރުމިނުގައި މުއައްސަސާތައް ތަރައްގީ ނުވުމެވެ. މުއައްސަސާތަކަށް ސިޔާސީ ނުފޫޒުވަދެ ރައްޔިތުންގެ އިތުބާރު ގެއްލުމެވެ.\nމުއްދަތު އޮއްނަންވާނީ ވަކި އަދަދެއްގެ ދުވަސް ކަމުގައި ދެކެން. މިވެނި އެވަނި ކަމެއް ވަންދެނެއްނޫން.\nކިތަންމެ ހެއްވާ ވިޔަސް ވާނުވާ ބަންދު މުއްދަތު ޖަހަން ގާނޫނުން ފަނޑިޔާރަށް ލާޒިމު ކުރަން ޖެހުނު މައިގަނޑު ސަބަބަކީ ދިވެހިރާއްޖޭގެ ތަހުގީގީ އިދާރާ ތަކުގެ ބަލިކަށިކަމާއި އަންޕްރޮފެޝަނަލް ކަމުގެ ސަބަބުން އެނޫން ގޮތަކަށް ކަންތައް ކޮށްގެން ކުށްވެރިންނަށް ޝަރުޢީ ނިޒާމުގެ ތެރެއިން ހައްގު އަދަބު ނުދެވޭތީ. ފަނޑިޔާރުން މަދުވެގެންނޭ މާބުރަވާނެޔޭ ކިޔާފަ މައްސަލަ އޮއްބާ ނުލެވޭނެ. ބުރަވާނަމަ ގާނޫނަކުން އިތުރު ކޯޓެއް ހަދައިގެން ވިޔަސް މިކަން ހައްލުކުރޭ!\nރެޑްހޭންޑް ކޮށް އަތުލާޑްރަގް މައްސަލަ ތަކުގަ ބަންދު ގެ މުއްދަތު ޖަހަމުން ޖަހަމުން ގޮސް ހަމަސްފަހުން ވެސް ދޫކޮށްލަ ފާނެ އެވެ. ދެން ތުހުމަތަކަށް ހައްޔަރު ކުރާ މީހާ ބަންދު ކޮށްލަކޮށްލާ ބަހައްޓަ ފާނެ އެވެ. އޭނަގެ ވަޒީފާ އާ އަނބިމިހާ ވަކިވާ ހިސާބަށް ދިޔައީމަ ކުށެއް ނެތް ކަމަށް ދޫކޮށްލަ ފާނެ އެވެ. ފިހާރަ ހޮޓާފަދަ ތަންތަނުގަ ގަވާއިދާ ހިލާފައްބިދޭސީ ކޭޝިއަރުންނެވެ. ދެން ވަޒީފާ ނުލިބި ކުށައް ބަޔަކު އަރައި ގަންނަނީ އެވެ.\nމަޖިލީހުގައި ތިބިމީހުންނަށް ވުރެ ތިކަމަށް މާޤާބިލުވާނެ ލޯކިޔަވާކުދިން މިހާރުވެސް ނިކަންތިމަސައްކަތް އެމީހުންނާ ހަވާލު ކޮށްބަލަ!!!!!!!!!!\nމަ ހީކުރީ ވެކްސިންގެ ވާހަކަ ކަމަށް މި އާޓިކަލްގަ އޮންނާނީ\nނުވާނެ ތިހެނެއް. މިހާރު ހުރިހާކަމެއް ހުންނާނީ ހަމަޔަކަށްއެޅިފަ. ކުށްވެރީން ކުށްވެރީންގެ ގޮތުގާ ޖަލުތަކުގާ ތިބުމީ އެހެންކަމެއް. ތީ އެއްވެސްއިރެއްގާ އެއްވެސް ގައުމެއްގާ ވާނުވާ އެނގޭ ކަންތަކެއްނޫން. މަމެން ބަލަންވީ ތިތަންތަނާ ގާތްނުވެ އުޅެވޭތޯ. އެކަމަކު މައްސަލައަކީ ތިމާޔަށް ތިމާ މިގެންދަނީ ކީތްވެކަން ނޭނގި ތިމާ ގެންގޮސް ކުޑަގޮޅީގާ އަހަރު ދެއަހަރު ނަގާތީ.


Ukraine ge bodethi avah thah hifaanan: Russia\nޔުކްރޭންގެ ބޮޑެތި އަވަށްތައް ހިފާނަން: ރަޝިއާ\nދޮނެސްކް ޕީޕަލްސް ރިޕަބްލިކުން ކޮންޓްރޯލް ކުރާ ވޮލްނޮވަހާ ސިޓީ\nޔުކްރޭނަށް ދެމުން ގެންދާ ހަމަލާތަކުގެ އަމާޒަކީ ބޮޑެތި އަވަށްތައް ރަޝިއާ ކޮންޓްރޯލް ކުރުން ކަމަށް ރަޝިއާއިން ބުނެފި އެވެ.\nރަޝިއާ ބުނާ ގޮތުން ޔުކްރޭންގައި ރަޝިއާ ސިފައިން ހިންގަމުން ގެންދާ އަސްކަރީ ހަރަކާތްތައް ކުރިއަށް ދަނީ ކުރިން ރާވާފައި އޮތް ގޮތަށެވެ. އަދި ބުނީ ވިސްނުމަކީ ބާރު ގަދަ ހަތިޔާރު އެއްފަހަރާ ބޭނުން ކުރުން ނޫން ކަމަށާއި ޔުކްރޭން ސިފައިން ދޭ ހަމަލާތަކަށް ބަލައިގެން ރައްދު ހަމަލާ ދިނުން ކަމަށެވެ.\nކްރެމްލިންގެ ތަރުޖަމަން ދިމިތުރީ ޕެސްކޯފް ނޫސްވެރިންނަށް ވިދާޅުވި ގޮތުގައި ބޮޑެތި އަވަށްތަކަށް ހަމަލާ ދިނުމުގައި އާންމުންނަށް ގެއްލުން އެންމެ ކުޑަވާނެ ގޮތް ބަލައިގެން ކުރިއަށް ދާން ރައީސް ޕޫޓިން އޮތީ އަމުރު ކުރައްވާފަ އެވެ.\nއޭނާ ވިދާޅުވީ ލަޝްކަރުތައް މަޑުޖެހެން މެދުވެރިވާ ސަބަބަކީ އާންމުންނަށް ބަލަން ޖެހޭތީ ކަމަށެވެ.\nރަޝިއާގެ ޑިފެންސް މިނިސްޓްރީއާ ހަވާލާ ދެއްވައި ތަރުޖަމާން ވިދާޅުވީ ބޮޑެތި ގިނަ އަވަށްތައް މުޅިން ކޮންޓްރޯލް ނުކުރާނެ ކަމަށާއި އަވަށްތައް ވަށާލައި ރަޝިއާ ސިފައިން މިހާރު ވެސް އެބަ ތިބި ކަމަށެވެ\nއިންސާނީ އެހީތެރިކަން ފޯރުކޮށްދޭ ސަރަހައްދުގައި ރަޝިއާގެ އަސްކަރިއްޔާއިން ބާރުގަދަ ރޯލެއް ނުކުޅޭނެ ކަމަށް ވެސް ޕެސްކޯފް ވިދާޅުވި އެވެ.\nޗައިނާއިން އަސްކަރީ އެހީ ފޯރުކޮށް ދޭން މޮސްކޯ އެދުނު ކަމަށް ބުނާ ބުނުމާ މެދު ޕެސްކޯފް ވިދާޅުވީ ރަޝިއާ އަކީ ގާބިލު ގައުމެއް ކަމަށާއި ޔުކްރޭންގެ ހާލަތު ކޮޅެއްގައި ޖެހުން ލަސްވަނީ އާންމުންނަށް ބަލަން އަމުރެއް އޮތުމުން ކަމަށެވެ.\nރަޝިޔާ ޕުޓިން ކުށްކުރުން + ޕޮލިޓިކްސް ޔުކްރެއިން\nޔުކްރޭންގެ އާންމުން ހަތިޔާރު ގެންގުޅެން ހުއްދަދެނީ


މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް\nޕަބްލިކް ރިލޭޝަންސް އޮފިސަރ\nޑިޕާޓްމަންޓް / ސެކްޝަން / ޔުނިޓް\nމިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް / މާލެ\nޓެކްނިކަލް ކޯ އެލަވަންސް: އަސާސީ މުސާރައިގެ %28\nމިނިސްޓްރީ އާއި މިނިސްޓްރީގެ ދަށުން ހިނގާ އިދާރާތަކުގެ މަސައްކަތްތަކާއި ގުޅޭ ގޮތުންނާއި މިނިސްޓަރ/އެގްޒެކެޓިވް ފެންވަރުގެ ބޭފުޅުން ކުރައްވާ ރަސްމީ ދަތުރުފުޅުތަކާ ގުޅޭގޮތުން ދިވެހިބަހުންނާއި އިނގިރޭސި ބަހުން ޚަބަރު ތައްޔާރުކޮށް، ޤަވާއިދުން މީޑިއާއަށް މަޢުލޫމާތު ފޯރުކޮށްދީ މިނިސްޓްރީގެ ވެބްސައިޓް، ޓްވިޓަރ އަދި ސޯޝަލް މީޑިއާގެ ވަސީލަތްތައް އަޕްޑޭޓްކޮށް ބެލެހެއްޓުން.\nމިނިސްޓްރީ އާއި މިނިސްޓްރީގެ ދަށުން ހިނގާ އިދާރާތަކުން ހިންގާ ހަރަކާތްތަކާއި ޕްރޮގްރާމްތަކާއި ޖަލްސާތަކާއި ބައްދަލުވުންތަކާ ގުޅޭގޮތުން ދިވެހިބަހުންނާއި އިނގިރޭސި ބަހުން ޚަބަރު ތައްޔާރުކުރުމާއި ގަވާއިދުން މީޑިއާއަށް މަޢުލޫމާތު ފޯރުކޮށްދީ، މިނިސްޓްރީގެ ވެބްސައިޓް ޓްވިޓަރ އަދި ސޯޝަލް މީޑިއާގެ ވަސީލަތްތައް އަޕްޑޭޓްކޮށް ބެލެހެއްޓުން.\nމިނިސްޓްރީއިން ހިންގާ އިވެންޓްތަކާއި އަދި ޕްރެސް ކޮންފަރެންސްތަކުގެ އިންތިޒާމުކުރުމާއި އެކަމާއި ގުޅިގެން ކުރަންޖެހޭ އެންމެހައި މަސައްކަތްތައް ކުރުމުގެ އިތުރުން ފޮޓޯ އާއި ވީޑިއޯ ލައިބްރަރީއެއް ޤާއިމްކޮށް ބެލެހެއްޓުން.\nމިނިސްޓްރީގެ ވެބްސައިޓްގައި ހިމެނޭ މަޢުލޫމާތުތައް ގަވާއިދުން އަޕްޑޭޓްކޮށް ބެލެހެއްޓުން.\nމިނިސްޓަރ އާއި މިނިސްޓްރީގެ އިސްވެރިން އެކިއެކި އިވެންޓް، ޕްރޮގްރާމް އަދި ޖަލްސާތަކުގައި ދެއްވާ ސްޕީޗް ދިވެހިބަހުންނާއި އިނގިރޭސިބަހުން ތައްޔާރުކުރުން.\nމިނިސްޓްރީއާއި މިނިސްޓްރީގެ ދަށުން ހިނގާ އިދާރާތަކުން ކުރާ މަސައްކަތްތަކާއި ގުޅޭ ގޮތުން ދިވެހިބަހުންނާއި އިނގިރޭސި ބަހުން ޕްރެޒެންޓޭޝަން ތައްޔާރުކުރުމާއި ޕްރެޒެންޓްކުރުން.\nމިނިސްޓްރީ އާއި މިނިސްޓްރީގެ ދާއިރާއާ ގުޅިގެން މީޑިއާގެ ފަރާތްތަކުން އެދޭ މަޢުލޫމާތުތައް، ކަމާބެހޭ ޑިވިޜަން/ސެކްޝަން އިން ހޯދުމަށްފަހު، މީޑިއާތަކަށް ފޯރުކޮށްދިނުމަށް ތައްޔާރުކުރުން.\nމިނިސްޓްރީން ތައްޔާރުކުރަންޖެހޭ އެކިއެކި މާރކެޓިންގ މެޓީރިއަލްސް ކަމާބެހޭ ޑިވިޜަން/ސެކްޝަން އިން ހޯދުމަށްފަހު ތައްޔާރުކުރުން.\nމިނިސްޓްރީ އާއި މިނިސްޓްރީގެ ދަށުން ހިނގާ އިދާރާތަކުގެ ފޮޓޯގްރަފީ އަދި ވީޑިއޯގްރަފީގެ މަސައްކަތްތައް ކުރުން.\nމިނިސްޓްރީ އާއި މިނިސްޓްރީގެ ދަށުން ހިނގާ އިދާރާތަކުން ހިންގާ އެކިއެކި އިވެންޓްތައް ދިވެހިބަހުންނާއި އިނގިރޭސި ބަހުން ހުށަހަޅާ ދިނުމާއި އެމަސައްކަތާއި ގުޅިގެން ކުރަންޖެހޭ އެންމެހައި މަސައްކަތްތައް ކުރުން.\nޤާނޫނު ނަންބަރ 1/2014 (މަޢުލޫމާތު ހޯދައި ލިބިގަތުމުގެ ޙައްގުގެ ޤާނޫނު) ގެ ދަށުން މިނިސްޓްރީގެ އިންފޮމޭޝަން އޮފިސަރުގެ މަސްއޫލިއްޔަތު އަދާކުރުން. އަދި ޤާނޫނުގައި ބަޔާންކުރާ މިންގަނޑުތަކާއި އެއްގޮތަށް މަޢުލޫމާތު ފޯރުކޮށްދެވޭކަން ކަށަވަރުކުރުން.\nމެންޑޭޓްގައިވާ އެހެނިހެން މަސައްކަތްތައް ހާސިލް ކުރުމަށް މިނިސްޓްރީގެ މުވައްޒަފުންނާއިއެކު މަސައްކަތްކުރުން.\n1. މަގާމުގެ މަސައްކަތާއި ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް 07 ނުވަތަ 08 ގެ ސަނަދެއް ޙާސިލްކޮށްފައިވުން.\nމަޤާމުގެ ދާއިރާ: މީޑިއާ އަދި ޖާނަލިޒަމް\nތައުލީމީ ރޮނގުތައް: މީޑިއާ އަދި ޖާނަލިޒަމް\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މިފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި މިމިނިސްޓްރީގެ ކައުންޓަރުން ލިބެން ހުންނާނެއެވެ. އަދި ފޯމުގެ ސޮފްޓް ކޮޕީ ގެޒެޓްގައި އަޕްލޯޑް ކުރެވިފައިވާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޯބަރ 13 ވާ އާދިއްތަ ދުވަހުގެ 13:30 ގެ ކުރިން، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް (ޤައުމީ ދާރުލްއަސާރު، ޗާންދަނީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3326796 މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލް އޮންނާނީ، 2019 އޮކްޓޯބަރ 17 އާއި 2019 ނޮވެމްބަރ 14 އާ ދެމެދު، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ގައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ 3340207 ނަންބަރު ފޯނާއެވެ. ފެކްސް ކުރާނެ ނަންބަރަކީ، 3326796 އެވެ. އީ-މެއިލް ކުރާނީ [email protected] އަށެވެ.\n3 ޞަފަރު 1441\n02 އޮކްޓޫބަރު 2019\nޕަބްލިޝްކުރި ތާރީޚު: 02 އޮކްޓޫބަރު 2019\nޕަބްލިޝްކުރި ގަޑި: 2322\nސުންގަޑި: 13 އޮކްޓޫބަރު 2019 1330


Covid jehunu 17,000 meehun faseyhavejje\nކޮވިޑް ޖެހުނު 17،000 މީހުން ފަސޭހަވެއްޖެ\nކޮވިޑްގެ އެންމެ ހާލުބޮޑު ބަލި މީހުންނަށް ފަރުވާ ދެނީ ދިވެހިންގެ މައި ހޮސްޕިޓަލްގެ 11 ވަނަ ފަންގިފިލާގައި --\nރާއްޖެއިން ކޮވިޑް-19 ޖެހުނު މީހުންގެ ތެރެއިން 17،002 މީހަކު އެ ބަލީން ފަސޭހަ ވެއްޖެ އެވެ.\nކޮވިޑްގެ ބަލިމަޑުކަމުގައި ދިވެހިން 356 ދުވަސް ހޭދަ ކޮށްފައިވާއިރު މިހާތަނަށް 19,479 މީހަކަށް ވަނީ ކޮވިޑް ޖެހިފަ އެވެ. އޭގެ ތެރެއިން 17،002 މީހަކު ވަނީ ކޮވިޑުން ފަސޭހަ ވެފަ އެވެ. އެއީ ކޮވިޑް ޖެހުނު މީހުންގެ ތެރެއިން 86 ޕަސެންޓް މީހުންނެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 2،410 މީހުންނެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 162 މީހަކަށް ދަނީ ފަރުވާ ދެމުންނެވެ. އައިސީޔޫގައި ހަތަރު މީހަކަށް ފަރުވާ ދެމުންދާއިރު އެކަކު އޮތީ ވެންޓިލޭޓަރުގައެވެ.


Baaruthah Vaki Kuran Ai Meehun Baaruthah Mushu There Ah Laa...\nބާރުތައް ވަކިކުރަން އައި މީހުން ބާރުތައް މުށު ތެރެއަށް ލާ ފިއްތާލައިފި\n3 މަސް,2ހަފްތާ,6ދުވަސް, 11 ގަޑި, 55 މިނެޓް, 36 ސިކުންތު ކުރިން 3190މަރިޔަމް އިސްއާދާ\nކުރީގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމްގެ ވެރިކަމުގެ ދުވަސްވަރު އިދިކޮޅުގައި ތިއްބެވި ބޭފުޅުން އެންމެ ބޮޑަށް ވިދާޅުވަމުން ގެންދެވީ ތިންބާރު ވަނީ އެމަނިކުފާނުގެ މުށު ތެރޭގައި ކަމަށެވެ. އަދި ބާރުތައް ވަކި ކުރެވި އެއް ބާރު އަނެއް ބާރަށް އަރައި ނުގަތުމަށާއި، ކޮންމެ ބަޔަކަށްވެސް އެބައެއްގެ ޒިންމާ އަދާކުރުމަށް ހަމަ ހަމަ ފުރުޞަތު ދޭން ޖެހޭ ކަމަށެވެ.\nނަމަވެސް އެކަމަށް އެންމެ ބޮޑަށް ވަކާލާތު ކުރެއްވި ބޭފުޅުން ވެރިކަމަށް ވަޑައިގެން ފެންނަ މަންޒަރު ވަރަށް ތަފާތެވެ. ސަރުކާރުގެ ތިންބާރު ވަކި ނުވާ ވާހަކަ އާ އެއް ބާރުން އަނެއް ބާރަށް ނުފޫޒު ފޯރުވަމުންދާ ވާހަކައަކީ ޒަމާނުއްސުރެ ވެސް އިވެމުންދާ ވާހަކައެކެވެ. އަދި ވެރިކަމުގައި ހުންނަވާ ބޭފުޅަކު ސަރުކާރުގެ ހުރިހާ އިދާރާތަކަށް ނުފޫޒު ފޯރުވާ ވާހަކަ އަކީ އެއީ ވެސް ރަން 30 އަހަރެއްގެ ވެރިކަމުގެ ތެރެއިން އިވިގެން ގޮސްފައިވާ އަޑެކެވެ.\nނަމަވެސް އެކަން އެގޮތަށް ވާން ނުޖެހޭ ކަމަށާ ސަރުކާރުގެ ބާރުތަކަކީ ވަކި ވެފައިވާ އެއްޗަކަށް ހަދަން ޖެހޭ ކަމަށް ރާއްޖެއަށް ޕާޓީ ސިސްޓަމް ތަޢާރަފުވެ އޭރުގެ އިދިކޮޅުން ވަކާލާތު ކުރެއްވިއެވެ. އަދި އޭރު އެ ބޭފުޅުން ވިދާޅުވަމުން އައީ ރާއްޖޭގައި 30 އަހަރު ކުރަމުން އަންނަނީ އާއިލީ ވެރިކަމެއް ކަމުގައެވެ. އަދި ބުނަމުން ދިޔައީ ވެރިކަން ބަދަލުކުރަން ޖެހޭ ކަމަށެވެ.\nކޮންމެ އަކަސް އެވާހަކަތަކާ އެކު ބަދަލަކަށް އެދި އެދި ތިބި ދިވެހި ރައްޔިތުން ބޮޑު ބަދަލެއް ރާއްޖޭގެ ވެރިކަމަށް ގެނައެވެ. ދިގު 30 އަހަރުގެ ވެރިކަން ނިންމާ ޒުވާން ބޭފުޅަކު ވެރިކަމަށް އިންތިޚާބު ކުރެއްވިއެވެ. ގ.ކެނެރީގެ މުހައްމަދު ނަޝީދު ރާއްޖޭގެ ޖުމްހޫރިއްޔާގެ ރައީސް ކަމުގެ ހުވާ ކުރެއްވި ހިސާބުން ޤައުމު ފާލުން ނެއްޓި ކަންކަން ޗާޓުން ބޭރުން ކުރައްވަން ފެއްޓެވި މަންޒަރު ފެންނަން ފެށިއެވެ. ނަމަވެސް ދިވަހި ރައްޔިތުންނަށް އެގޮތް ކަމު ނުގޮސްގެން ކަންކަން ރަގަޅު ކުރުމަށް އެމަނިކުފާނު އަރިހު ދަންނަވަން ފެށިއެވެ.\nނަމަވެސް އެމަނިކުފާނުގެ ނިންމުންތައް ބަދަލު ކުރައްވަން ޚިޔާރު ނުކުރައްވާ އެމަނިކުފާނުގެ ނިންމުންތަކާ އެކު ކުރިއަށް ވަޑައިގަންނަވަން ފެއްޓެވިއެވެ. ދިވެހި ރައްޔިތުން އެކަމާ ހިތްހަމަ ނުޖެހި ނުރުހުން ފާޅުކުރަން ފެށުމުން ރައްޔިތުން ހަވާލުކުރެއްވި އަމާނަތް ބޮލާލާ ޖެއްސެވުމަށްފަހު އިސްތިއުފާ ދެއްވާ ނަޝީދު ވަޑައިގެންނެވިއެވެ.\nއޭގެ ފަހުން 2013 ވަނަ އަހަރުގެ ނޮވެމަބރު މަހުގެ 17 ވަނަ ދުވަހު ދިވެހި އުދަރެހުން އަލިގަދަ ތަރިއެއް ރާއްޖޭގެ ވެރިކަމާ ހަވާލުވެވަޑައިގެންނެވިއެވެ. މއ.ކާމިނީގެ އަބްދުﷲ ޔާމީން އަބްދުލްޤައްޔޫމު މި ޤައުމުގެ ވެރިކަމާ ހަވާލުވެވަޑައިގެން ޤައުމު ހަމަ މަގަށް އެމަނިކުފާނު އެޅުއްވިއެވެ. ޤައުމުގެ ތިންބާރު އެއްބާރު އަނެއް ބާރަށް ނުފޫޒު ނުފާރުވޭނެ ހެން ކަންކަން ބައްޓަންކޮށް ރޭއްވެވިއެވެ.\nނަމަވެސް އޭރުގެ އިދިކޮޅު އެންމެ ބޮޑު ޕާޓީ އެމްޑިޕީން ތުހުމަތު ކުރައްވަމުން ގެންދެވީ ކެބިނެޓުގައިވެސް އެމަނިކުފާނުގެ އާއިލީ ބޭފުޅުން ތިއްބެވި ކަމަށާ އަދި ސަރުކާރުގެ ތިންބާރު އެއްވެފައިވާ ކަމަށެވެ. އަދި ހަރުއަޑުން ގޮވަމުން ދިޔައީ އެކަންކަން ނިމުމަކަށް ގެންނަން ޖެހޭ ކަމަށާ އެގޮތުން 2018 ވަނަ އަހަރު ނަގާ ރިޔާސީ އިންތިޚާބުގައި އެމްޑީޕީ ކޯލިޝަނަށް ވޯޓު ދެއްވަން ދިވެހި ރައްޔިތުން ޖެހޭ ކަމަށެވެ.\nގިނަ ތުހުމަތުތަކެއް ހުރި ރިޔާސީ އިންތިޚާބުގެ ވޯޓުގެ ނަތީޖާ ދެއްކިގޮތުން ކޯލިޝަން ކެންޑިޑޭޓު ޅ.ހިންނަވަރު ނޫރާނީއާގޭ އިބްރާހިމް މުހައްމަދު ޞޯލިހު އިންތިޚާބު ކާމިޔާބު ކުރެއްވިއެވެ. އެހާ ހިސާބުން އަޅުގަޑު ހިތަށް އެރިއެވެ. ދެން މިޤައުމުގެ ކަންކަން އެހެންވީމާ ދާނީ ވަރަށް އިންސާފުންތާއެވެ.\nމިހެން ހިތާ ހުއްޓާ ފެންނަން ފެށި މަންޒަރު ވަރަށްވެސް ތަފާތެވެ. އާއިލީ ވެރިކަމެއް ނިންމަން ކަމަށާއި، ބާރުތައް ވަކިކުރަން ކަމަށް ބުނެ ވެރިކަމަށް ވަޑައިގެންނެވި ބޭފުޅުންގެ ސަރުކާރުން އަމަލު ކުރައްވަމުން ގެންދަވާ ގޮތް ފެނި ދެލޯ ބޯޑުވެގެންދިޔައެވެ.\nޤައުމުގެ ވެރިއަކަށް ހުންނެވި ބޭފުޅާގެ އަނިބކަނބަލުންގެ ޅިޔަން ކޮއްކޮ ޤައުމުގެ ފުލުހުންގެ އިސް މީހަކަށް އައްޔަންކުރެވުނެވެ. ދައުލަތުގެ ތިންބާރުން ކުރެ އެއް ބާރުކަމުގައިވާ ރައްޔިތުންގެ މަޖިލީހުގެ ރައީސް ކަމަށް ވެރިކަމުގައި ހުންނެވި ބޭފުޅާގެ އެންމެ ގާތް އެކުވެރިޔާ އަދި ރައީސްގެ އަނބިކަންބަލުންގެ ދެބެންގެ ދެދަރި ބޭފުޅެއް އައްޔަން ކުރެވިގެން ދިޔައެވެ. އަދި މަޖިލީހުގެ ނައިބުކަމަށް މަޖިލީހުގެ ރައީސް ދެބެންގެ ދެދަރި ބޭފުޅަކު އައްޔަނު ކުރެވުނެވެ.\nދެން ހިތަށް އެރީ މިވަނީ ކިހިނަކުންބާއެވެ. ބާރުތައް ވަކިކުރަން އެންމެ ބާރަށް ހަރުއަޑުފުޅުން ވަކާލާތު ކުރެއްވި ބޭފުޅުންގެ ސަރުކާރުން ފެނިގެން މިދާ ޗަރުކޭހަކީ މިއީ އެއް ބާރު އަނެއް ބާރަށް އަތް ދިކޮށްލީމާ ފޯރާ ހިސާބު ކައިރީގައި ހުރި ކަންކަމަށްވާއިރު އެބޭފުޅުން އެ ވިދާޅުވާ ތިން ބާރު ވަކި ކުރާ ގޮތަކީ މިއީ ބާއެވެ؟\nބާރުތައް ވަކިކޮށް އާއިލީ ވެރިކަމެއް ނިންމަން ވަޑައިގެންނެވި ބޭފުޅުންގެ ފަރާތްޕުޅުން ފެނިގެން މިދަނީ ހުރިހާ ބާރެއް މުށުތެރެއަށް ލާ ފިއްތާލަމުން ގެންދާ މަންޒަރެވެ. ވެރިކަމުގައި ހުރި ލައްޒަތާ ފޮނިކަން އިހުސާސު ކުރެވުމުން ދޫކޮށްލަން ހަމަ ކެރިވަޑައިނުގެންނެވީ ކަމަށް ވެދާނެއެވެ.\nއެމްޑިޕީ އާއިލީ ވެރިކަން\n1 ދުވަސް ކުރިން 572 0


vnews - Allah ge ehkauvanthakan qaboolu kurun\nމާތް ﷲ ގެ އެއްކައުވަންތަކަން ޤަބޫލުކުރުން\nމާތްވެގެންވާ އިސްލާމްދީނުގެ އެންމެ އިސް އަދި އެންމެ ވަރުގަދަ ޢަޤީދާ އަކީ، މާތް ﷲ ގެ އިލާހުވަންތަކަމާއި އެކަލާނގެ އެއްކައުވަންތަކަން ޤަބޫލުކުރުމެވެ. އެއްވެސް އިންސާނަކު މުސްލިމަކަށްވަނީ، ޝަހާދަތުގެ ދެކަލިމަ ކިޔުމުންނެވެ. ޝަހާދަތުގެ ފުރަތަމަ ކަލިމައިގައި އޮންނަނީ "لاَ إِلَـٰهَ إِلاَّ اللَّهُ" (ﷲ ފިޔަވައި އިލާހަކު ނުވެއެވެ.) މިފަދައިންނެވެ.\nމާތް ﷲ މި ޢަޤީދާ ބަޔާންކުރައްވައި، މި ޢަޤީދާ ޤަބޫލުކުރުމަށް މީސްތަކުންނަށް އެންގެވުމަށް ކީރިތި ރަސޫލާއަށް އަމުރުކުރައްވައި، وحى ކުރެއްވި އެވެ.\n[قُلْ : هُوَ اللَّهُ أَحَدٌ ؛ اللَّهُ الصَّمَدُ ؛ لَمْ يَلِدْ وَلَمْ يُولَدْ ؛ وَلَمْ يَكُن لَّهُ كُفُواً أَحَدٌ.] (الإخلاص) މާނައީ: [ކަލޭގެފާނު ވިދާޅުވާށެވެ! އެއީ އެއްކައުވަންތަ ﷲ އެވެ. ﷲ އީ، އެންމެހާ ތަކެތި އެކަލާނގެއަށް ބޭނުންތެރިވެގެންވާ، އަދި އެއްވެސް އެއްޗަކަށް، އެކަލާނގެ ބޭނުންވެވޮޑިގެންނުވާ ރަސްކަލާނގެއެވެ. އެކަލާނގެއަކަށް އެއްވެސް އެއްޗެއް އުފަންވެގެނެއް ނުވެއެވެ. އަދި އެއްވެސް އެއްޗަކަށް އެކަލާނގެ އުފަންވެވޮޑިގެނެއް ނުމެވޭމެއެވެ. އަދި އެކަލާނގެއާ އެއްފަދަވެގެންވާ، ހަމައެކައްޗެއްވެސް ނުވެއެވެ.]\nމި ޢަޤީދާ އިތުރަށް ކަށަވަރުކޮށްދެއްވައި، މާތް اللّه ވަޙީ ކުރެއްވިއެވެ. [شَهِدَ اللَّهُ أَنَّهُ لاَ إِلَـٰهَ إِلاَّ هُوَ وَالْمَلاَئِكَةُ وَأُولُو الْعِلْمِ قَائِمًا بِالْقِسْطِ؛ لاَ إِلَـٰهَ إِلاَّ هُوَ الْعَزِيزُ الْحَكِيمُ] (آل عمران: 18) މާނައީ: [ހަމަކަށަވަރުން، اللّه، އެކަލާނގެ މެނުވީ، އިލާހަކު ނުވާކަމަށް ހެކިވެވޮޑިގެންފިއެވެ. އަދި، މަލާއިކަތުންނާއި، علم ގެ أهل ވެރިންވެސް (އެކަމަށް) ހެކިވެ ވަޑައިގެންފިއެވެ. (އެކަލާނގެ ހެއްދެވި ތަކެތި تدبير ކުރެއްވުމުގައި) عدل ވެރި ކަމާއިގެން އެކަލާނގެ قائم ވެ ވޮޑިގެންވެއެވެ. އެކަލާނގެ މެނުވީ އިލާހަކު ނުވެއެވެ. (އެކަލާނގެއީ) عزيز ވަންތަ، حكيم ވަންތަ ރަސްކަލާނގެއެވެ.]\nއަދިވެސް ވަޙީ ކުރެއްވިއެވެ. [قُلْ : إِنَّمَاۤ أَنَا بَشَرٌ مِّثْلُكُمْ يُوحَىٰۤ إِلَىَّ أَنَّمَاۤ إِلَـٰهُكُمْ إِلَـٰهٌ وَاحِدٌ ؛ فَمَن كَانَ يَرْجُواْ لِقَاۤءَ رَبِّهِ فَلْيَعْمَلْ عَمَلاً صَالِحاً وَلاَ يُشْرِكْ بِعِبَادَةِ رَبِّهِ أَحَداً] (الكهف: 110) މާނައީ: [ކަލޭގެފާނު ވިދާޅުވާށެވެ! ތިމަންކަލޭގެފާނު ވާކަންކަށަވަރީ، ތިޔަބައިމީހުންކަހަލަ އާދަމުގެދަރިޔަކު ކަމުގައެވެ. ތިމަންކަލޭގެފާނަށް وحى އިއްވަވަނީ، ތިޔަބައިމީހުންގެ އިލާހަކީ، އެއް އިލާހެއް ކަމުގައެވެ. ފަހެ، އެމީހެއްގެ ވެރިރަސްކަލާނގެއާ ބައްދަލުވުމަށް އެދޭމީހާ (ދަންނާށެވެ!) ފަހެ، އެމީހާ صالح عمل ން عمل ކުރާ ހުށިކަމެވެ! އަދި އެމީހާގެ ވެރިރަސްކަލާނގެއަށް އަޅުކަންކުރުމުގައި، އެއްވެސްމީހަކު ބައިވެރި ނުކުރާ ހުށިކަމެވެ!]\nމާތްﷲ ފިޔަވައި އެހެން އިލާހަކު ވާކަމަށް، ނުވަތަ އެއްވެސް ސިފައެއްގައި އެކަލާނގެއަށް ބައިވެރިޔަކު ވާކަމަށް ޤަބޫލުކުރުމީ، މާތް ﷲ އަށް ޝިރްކު ކުރުމެވެ. މާތް ﷲ އަށް ޝިރްކު ކުރުމަކީ، އާދަމުގެ ދަރިޔަކަށް ކުރެވޭނެ އެންމެ ބޮޑު ފާފައެވެ. އެފާފައަކީ، މާތް ﷲ ފުއްސަވައި ދެއްވާނެ ފާފައެއް ނޫނެވެ. ފަހެ އެކަލާނގެ وحى ކުރެއްވިއެވެ. [إِنَّ اللَّهَ لاَ يَغْفِرُ أَنْ يُشْرَكَ بِهِ وَيَغْفِرُ مَا دُونَ ذَٰلِكَ لِمَنْ يَشَاۤءُ ؛ وَمَنْ يُشْرِكْ بِاللَّهِ فَقَدِ افْتَرَىٰۤ إِثْمًا عَظِيمًا.] (النّساء: 48) މާނައީ: [ހަމަކަށަވަރުން، اللّه، އެކަލާނގެއަށް شريك ކުރުމުގެ ފާފައެއް ނުފުއްސަވާނެތެވެ. އެނޫން ފާފަތައް، އެކަލާނގެ އިރާދަކުރައްވާ މީހަކަށް ފުއްސަވަތެވެ. އަދި، اللّه އަށް شريك ކުރާމީހާ (ދަންނާށެވެ!) ފަހެ، އެމީހާ ބޮޑުވެގެންވާ ފާފައަކަށް އަރައިގެންފިކަން ކަށަވަރެވެ.]\nމާތް ﷲ ގެ އެއްކައުވަންތަކަމަށް އީމާންވުމުގެ ނަތީޖާއަކީ، އަޅުގަނޑުމެން އަޅުކަންކުރާ ހަމައެކަނި ފަރާތަކީ، ﷲ ކަމުގައި ވުމެވެ. އަޅުގަނޑުމެން تعظيم ކޮށް تقديس ކުރާ ހަމައެކަނި ފަރާތަކީ، ﷲ ކަމުގައި ވުމެވެ. އަދި އަޅުގަނޑުމެން ކަންކަމަށް އެދި ދަންނަވާ ހަމައެކަނި ފަރާތަކީވެސް، ﷲ ކަމުގައި ވުމެވެ. އެއްވެސް ކަމެއްގައި އަޅުގަނޑުމެންކުރެ އެކަކުވެސް އެހެން މީސްމީހުންގެ ގާތަށްގޮސް، ކަންކަމަށް އެދި އާދޭސްކުރަން ނުޖެހުމެވެ. މިކަމުގެ ނަތީޖައަކަށް ވާނީ ކޮންމެ އިންސާނެއްގެވެސް އަބުރާއި ކަރާމަތް ހިފެހެއްޓުމެވެ. ޢިއްޒަތުއްނަފްސް ގެއްލިގެން ނުދިޔުމެވެ.\nމިކަންކަން މިހެން ހުރުމާއެކު، އަޅުގަނޑުމެން މުސްލިމުންގެ އެންމެ އިސް ވާޖިބަކީ، މާތް ﷲ ވޮޑިގެންވާކަމާއި، އެކަލާނގެ އެއްކައުވަންތަކަމާއި، އެކަލާނގެ ކުޅަދުންވަންތަކަމާއި، އެންމެހާ އިންސާނުންނާއި ދިރުންހުރި ހުރިހާ ތަކެތި ދުނިޔެއަށް ފޮނުއްވީ، އަދި މުޅި ކައުނު އީޖާދު ކުރެއްވީ އެކަލާނގެ ކަމާއި، ހުރިހާ ކަމެއް ރުޖޫޢަވާހުށީ އެކަލާނގެ ޙަޟްރަތަށްކަން ހިތުގެ އަޑިން ކަށަވަރުކޮށް ޤަބޫލުކުރުމެވެ.


ލެވަންޑޯސްކީގެ ލަނޑާއެކު ބަޔާނަށް މޮޅެއް\nބްރެމެން އަތުން ބަޔާން މޮޅުވީ 3-1 ގެ ނަތީޖާއަކުން\nލެވަންޑޯސްކީ ވަނީ ލީގުގައި 268 ވަނަ ލަނޑު ޖަހާފައި\n14 މާރޗް 2021 | އާދީއްތަ 12:20\nބްރެމެން އާއި ބަޔާން ބައްދަލުކުރި މެޗުގެ ތެރެއިން: މި މެޗުން ބަޔާން މޮޅުވީ 3-1 ން\nޖަރުމަން ލީގުގައި ހޮނިހިރު ދުވަހުގެރޭ ތަޖުރިބާކާރު ފޯވާޑް ރޮބަޓް ލެވަންޑޯސްކީ ލަނޑު ޖެހި މެޗުން ވާޑާ ބްރެމެން އަތުން އެންމެ ފަހުގެ ޗެމްޕިއަން ބަޔާން މިއުނިކް މޮޅުވެއްޖެއެވެ.\nރަށުން ބޭރުގައި ކުޅުނު މެޗުން ބަޔާން މޮޅުވީ ބްރެމެން އަތުން 3-1 ގެ ނަތީޖާއަކުންނެވެ.\nމި މެޗުގައި ބަޔާނުން ލީޑު ނަގާފައިވަނީ މެޗުގެ 22 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ލެއޯން ގޮރެޓްޒްކާއެވެ. އަދި މެޗުގެ 35 ވަނަ މިނެޓުގައި ސާޖް ގްނަބްރީ ވަނީ ބަޔާނަށް ލީޑު ފުޅާކޮށްދީފައެވެ. މީގެ އިތުރުން މި މެޗުގައި ބަޔާނުން ކާމިޔާބުކުރި ތިންވަނަ ލަނޑު ލެވަންޑޯސްކީ ޖަހައިދިނީ މެޗުގެ 67 ވަނަ މިނެޓުގައެވެ. މި މެޗުގައި ބްރެމެނުން ކާމިޔާބުކުރި ހަމައެކަނި ލަނޑު މެޗު ނިނެމް ހަތަރު މިނެޓަށް ވެފައި ވަނިކޮށް ޖަހައިދިނީ ނިކްލަސް ފުލްކާގެވެ.\nމި މެޗުގައި ލެވަންޑޯސްކީ ލަނޑު ޖެހިއިރު، މިއީ ޖަރުމަން ލީގުގައި އޭނާ ކާމިޔާބުކުރި 268 ވަނަ ލަނޑެވެ. އެއާއެކު ލީގުގައި ދެވަނައަށް އެންމެ ގިނަ ލަނޑު ޖަހައިދީގެން ފިޗާ ހަދާފައިވާ ރިކޯޑާ ލެވަންޑޯސްކީ ވަނީ އެއްވަރުކޮށްފައެވެ. އެހެންކަމުން ލެވަންޑޯސްކީ އަށްވުރެ ގިނައިން ޖަރުމަން ލީގުގައި ލަނޑު ޖެހި ހަމައެކަނި ކުޅުންތެރިއަކީ ކުރީގެ ފޯވާޑް ގާޑް މުލާއެވެ. މި ލިސްޓުގެ ކުރީގައި މުލާ އޮތީ 365 ލަނޑު ޖަހައިގެންނެވެ.\nހޮނިހިރު ދުވަހުގެރޭ ކުޅުނު މެޗުން ބަޔާން މޮޅުވިއިރު، އެ ޓީމު އެއްވަނައިގައި އޮތީ ފަސް ޕޮއިންޓުގެ ލީޑަކާއެކުއެވެ. އެގޮތުން ބަޔާނަށް ކުޅުނު 25 މެޗުން 58 ޕޮއިންޓް ލިބިފައިވާއިރު، ދެވަނައިގައި އޮތް އާރްބީ ލައިޕްޒީގަށް ވަނީ 24 މެޗުން 53 ޕޮއިންޓް ލިބިފައެވެ. މީގެ އިތުރުން ލީގުގައި ހޮނިހިރު ދުވަހުގެރޭ ހާތާ ބާލިން އަތުން 2-0 ގެ ނަތީޖާއަކުން މޮޅުވެ ބޮރޫޝިއާ ޑޯޓްމުންޑް ވަނީ ލީގުގެ ފަސްވަނައަށް ޖެހިލާފައެވެ.\nޖަރުމަން ލީގު ބަޔާން މިއުނިކް ރޮބަޓް ލެވަންޑޯސްކީ


BREAKING NEWS: Maruvi Meehunge Adhadhu 3000 Ah, China In 42 Meehun Maru - Vaguthu\nމަރުވި މީހުންގެ އަދަދު 3000 އަށް، ޗައިނާ އިން 42 މީހުން މަރު\nފާއިތުވި 24 ގަޑިއިރު ކޮވިޑް-19 ޖެހިގެން މަރުވި މީހުންނާއި އެކު ބަލީގައި މަރުވި މީހުންގެ ޖުމްލަ އަދަދު 3000 އަށް ވުރެ އިތުރު ވެއްޖެއެވެ.\nޗައިނާ އިން މިއަދު އާއްމުކުރި ތަފާސް ހިސާބުތައް ބުނާ ގޮތުގައި އާދީއްތަ ދުވަހު ޗައިނާ އިން ވަނީ 42 މީހުން މަރުވެފައެވެ. އެހެންކަމުން ހަމައެކަނި ޗައިނާ އިން މިހާތަނަށް މަރުވި މީހުންގެ އަދަދު 2912 އަށް އަރައެވެ. އޭގެ އިތުރުން އެހެން ގައުމުތަކުން ވަނީ 129 މީހަކު މަރުވެފައެވެ.\nޗައިނާ ފިޔަވައި އެންމެ ގިނަ މީހުން މަރުވެފައި ވަނީ އީރާނުންނެވެ. އެގައުމުން 54 މީހަކު މަރުވި ކަމަށް ރަސްމީ މައުލޫމާތުތައް ބުނެއެވެ. ދެންމެ އެންމެ ގިނަ މީހުން މަރުވީ އިޓަލީވިލާތުންނެވެ. އެގައުމުން 34 މީހަކު ވަނީ މަރުވެފައެވެ.\nކޮވިޑް-19 ހަލުވިކަމާއި އެކު ފެތުރެމުން ދާއިރު ފާއިތުވި 24 ގަޑިއިރު ތެރޭގައި އެމެރިކާ، ތައިލެންޑް، އޮސްޓްރޭލިއާ އިން ވަނީ ފުރަތަމަ ފަހަރަށް ކޮވިޑް-19 ޖެހިގެން މީހަކު މަރުވެފައެވެ. އިޓަލީވިލާތުން ވައިރަސް ޖެހުނު މީހުންގެ އަދަދު އިއްޔެ ވަނީ އޭގެ ކުރީ ދުވަހަށް ވުރެ 50 އިންސައްތަ އިތުރު ވެފައެވެ.\nއުމުރުން 60 އަހަރުން މަތީގެ މީހުންނާއި، ބޮޑެތި ބަލިތައް ހުންނަ މީހުން އާއްމުން ގިނައިން އެއްވެސް އުޅޭ ތަންތަނަށާއި ބަލި މީހުންނާއި ބައްދަލުވެދާނެ ތަންތަނަށް ނުދިއުމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ރޭ ވަނީ އިލްތިމާސް ކޮށްފައެވެ.\nތަފާސް ހިސާބުތަކަށް ބަލާއިރު ކޮވިޑް-19 ޖެހިގެން ގިނައިން މަރުވަނީ އުމުރުން ދޮށީ މީހުންނާއި ބޮޑެތި ބަލިތައް ޖެހިފައި ތިބި މީހުންނެވެ.\nޗައިނާ އިން އާއްމުކޮށްފައިވާ ތަފާސް ހިސާބުތައް ދައްކާ ގޮތުގައި އުމުރުން 50 އަހަރުން ދަށުގެ މީހުން މަރުވާ ނިސްބަތް އުޅެނީ 0.2 އިންސައްތަ އާއި 0.4 އިންސައްތަ އާއި ދެމެދުގައެވެ. 50 އަހަރާއި 60 އަހަރާއި ދެމެދުގެ މީހުން މަރުވާ ނިސްބަތް އުޅެނީ 1.3 އިންސައްތައިގައެވެ. 60 އަހަރާއި 70 އަހަރާއި ދެމެދުގެ މީހުން މަރުވާ ނިސްބަތް އުޅެނީ 3.6 އިންސައްތައިގައެވެ. އަދި އުމުރުން 80 އަހަރަށް ވުރެ ދޮށީ އުމުުރުގެ މީހުން މަރުވާ ނިސްބަތް އުޅެނީ 14.8 އިންސައްތައިގައެވެ.\nމާޗް 2, 2020 16:11\nޗައިނާ މީހުން ހަދަނީ ހުސް ދޮގު. މިހާރު 72000 މީހުން މަރުވެއްޖެ. ނޫނީ މަރާލައިފި.


Baazaarugai Fiyaa Basthaa Ehgge Agu Aiy Nufoaraa Fashah! - Vaguthu\nބާޒާރުގައި ފިޔާ ބަސްތާއެއްގެ އަގު އަތް ނުފޯރާ ފަށަށް!\nދުނިޔޭގައި ހަލުވިކަމާއި އެކުގައި މިހާރު ފެތުރެމުން އަންނަ ކޮވިޑް19 އާ ގުޅިގެން އަވަށްޓެރި އިންޑިއާ ފުރަބަންދު (ލޮކްޑައުން) ކުރުމުން ރާއްޖެއަށް ފިޔާ ބިސް އަދި އަލުވި ލިބުން ދަތިވެ، އެ ތަކެތީގެ އަގު އުފުލިއްޖެއެވެ.\nއެގޮތުން ކުރިން 300 ރުފިޔާއަށް ލިބެން ހުރި ބިސް ކޭހެއް މިހާރު ލިބެން ހުރީ 400 އާ 550 ރުފިޔާއާ ދެމެދުއެވެ. މީގެކުރިން 300 ރުފިޔާއަށް ލިބެންހުރި ފިޔާ ބަސްތާއެއްގެ އަގު އުފުލިގެން ދިޔައީ 600 އާ 650 ރުފިޔާއާ ދެމެދުގެ އަގަކަަށެވެ. އަލުވި ބަސްތާއެއް މީގެކުރިން 280 ރުފިޔާއަށް ލިބެން ހުރިއިރު މިހާރު އަލުވި ބަސްތާއެއް ވެސް ލިބެނީ 350 އާ 450 ރުފިޔާއާ ދެމެދުގެ އަގެއްގައެވެ.\nއިންޑިއާ ލޮކްޑައުން ކުރި ނަމަވެސް ދިވެހިންނަށް ބޭނުންވާ ކާޑުގެ ބާވަތްތައް އެގައުމުން އަންނަނީ ފޯރު ކޮށްދެމުންނެވެ. އިންޑިއާއިން މިއަދު މާލެ އައި ބޯޓުން ގެނެސްފައިވަނީ 500 މެޓްރިކް ޓަނުގެ ހަކުރާއި 993 މެޓްރިކް ޓަނުގެ ހަނޑުލެވެ. ރާއްޖޭގައި ހުންނަ އިންޑިއާގެ ހައިކޮމިޝަނުން މިއަދު ކޮށްފައިވާ ޓްވީޓެއްގައި ބުނީ މިއަދު ރާއްޖެއަށް އައިސްފައިވާ ކާޑުގެ ބާވަތްތަކުގެ އިތުރުން، އިތުރު 1500 މެޓްރިކް ޓަނުގެ ހަނޑުލާއި 500 މެޓްރިކް ޓަނުގެ ހަކުރު ވަރަށް އަވަހަށް ރާއްޖެ ގެންނާނެކަމަށެވެ. މީގެ އިތުރުން އިމާރާތްކުރުމަށް ބޭނުންވާ 5000 މެޓްރިކް ޓަނުގެ ސިމެންތި ވެސް ކުރު މުއްދަތެއްގައި ރާއްޖެއަށް އަންނާނެކަމަށް އިންޑިއަން ހައިކޮމިޝަނުން ބުނެއެވެ.\nފިޔާ ބިސް އަދި އަލުވި ފަދަ ތަކެތީގެ އިތުރުން ތަރުކާރު ފަދަ އެއްޗެއްސަކީ ވެސް އިންޑިއާއިން އެތެރެ ކުރާ ބައެއް ތަކެއްޗެވެ. މި ތަކެތީގެ ތެރެއިން ބައެއް ތަކެއްޗަކީ ވިޔަފާރިވެރިން ކާގޯކޮށް ވައިގެ މަގުން ގެންނަ ތަކެއްޗެވެ. ނަމަވެސް ކޮވިޑް-19 ވައިރަހާއި ގުޅިގެން ސަރުކާރުން ރާއްޖެއަށް އޮން އެރައިވަލް ވިސާ ދިނުން ހުއްޓާލުމާއި ގުޅިގެން ރާއްޖެއަށް ޝެޑިއުލް ފްލައިޓްތައް ކުރުން ވަނީ ހުއްޓިފައެވެ. އަދި އެކަމުގެ ސަބަބުން ވައިގެ މަގުން ކާގޯކޮށްގެން ގެންނަ ތަކެތިވެސް ހުސްވުމުގެ ބިރު މިހާރު އެބައޮތެވެ.\nއެހެންނަމަވެސް އެތަކެތި ހުސްނުވެ އާއްމުންނަށް ލިބޭނެ ގޮތް ހަމަޖެއްސުމަށް ގައުމީ އެއާލައިން މޯލްޑިވިއަން އަންނަނީ ޗާޓަރު ފްލައިޓެއް ބޭއްވުމުގެ މަސައްކަތް ކުރަމުންނެވެ. އެ ކުންފުނިން ޗާޓަރު ފްލައިޓް ބާއްވަން ތައްޔާރު ވަނީ އިންޑިޔާ އާއި ދުބާއީ އަދި ތައިލެންޑާއި ސްރީލަންކާ އަށެވެ. ނަމަވެސް ފަހަރުގައި މަންޒިލްތައް އިތުރުވެގެން ދިއުމަކީ އެކަށީގެންވާ ކަމެއް ކަމަށް އެ ކުންފުނިން ބުނެއެވެ.\nމާޗް 28, 2020 18:18\nމާތްކަލާނގެއާއި ވަކީލު ކޮއްލައިގެން ތިބެން ޖެހޭނީ.. މިއޮތީ ވިޔަފާރި ކުރާ މީހުންނަށް ވަރަށް ބޮޑު ޗާންސެއް ލިބިފަ.. އެފަރާތްތަކުގެ ނުބައި ރޭވުމާއި، ރަނގަޅުރޭުވުންތައްވެސް ދެނެވޮޑިގެންވަނީ ﷲ ސުބުޙާނަހޫ ވަތަޢާލާ.. އެއްވެސް ވިޔަފާރިވެރިޔަކު އަބަދަކު ހިތަށްއެރި ގޮތަކަށް ދުނިޔޭގަ އުޅެވޭނެކަމަށް ހީކޮށްގެން ނުވާނެ.. އެފަދަ ކޮންމެ މީހެއްގެ ތަޤްދީރު ބަދަލުކުރެއްވުން ވަނީ މާތް ﷲ ގެ ޙަޟުރަތުން.. ވިޔަފާރިވެރިންނަށް ހެޔޮވިސްނިން ދެއްވާށި...\nމާޗް 28, 2020 20:01\nއިންޑިއާ އެއްނު ބުނީ އެހީވާނަމޭ... ޗައިނާއިން އެހީދޭތަން ފެނި އެކަން ހަޖަމު ނުވީ ތޯއްޗެއް...\nމާޗް 29, 2020 08:14\nއެއްކަލަ ދިވެހި ރަނގަޅު ހެޔޮ ވިޔަފާރިވެރިން ހޭކަންޑާލަނީ ދޯ..


Russia Gai Aadhayaa Hilaafu Reethi Kujjeh, Loluge Dhekalhves Thafaathu! - Vaguthu\nރަޝިއާގައި އާދަޔާ ހިލާފު ރީތި ކުއްޖެއް، ލޮލުގެ ދެކަޅިވެސް ތަފާތު!\nއުފެދުމުގައި ހުންނަ އުނިކަމެއްގެ ސަބަބުން ނުވަތަ އެހެންވެސް ކަމެއްގެ ސަބަބުން އިންސާނުންގެ އާންމު ސިފަތަކާ ތަފާތު މީހުންނަކީ ގިނަ މީހުންގެ ނަޒަރުގައި "ހުތުރު" ބައެކެވެ. ދުނިޔެއަށް އަންނަ ތަހުޒީބާ އެކުވެސް މިފަދަ ވިސްނުން ގެންގުޅެމުން އަންނަ އެތައް ބަޔަކު އެބަ ތިއްބެވެ.\nކަން މިހެން އޮތް ނަމަވެސް އުފެދުމުގައި ހުރި އުނިކަމެއްގެ ސަބަބުން ހިޔާލީ "ޕަރީ"އެއްގެ ސިފަ ހުންނަ ރީތި ކުއްޖަކަށް ގިނަ ބައެއްގެ ސަމާލުކަން ވަނީ ހުއްޓިފައެވެ. ރަޝިއާގެ ޗެންޗިއަން ރިޕަބްލިކަށް އުފަން އުމުރުން އެންމެ 11 އަހަރުގެ އައިމިނާ ނަމަކަށް ކިޔާ މި ކުއްޖާއަކީ މަދު ބަޔަކު އުފަންވާ އިރު ހުންނަ މައްސަލައެއް ކަމުގައިވާ "އަލްބީނިސަމް" ހުންނަ ކުއްޖެކެވެ.\nއަލްބީނިސަމްއަކީ ހަށިގަނޑުގައިިވާ ޖީންތަކުގެ ތެރޭގައި އިިންސާނުންގެ ހަމާއި އިސްތަށީގެ ޖައްސައިދޭ ޖީން މަދުވުމަށް ކިޔާ ނަމެކެެވެ. މި ބަލި ހުންނަ މީހުންނަށް މިކަމުގެ ސަބަބުން މާ ގިނަ ސިއްހީ އެހެން މައްސަލަތަކެއް ދިމާނުވި ނަމަވެސް އެމީހުންގެ ހަމާއި އިސްތަށި ހުންނާނީ ހުދު ކުލައަށެވެެ.\nއެކުއްޖާގެ ހަމާއި އިސްތަށިިގަނޑުގައި ހުދުކުލަ ހުންނަ އިރު ދެން އެންމެ ގިނަ ބައެއްގެ ސަމާލުުކަން ހުއްޓިފައި ވަނީ އޭނާގެ ދެލޮލަށެވެ. މިއީވެސް ވަރަށް މަދު ބައެއްގެ ކިބައިގައި ހުންނަ ތަފާތު ކަމެކެވެ. އައިމިނާގެ އެއްލޯ ގަދަ ރަންކުލައަށް ހުންނަ އިރު އަނެއް ލޯ ހުންނަނީ ނޫކުލައަށެވެ.\nގިނަ ބައެއްގެ ސަމާލުކަން އެކުއްޖާގެ ރީތިކަމަށް ހުއްޓިފައިވާއިރު މީހުން ބުނާ ގޮތުގައި އެކުއްޖާ އަކީ މޮޑެލްކުރުމާއިި ފެޝަނުގެ ދާއިރާއިިން އަލި މުސްތަގުބަލެއް އޮތް ކުއްޖެކެވެ.\nޝިލްޕާގެ ފިރިމީހާގެ ދިފާއުގައި ރާކީ ސާވަންތު ވާހަކަ ދައްކައިފި\nޖުލައި 19, 2021 18:17\nޖުލައި 19, 2021 20:36


Rattehin beyrah dhaan kiyaatha? avahah ekamah vaguthu huskollaa! - AO News\nރައްޓެހިން ބޭރަށްދާން ކިޔާތަ؟ އަވަހަށް އެކަމަށް ވަގުތު ހުސްކޮށްލާ!\nއެކުވެރި ރަޙްމަތްތެރިންތަކަކާއެކު ބޭރަށް ދިޔަތާ މިހާރު ކިހާ ދުވަހެއް ވެދާނެތޯއެވެ. އެކަމުގައި ބަހަނާ ނުދައްކާ އެއީ ތާވަލުގައި ހިމަނަން ޖެހޭ ބައެއްގެ ގޮތުގައި ބާއްވާލުން ރަނގަޅެވެ. ސައިންސްގެ ހޯދުންތައް ދައްކާ ގޮތުން ރައްޓެހިންނާއި އެކު އުފާވެރި ވަގުތު ކޮޅެއް ހޭދަކޮށް ލުމަކީ ސިއްޙަތަށް ފައިދާ ހުރި ކަމެކެވެ. ހީނ ސަމާސާ ކޮށް މަޖާ ކުރުމުގެ ވަގުތު ކޮޅަކާއެކު ލިބިގެން އެދަނީ ހަފްތާގެ ބާކީ އޮތް ހުރިހާ ދުވަހެއްގެ އުފާވެރިކަން ޙާސިލް ކުރުމުގެ ތަޅުދަނޑިއެވެ. އުފާވެރިކަމަކީ ދުޅަހެޔޮ ސިއްޙަތަކަށް އެންމެ ބޭނުންވާނެ ފަރުވާއެވެ.\nއަންހެނުންނަކީ ގޭތެރޭގައި ޒިއްމާ ބޮޑު ބައެއް.\nއަންހެނުން އަބަދާއި އަބަދު ގޭގައި އުޅެން ޖެހެނީ އެއްކަމެއް ކުރުމުގައެވެ. ގެއާއި ގޯތި ސާފު ކުރުމެވެ. ކައްކާފަ ކާން ދިނުމެވެ. އަންނައުނު ދޮވެ އިސްތިރި ކުރުމެވެ. ދަރިން ބެލުމުގެ ބުރަ މަސްއޫލިއްޔަތެވެ. ގޭގައި އާމްދަނީއެއް ހޯދާނަމަ ބުރަބޮޑު މަސައްކަތެއްގައެވެ. ގެއިން ބޭރުގައި ވަޒީފާ އަދާކުރާ ނަމަވެސް އޮފީހާއި ގޭގެ މަސްއޫލިއްޔަތުގެ ގިނަކަމުން ސިކުނޑި ފަޅައިގެން ދާ ހިސާބުގައެވެ.\nރަނގަޅު ހެޔޮ ރަޙްމަތްތެރިންގެ ބޭނުން ހިފަންވީ ދަނޑިވަޅަކީ މިއީއެވެ. ކުޑަވަރެއްގެ ” ގެޓްޓުގެދަރ ” އެއް ބާއްވާލައިގެން ނަމަވެސް ގެއިން ބޭރުގައި މަޖާ ވަގުތު ކޮޅެއް ހޭދަކޮށްލާށެވެ. މާޒީގައި ހިނގާފައި ހުރި ކަންތައް ތަކުގެ ހަނދާން ތަކާއި ދިމާވި އެކި ކަހަލަ ކަންކަމުގެ ވާހަކަ އިން ވަގުތު ފުރާލާށެވެ. އެކަކު އަނެކަކުގެ ޙާލަތު އަހާ އޮޅުން ފިލުވުމާއެކު ކަންކަން ޙިއްސާ ކުރާށެވެ. އަންހެނުން އެންމެ ގަޔާވާ “ގޮސިޕް” މައުޟޫއަށް ވެސް ދެވިދާނެއެވެ.\nހީނސަމާސާ ކުރުމަކީ ދުޅަހެޔޮ ސިއްޙަތަށް އެންމެ ބޭނުންވާ ފަރުވާ!\nއެކުގައި ކޮށްލާ ކުޑަކުޑަ ކަމަކުންވެސް ހީނުކުރާ ކަހަލަ ކުރިއެރުމެއް ލިބިދާނެއެވެ. ހޯދުންތަކުން އެނގޭ ގޮތުގައި މިއީ އަވަހަށް ބަލިން ރަނގަޅުވެ ހަށިގަނޑުގެ ދިފާޢީ ނިޒާމު ވަރުގަދަވެ ތިމާއަކީ ބައެއްގެ ޙިމާޔަތް އޮތް މީހެއް ކަމުގެ އިޙްސާސް ކުރެވުމާއެކު ޑިޕްރެޝަނާއި އެންޒައިޓީ ފަދަ ނަފްސާނީ ބަލިތަކުން ދުރުކޮށްދޭ ކަމެކެވެ. ވީއިރު އެކުއެކީ ހީނލާ ،ޖޮގިންއަށްގޮސް،އެކަކު އަނެކެއްގެ ވާހަކަ އަޑުއަހާލާ، ޔޯގާ ނުވަތަ މޫދަށް ދިއުންފަދަ ކޮންމެވެސް ކަސްރަތެއް ފަށަންވީއެވެ.\nމީހާއަށް އަށް އެންމެ ބޮޑު ފައިދާއެއް ކުރަނީވެސް ހެއްވާ މަޖާ ވާހަކަތަކާއި ޖޯކުތަކާއެކު ހީނ ސަކަރާތްޖެހުމުގެ ތެރެއިންނެވެ. އަޅުގަނޑުމެންގެ ތެރޭގައި މިފަދަ ވަގުތުކޮޅެއްގެ ފުރުސަތު ނުލިބޭ ބަޔަކުވެސް އެބަތިބިކަން ފަހުގެ ސާވޭތަކުން ހާމަވެފައިވެއެވެ. ކޮންމެ5އަންހެނުންގެ ތެރެއިން ބޭރަށް ގޮސްލުމުގެ ނަސީބު ލިބެނީ އެވްރެޖް ގޮތެއްގައި ދެމީހަކަށް ކަމަށްވާއިރު ދަރިން ލިބުމުން މި އަދަދު އަދި މިއަށްވުރެވެސް މަދުވެއެވެ.\nބޭނުންވަނީ “ކުއަންޓިޓީ” އެއް ނޫން. ” ކޮލިޓީ ” ވަގުތުކޮޅެއް\nބޭރަށް ދިއުމަކީ ރަނގަޅު ކަމެއް ކަމަށް ދެކި އިރުއިރުކޮޅާ ބޭރަށް ދިއުމަކުން އަދި މިބޭނުންވާ ލަނޑުދަނޑި ޙާސިލެއް ނުވާނެއެވެ. އޭރުން ގޭތެރޭގެ ހަމަޖެހުމަށްވެސް ބުރޫއަރާނެ ކަން ދަނެ އެކަން ކޮންޓްރޯލް ކުރަންވާނެއެވެ. ބޭނުން ވަނީ ކޮންމެ ދުވަހަކު ބޭރަށް ދިއުމެއް ނޫނެވެ. ބޭނުންވަނީ ދޭތެރެއަކުން ބޭރަށް ޖައްސާލާ ، ކުރިއާލާ ރަނގަޅު ރޭވުންތެރި ކަމާއެކު އެވަގުތަކީ ކޮލިޓީ ވަގުތުކޮޅަކަށް ހެދުމެވެ.\nހަޔާތުގެ ނާ މިގަދަ ކަނޑުގައި ބައެއް ފަހަރު ފެތި އޮޔާ ގޮސް އަނެއްބައި ފަހަރު އަމާން އައްސޭރިއަކަށް ވާސިލްވެ އެފަދަ ގޮތަކަށް ދެއަތަށް ކިރެމުންދާއިރު ކޮންމެ ވާހަކައެއްވެސް ޙިއްސާ ކޮށްލެވޭފަދަ ގާތް އެކުވެރިންކޮޅެއް ކައިރީގައި ތިބުމަކީ ބުއްދިވެރިކަމެކެވެ. ވަރިކައިވެނީގެ ގިލަންތަކާއި ވަޒީފާގެ މާޙައުލުން ކުރިމަތިވާ ނޭއްގާނީ ޢަމަލުތަކާއި ތިމާ ލޯބިވާ މީހެއްގެ ނެތި ދިއުންފަދަ ވޭނީ ކޮންމެ އިޙުސާސެއް ހަމަމަގަށް އެޅުވުމުގައި މިދެންނެވި ރައްޓެހިންގެ އެހީތެރިކަން ލިބެއެވެ. ހަމަ އެހެންމެ ތިމާގެ ކިބައިގައިވާ އުނި ސިފަވެސް އިސްލާޙުކޮށްލާ ބަޔަކަށް އެމީހުން ވާއިރު ކާމިޔާބު އަންބެއް،ފުރިހަމަ މަންމައެއް،ލޯބިވެތި ދައްތައަކަށް ތިމާ ވުމުގައި އެމީހުންގެ އެހީ ކުލާހިކު މުހިއްމެވެ.\nބޭނުންވާފަދަ ރައްޓެހިން ހޯދިދާނެތަ؟\nއާ ރައްޓެހިން ހޯދުމަކީ ވަރަށް ފަސޭހައިން ކުރެވިދާނެ ކަމެކެވެ. އެކަމުގައި ލާން ޖެހެނީ ކުޑަކުޑަ ހިއްވަރެކެވެ. ފުރަތަމަވެސް ދާންވީ އެކުވެރިކަމަށް މަގުހުޅުވޭ ފަދަ ކަންތައް ތަކަކަށެވެ. ދަރިވަރުގެ ކްލާހުގެ ބެލެނިވެރިންނާއި ގުޅުންބަދަހި ކުރުމާއެކު ސްކޫލް ޕީޓީއޭ ގައި ހުރެވިދާނެއެވެ. ޖަމްޢިއްޔާ ޖަމާޢަތްތަކާ ގުޅި އެފަރާތްތަކުގެ ހަރަކާތްތަކުގައި ބައިވެރިވެވިދާނެއެވެ. ސެމިނާ، ވޯކްޝޮޕްފަދަ ކަންކަމުގެ ތެރެއިން ވެސް މަސައްކަތް ކުރެވިދާނެއެވެ. ރަށުގައި ހިންގޭ އިޖްތިމާޢީ ޙަރަކާތްތަކުގައި ބައިވެރިވުމަކީ ވެސް އާރައްޓެހިންނާއި ދިމާވެ ގުޅުން ބަދަހި ވާކަމެކެވެ. އޭގެ ތެރެއިން ތިމާ ޝައުގުވެރިވާފަދަ މީހަކާއެކު އެކުވެރިކަން ދަމަހައްޓަން ބޭނުންނަމަ ކޮފީއަކަށް ނޫނީ ކެއުމަކަށް ދަޢުވަތު ދެވިދާނެއެވެ.\nމިހެން އުޅޭ އުޅުމުގައި ވަރަށް ” ޕޮޒިޓިވް ” މީހެއްގެ ގޮތުގައި ހުރެވޭތޯ ބަލާށެވެ. ރަނގަޅު ރައްޓެއްސަކު ނުލިބުނޭ. އެންމެން ހަދަނީ އެއް ގޮތެކޭ، އެމީހުން ސަމާލު ކަމެއް ނުދެއޭ، އަޑެއްނާހައޭ ބުނުމުގެ ބަދަލުގައި ތިއީ ރައްޓެހިންނާއި ގުޅުން ބަދަހި ކުރާ އުފާވެރި މީހެއްކަމަށް ދެކޭށެވެ. ރައްޓެހިންގެ ތެރޭގައިވެސް ހުރިހާ ވައްތަރެއް އުޅޭނެކަން ދަނެ އެގޮތަށް ރުހެންވާނެއެވެ. ދިމާވާ ހުރިހާ ރައްޓެހިން އެއީ ތާއަބަދު އެގުޅުން ދަމަހައްޓާނެ ބައެއް ކަމަށްވެސް ދެކިގެން ނުވާނެއެވެ. އެކި ރައްޓެހިން ޝައުޤުވެރިވާނީވެސް އެކިކަންކަމަށެވެ.\nއެހެންކަމުން އަވަހަށް ރައްޓެއްސަކަށް ގުޅާލާށެވެ. ކޮފީއަކަށް ގަޑިކިޔާށެވެ. އަލަށް ހުޅުވި ރެސްޓޯރެންޓްގެ އަޖުމަ ބަލާލަން ދާން ރާވާށެވެ. ރީތި ބީޗެއްގައި ހެނދުނުގެ ނާސްތާ ބާއްވާ ލެވޭތޯ ހިއްވަރުކޮށްލާށެވެ. ފުރަތަމަވެސް ތިއީ އުފާވެރިމީހަކަށް ވާށެވެ. އޭގެ ސަބަބުން ދުޅަހެޔޮ ސިއްޙަތަކަށް މަގުފަހި ވެގެންދާނެއެވެ.\nނޮކް ވުމުން ރިވައިވް ކޮށްދިން މީހާ ހަނދާން ނައްތާ ނުލާށެވެ!\nބަނޑު އަޅާ ވިހޭ ދަރިއަކަށް މަޔަކު ނަފްރަތު ކޮށްފާނެ ހެއްޔެވެ.\nކޮވިޑް ކޮޅިގަނޑާއި ވާރޭގެ ކޮޅިގަނޑު އެއްފަހަރާ ބޯމަތީގައި


SunOnline: Story: #Thafaathuloaibeh - ep01\nތަފާތު ލޯތްބެއް -1\nއައިޝާ ނަސީމް 30 Apr 2018, 00:27\nމޫސުމްގެ ފިނިން ކޮޓަރި އޭސީވެލާފައިވާއިރު ފްރެންޗް ކުޑަ ދޮރުތަކުން ފެންނަން ހުރި ގަސްތައް ޚަރީފުގެ ކުލަތަކުން ފަވާލާފައިވާއިރު ފެންނަނީ މޮޅު ކުރެހުމެއްފަދައިންނެވެ. ރީދޫ އަދި ރަތްކުލައާއި ފެހިކުލަ އެއްވުމުން މަންޒަރުތައް ފުރިހަމަވެފައިވެއެވެ. ހެޔޮވަރަކަށް ޖެހެމުންދާ ވައިރޯޅިތައް ދޮންވަމުންދާ ފަތްތަކާއި ގޯނާކޮށްލައެވެ. އެއާއިއެކު ޟައީފުވެފައިވާ ފަތްތައް ގަހާއި ވަކިވެ ވައިގެ ތެރޭ ލުއިކޮށް ނަށާލާފައި ބިންމަތީގައި ކޭއްތިލާ ހިމޭންވެދާއިރު ބަލާ ބަލާފޫހިނުވާފަދަ ހިތްގައިމުކަމެއް އެއިން ކޮންމެ މަންޒަރެއްގައިވި އެވެ. ދުރުދުރުން ދޫނިތައް ލަވަކިޔާ އަޑު މާހައުލުގެ ހިމޭންކަން މުގުރާލަނީ މިއުޒިކެއްފަދައިންނެވެ. ވައިރޯޅިތަކުގެ އަޑު ލުއި ނާނާއެއް ފަދައިން އިވިލާއިރު އިންސާނުން ފުންނިންޖަކަށް ގަންބުވާލާ ބައިވެރިއެއްފަދައެވެ.\nކޮޓަރީގެ މެދަށްވާ ގޮތަށް ހުރި ކިންގް ސައިޒް އެނދުގެ އެއްފަރާތުން ސަދުވާ ވައްޓާލާފައިވާއިރު ތަނުގައި ހިފާލާފައިވީ މީރުވަހަކުން މަރުވެފައިވާ ހިތްތަކަށް އަލުން ދިރުމެއް ގެނެސްދޭނެއެވެ.\nޝާލޮޓް ތޯމަސް ބެޑްޝީޓާއި ކުއިލްޓުން ލިބެމުންދިޔަ އަރާމާއި ހޫނުކަމުގެ ސަބަބުން ފުންނިންޖެއްގައި އޮތް ކައިޒަން ހޭލެވުމާއިއެކު ފުންމައިގެން ތެދުވެ އެނދުގައި އިށީދެވިއްޖެއެވެ. ފިނި ދަލެއް ހިއްލާލާފައި ބޮލުގައި މަޑު ރިހުމެއް ހުއްޓެވެ. އެތައް ޒަމާނެއްފަހުން މިއަދު އެހުވަފެން ތަކުރާރުވުމުގެ މާނައަކީ ކޮބާބާވައޭ ހިތާހިތުން ސުވާލުކުރެވުނެވެ. ގަޑިއަށް ބަލައިލެވުމާއިއެކު ނިދުނީ ދުވާލު މެންދުރުގައިކަން އެނގުނެވެ. އިރުގެ ދޯދިތައް ކުޑަދޮރުތަކުން ފުރޭނި ކޮޓަރި އަލިކޮށްލާފައިވާއިރު އެހާ ވަރަށް ނިދުނުގޮތަކާއިމެދު ހައިރާންވިއެވެ. ހޫނު ފެނުން ފެންވަރައިލާ ތާޒާވެލުމަށްފަހު ކާކޮޓަރިއަށްވަދެ ކޮފީ މެޝިނުން ކޮފީއެއް އެޅިތަނާ އޭނަގެ ޕާސަނަލް އެސިސްޓެންޓް މާކަސް ވަނެވެ. އާދައިގެ މަތިން އޭނަ ހުރީ ކޯޓުފަޓުލޫނުގައެވެ. ރަސްމީކޮށެވެ.\n"މޯނިން...." ކައިޒަން ހިނިތުންވެލުމުން މާކަސް ގަޑި ދައްކައިލިއެވެ.\n"ކައިޒާން. ވިޒިޓާސް އިންތަކެއް އެބަތިބި......." މާކަސް ހުރީ ހަށަން ބަދެލައިގެންނެވެ.\n"އޭލިއަންސްތަކެއްތަ؟ މާކްގެ ތި އެކްސްޕްރެޝަންއާއި ތިބުނި ރާގުން ނޯމަލް ބަޔެއް އައިހެނެއް ހިޔެއްނުވޭ. އެހެންނޫނަސް އަހަރެންގެ އެކުވެރިންނެއް ނޫޅޭ. ފެމިލީއެއްވެސް މިގެއަކަށް ނާންނާނެ. ސޯ ކޮންބަޔެއް. ކީއްކުރަންތޯ އަހާ ބަލަ. މާކްއަށް އެންމެ ރަގަޅަށް އިގޭނީ އަހަރެން ވިޒިޓާސް އިން އެލޯ ނުކުރާކަން....." ކައިޒާން އިނީ ކަންނެތްވެފައެވެ. ތުވާލި ކޮނޑުގައި އޮޅުވާލައިގެން އިންއިރު ކަޅުނޫކުލަ އަރާ އިސްތަށިގަނޑުގައި ހަރުލާފައިވާ ފެންތިކިތަކުން ތާޒާކަމުގެ އިންތިހާއެވެ.\n"އޭނަ ފޮނުވާލަން އުޅުނިން. އެނގޭނެއްނު ކައިޒާންއާއި ހަމަޔަށް އަންނާނީ އެހެން ގޮތެއް ނެތީމަކަން. ވަރަށް ޕާސަނަލް ވާހަކައެއް ދައްކަންވެގެންނޭ. ފޭސް ޓު ފޭސް ވާހަކަދައްކާށޯ ބޭނުމީ. ސުވާލުކޮށްކޮށް އެއްޗެއް އޮޅުން ފިލާނެގޮތެއް ނުވި. ކައިޒާން މީޓްކޮށްލަންވީނު. އެހާ ޑެސްޕެރޭޓްވެފައި ހުރީ....."\n"ބުނޭ އަހަރެން އޮތީ ނިދާފައޭ....." ކައިޒާން ހުރީ އެމީހަކާއި ބައްދަލުކުރަން ދާގޮތަކަށް ނޫނެވެ. އާއިލާ މީހަކު ގެއަށް އަންނާކަށްވެސް އޭނަ ދައުވަތެއް ނުދޭނެއެވެ.\n"ނިދާފައޭ ބުނީމޭ. އޭނަ އެބައިން ހޭލަންދެން އިންތިޒާރުގައި..." މާކަސްގެ ތުންފަތްމައްޗަށް ލުއި ހިނިތުންވުމެއްވެރިވިއެވެ. ކައިޒަން ކޮފީ މަގުގައި ހިފަހައްޓާލައިގެން އިނދެފައި މާކަސްގެ މޫނަށް ނަޒަރު ހުއްޓާލިއެވެ. މާކަސް ނުބުންޏަސް އޭނަ އެދައްކަނީ އަންހެންކުއްޖެއްގެ ވާހަކަ ކަމުގައި ހީކުރެވުނެވެ.\n"ކައިޒާންގެ އުމުރުގެ ގާލްއަކާއި ކުޑަކުޑަކުއްޖެއް......"\n"ގާލްއެކޭ؟ އަހަރެން ދުވަހަކުވެސް ގާލްފްރެންޑެއްވެސް ގެންގުޅުނީއެއް ނޫން........" ޝައްކުވެފައި އިނަސް އަންހެނެއްކަން ޔަގީންވީ މާކަސްގެ ޖުމްލައިންނެވެ. ކައިޒާންގެ ދެލޮލުން ހައިރާންކަމާއިއެކު ނުތަނަވަސްކަން ފެނިލިއެވެ. އޭނަ ހުރި ތަނެއް ހޯދައިގެން މިގެއާއި ހަމަޔަށް އަންނަން ގަސްތުކުރީ އޭނަ ދަންނަ ކޮން އަންހެނަކުހެއްޔެވެ. މިގެއަށް ވަންނަން ހުއްދަދޭން ޖެހޭ މީހުންގެ ލިސްޓުގައި އަންހެނަކު ނުވާނެކަން މާކަސްއަށް އެނގޭނެއެވެ. ވީއިރު ހުއްދަދޭންވީވެސް ކީއްކުރަންހެއްޔެވެ.\n"ޔަޕް. އިޓްސް އެ ގާލް.........ކައިޒާން. ޕްލީޒް ގޯ އެންޑް މީޓް ދެމް. އެމީހުން ބުނާ އެއްޗެއް އަހާފައި މިގެއިން ފޮނުވާލާ. އިންތިޒާރުގައި ތިބޭތާ ފުދޭވަރަކަށް ގިނައިރުވެއްޖެ. އެކްޗުއަލީ އައި އޮފާޑް ދެމް ދަ ގެސްޓްރޫމް. ރެސްޓްކޮށްލާ ހަދާފައި ނުކުމެ ސިޓިންރޫމްގައި މަޑުކޮށްލައިގެން އެބަތިބި. އެކުއްޖާ ބަލައިލަން ރީތި. ފަހަރެއްގައި ކޮލެޖްގެ އެކުވެރިއަކަށްވެސް ވެދާނެއްނު. އެހާ ޕްރައިވެޓްކޮށް ބައްދަލުކުރާނީ ދަންނަ މީހަކަށްވީމަހެން ހީވޭ....." މާކަސް އެކިގޮތްގޮތަށް ކިޔަންފެށުމުން ކައިޒަން ބުނީ އިރުކޮޅަކުން ތިރިއަށް އަންނާނެކަމުގައެވެ.\nކޮޓަރިއަށް ވަދެފައި އޭނަ ނުކުތީ ކޮޓްން ގަމީހަކާއި މަޑުނޫކުލައިގެ ޖިންސެއްލައިގެންނެވެ. ސިޓިންރޫމަށް ނުކުތުމާއިއެކު ފިޔަވަޅުތަކަށް ހުއްޓުންއެރީ ސޯފާގައި އިށީދެލައިގެން އިން އަންހެންކުއްޖާގެ މޫނުން ދަންނަގޮތެއް ހުރިހެންހީވެފައެވެ. ނަމަވެސް ހަމަ ކުއްލިއަކަށް ދެނެގަންނާކަށް ނޭގުމެވެ. ވައިލެޓާއި ކަޅުކުލަ އެކުލެވޭ ހެދުމަކާއި ޖިންސެއްލާފައި އިންއިރު ބުޅި އިސްތަށިގަނޑު އޮތީ ވިހުރެން ދޫކޮށްލާފައެވެ. އެ އަންހެންކުއްޖާގެ ގާތުގައި އިށީދެލައިގެން އިނީ ކުޑަ އަންހެންކުއްޖެކެވެ. އަނގަޔަށް އިނގިލި ޖަހާލައިގެން އަނެއް އަތުން ކަފަބުދެއް ހިފަހައްޓާލައިގެން ހުރިއިރު މައުސޫމްކަމުގެ އިންތިހާއެވެ.\nމާކަސް އެދެމީހުންނަށް އެކަނިވެލާނެ ފުރުސަތުދީފައި ގޭގެ މައިދޮރު ހުޅުވާލާފައި ނުކުމެގެން ދިޔުމުން އެ އަންހެންކުއްޖާ ތެދުވަމުން ކުރިއަށް ފިޔަވަޅެއް އެޅިއެވެ.\n"އަހަރެން މަތިން ހަނދާން އެބަހުރިތަ؟ ޔަގީނުންވެސް އެ ސްޕެޝަލް ރޭގެ ފަހުން އަހަރެންގެ ހިތަކުން ނުފިލާ..................." އެ އަންހެންކުއްޖާ ހިނިތުންވެލަމުން ސަލާމަށް އަތް ދިއްކޮށްލިއެވެ. އެއަތުގައި ހިފުމުގެ ބަދަލުގައި ކައިޒާން ހަމަ ބަލަން ހުރުމުން އޭނަ ލަދުގަންނަގޮތްވިއެވެ. އެތޫނު ނަޒަރުން އޭނަގެ މުޅި ހަށިގަނޑު ސްކްރީންކޮށްލިހެން ހީވިއެވެ. ދިގު އިސްކޮޅަކާއިއެކު ލިބިފައިވާ ވަނާތަކުން މިސް ޔުނިވަސް ލިބުން ހައްގެވެ. ހިތް ކަތިލާފަދަ ފަރިކަމެއް އެލޮލުގައިވިއެވެ. މިއީ ކައިޒާން ކޮލެޖްގައި އުޅުނުއިރު އެތަނުގެ އެންމެ މަޝްހޫރު އެއް ދަރިވަރެއްކަމަށްވާ ލީސާއެވެ. ކައިޒާން މާޒީގެ ތެރެއަށް ފީނައިގަތުމާއިއެކު އޭނަގެ ހިތުން ލީސާ ހޯދި މަގާމާއި ކޮލެޖް ދުވަސްތައް ފިލްމެއްގެ މަންޒަރުފަދައިން ނިއުޅިގެން ދިޔައެވެ. އެއަށްފަހު މިއަދާއި ހަމަޔަށް އިތުރު އަންހެންކުއްޖަކަށް އޭނަގެ ހިތާއި ހަމަޔަށް ފޯރިފައެއްނެތެވެ. އަންހެންކުދިންނަށްޓަކާ އޭނައަކީ ބީރައްޓެއްސެކެވެ.\n"ވަޓް އާ ޔޫ ޓޯކިން އެބައުޓް؟" ކައިޒާން ވިސްނާ ފާޑަކަށް ބަލަން ހުރުމުން ލީސާ އެއް ބުމަ އަރުވައިލިއެވެ.\n"ހާދަ ގިނަ އަންހެންކުދިންނާއިއެކު އުޅޭތީއޭ ހަދާން ނައްތާލެވޭނީ......"ލީސާ ބަލަން ހުރީ ޝައުގުވެރި ނަޒަރަކުންނެވެ.\n"ތެދަށް ބުނަންޏާ ތިބުނާ ރެއެއް އަހަރެން ހަދާނެއް ނުވޭ. އައިމް ސޮރީ. ތި ހޯދަން އުޅޭ މީހަކީ އަހަރެންހެނެއް ހިޔެއްނުވޭ...." ކައިޒާން ވާހަކަދެއްކީ އޯގާތެރިއަޑަކުންނެވެ. ކައިޒާންގެ ލޮލަށް ބަލައިލާ ކޮންމެ މީހަކަށް ވަގުތުން އިތުބާރުކުރެވޭފަދަ ގޮތެއްވެސް ވޭމެއެވެ. ލީސާގެ ނަޒަރު ކައިޒާންގެ މޫނުން އެންމެފަހަރަކުވެސް ކައްސައެއްނުލައެވެ. ކައިޒާންވެސް ފުރާވަރު އިރު ހިތަށް އެރިހާ ގޮތަކަށްއުޅެފަ އިސްލާހުވެ މާތް ހަރުދަނާ މީހަކަށްވުމުން އެރޭމަތިން ހަދާން ނައްތާލަން ނިންމީއެވެ. އޭނަ އެނގޭކަމަށްވެސް ހަދާނުލިއެވެ. "ވަން ނައިޓް ސްޓޭންޑް" އަކަށް ވިޔަސް އޭނަ ފެނުމުން އޭރު ކައިޒާން އޭނައާއި ދިމާލަށް އަބަދުވެސް ބަލާއުޅުނީ ހާދަ ޚާއްސަ ނަޒަރަކުންނެވެ. ދުވަހަކު ލޯބިވާ ވާހަކަ ބުނެފައި ނުވިނަމަވެސް އެންމެ ރެއެއްގައި އެދެމީހުންގެ ދޭތެރޭ އެހިނގި ކަންތައްތަކަކީ މިއަދާއި ހަމަޔަށްވެސް ލީސާގެ ހިތުން ނުފިލި ފޮނި ފޮނި ހަނދާންތަކެވެ.\n"ޔޫ ހޭވް ޗޭންޖްޑް އެލޮޓް ކައި. އެނީވޭސް އެއީ ފަސް އަހަރުކުރިން. އަހަރެމެން އެރޭ ކުރި ކަންތައް ނުހިގާކަމަކަށް ހަދަން ބޭނުންވިޔަސް އެހެން ފަރާތެއްގެ ރޭއްވެވުން ވަނީ އެހެން ގޮތަކަށް ކަން އެނގޭތަ. ކައިޒާން. މިހިރީ ކައިޒާންގެ ދަރިއެއް. އެންމެ ރެއެއްގެ މިސްޓޭކަކުން މިގޮތަށް ކުއްޖަކު ދުނިޔެއަށް އުފަންވެދާނެކަމަށް ކައިޒާން ހީނުކުރަން ދޯ. ކައިޒަން ހޯދަން ހާދަ މަސައްކަތެއް ކުރީމޭ. އޭރު ކޮލެޖްގައި އާދައިގެ މީހެއްގެ ދަރިއަކަށް ހެދިގެން ލޯ ޕްރޮފައިލެއް ގެންގުޅުނަސް ތިއީ މުއްސަދި ފެމިލީއަކަށް ނިސްބަތްވާ ޒުވާނެއްކަން އަހަންނަށް އެނގުނު ހިސާބުން ފެށިގެން ސާޗްކުރަން ފެށީ. ދުނިޔޭގައި އަތްފުނާ އަޅައިގެންވެސް ދަރިފުޅުގެ ބައްޕައާއި ހަމަޔަށް ގެންގޮސްދޭން ނިންމިން. އަހަންނަށް އެނގޭ ކައިޒާންގެ ލައިފުން އަހަންނަށް ޖާގައެއް ނެތްކަން. އެކަމަކު މި ދަރިފުޅަށް ބައްޕަ އެނގެންވާނެ. ބައްޕަގެ ރޯޔަލްޓީ އިން އަހަންނަށް ފައިދާއެއް ނުކުރިޔަސް ދަރިފުޅަށް ތި މުދާތައްވެސް ހައްގުވާނެ......" ލީސާ ކައިޒާންގެ މޫނުގައި އިނގިލިތަކުން ބީއްސާލިއިރުވެސް ކައިޒާން ހުރީ ހައިރާންކަމާއިއެކު ދެލޯ ބޮޑުކޮށްލައިގެންނެވެ. ސިކުނޑިއަށް ބާރުކުރާގޮތްވިއެވެ. ސޯފާގައި އެދެމީހުންނަށް ބަލަހައްޓައިގެން އިން ތުއްތު ކުއްޖާއަށް އެމީހުން އެދައްކާ ވާހަކަތައް ނަގައި ނުގަނެވުނަސް މަޑުން އިންނަން އާދަވެފައިވާ ހެން ހީވެއެވެ. މަންމައަށް ވާހަކަދައްކާނެ ފުރުސަތު ދީގެން އެއިނީ ނޫންހެއްޔެވެ.\n"ތިކިޔާ އެއްޗެއް އަހަންނަކަށް ނޭގޭ. އަހަންނަށް ތިއީ ކާކުކަން....އައި މީން ހަނދާން އެބަހުރި ތިއީ ކާކުކަން އެކަމަކު ތިބުނާ ރެއެއްގެ މަތިން ހަދާނެއްނެތީ....." ކައިޒާން ހިންދިރުވާލިއެވެ. ހާސްކަން ބޮޑުވަމުން ދިޔަވަރަކަށް އެތަނުން ދުރަށް ދާން ބޭނުންވިއެވެ. މި ނާޒުކް ދަނޑިވަޅު މާކަސް އޭނަ އެކަނިދޫކޮށްލާފައި ނިކުމެގެން ދާންވީ ކީއްވެހެއްޔެވެ. ކިތަންމެ ވަރަށް ހަމަޖެހެން މަސައްކަތްކުރިޔަސް ނިތްކުރިން ދާ ހިއްލާލައިފިއެވެ.\n"ކައިޒާން. ތިހެން އަދި ބުނެގެން ނިންމޭކަށް ނެތް. އަހަރެން މިއައީ ޖޫލްގެ ހުރިހާ އެއްޗެއް ޕެކްކޮށްލައިގެން. ޕާސްޕޯޓާއި އެހެން ސާމާނުތައްވެސް ދަބަހުގައި ހުންނާނެ. އަހަރެން ޖޫލް ރެޖިސްޓްރީކުރިއިރުވެސް ބައްޕަގެ ނަމަކަށް ދިނީ ކައިޒާންގެ ނަމޭ. ދެން ޖޫލް އެކްސެޕްޓްކުރަން ތައްޔާރަށް ނެތިއްޔާ ތި ފެމިލީ މީހުންނާއި މިކުއްޖާ ހަވާލުކުރާނީ. ނޫނީ ކޯޓަށްދާން ޖެހޭނީ. ޑީއެންއޭ ޓެސްޓްކޮށްލީމަ މުޅީ ދުނިޔެއަށް ބޭޒާރުވާނެއްނު. އެހެންވެ ރީތިގޮތުގައި ދަރިފުޅު ހަވާލުކުރަން މިއައީ........" ލީސާ ކުޑަކޮށް ހީލިއެވެ. އެހިނިތުންވުމުގައި ކާމިޔާބުގެ އަސަރު އެކުލެވުނެވެ.\n"އިޒް ދެޓް އެ ތްރެޓް؟" ކައިޒާން ބުމަގޮށްޖަހައިލިއެވެ. ލީސާ ބޭނުންވަނީ ކޮންކަމެއް ހެއްޔެވެ.\n"ކައިޒާންގެ ދަރިއެކޭ މިއީ. އެއީ ތްރެޓްކުރުމެއްނޫނޭ. ހަގީގަތް އަހަރެން ފާޅުކުރީ. ގަބޫލުނުކުރާނީތަ. ޓެކްނޮލޮޖީގެ ގޮތުން ކުރިއަރާފައިވާ ޒަމާނެއްގައި ތިގޮތަށް މަގޭ ކަމެއްނޫނޭ ކިޔާފައި ބޮލުން ނައްޓާލަން އުޅުނަސް ގާނޫނު އަރާ ހަމަކުރާނެ. ކައިޒާންއަކަށް ނުފިލޭނެ. އަހަރެންގެ މި ދަރިފުޅުގެ މޫނަށް ނިކަން ބަލާލަބަލަ. ނުފެނޭތަ. ވައްތަރުކަމެއް ނުފެނޭތަ. އަހަރެންގެ އިސްތަށިގަނޑެއްނޫން. ނޭފަތެއްނޫން. މި ތުންފަތަށް ބަލާލަ...." ލީސާ ކުއްލިއަކަށް ޖޫލްގެ ކުޑަ އަތްތިލަ ގަދަކަމުން އަނގައިން ނައްޓުވާލައިފިއެވެ. ރަތްކުލައިގެ ޗެރީއެއްފަދަ ތުންފަތުގެ ބައްޓަން ފުރިހަމަވެފައި ހަތަރެސްކަން މޫނެކެވެ. ކުޑަކޮށް ކުރިއަށް އުފުލިފައިވާ ނޭފަތެކެވެ. އެލްމަންޑެއްހެން ވާ ދެލޮލެވެ. ދިގު އިސްތަށިގަނޑަށް އެސްފީނާޖެހޭހާ ފުރިހަމައެވެ.\n"ޝީ ލުކްސް ލައިކް ޔޫ......ލޯ ތަފާތުވިޔަސް.............." ލީސާ ދޮރު ހުޅުވާލަމުން ހީލިއެވެ. އޭނަ ދާން އުޅެނީކަމުގައި ހީކޮށް ކައިޒާންއަށް ގޮވާލެވުނެވެ. ފަހަތުން ގޮސް ކޮނޑުގައި ނުހިފުނީ ހަމަކިރިޔާއެވެ. އެކުޑަކުއްޖާ އެގެއަށް ދޫކޮށްލާފައި ދާކަށް ލީސާއަކަށް ނުކެރޭނެއެވެ. އޭނަ ހުއްދަ ނުދޭނެއެވެ. ފުލުހުންނަށް ގުޅަންޖެހުނަސް ހެޔޮއެވެ.\n"މިއުޅެނީ ޖޫލްގެ ދަބަސްތައް ގެއަށް ވައްދަން. އެކުއްޖާއަށް ބޭނުންވަނީ ބައްޕަގެ ހިމާޔަތާއި ރައްކާތެރިކަން. އައި ގޮޓް އެ ޖޮބް. މި އޮޕޯޗުނިޓީ ގެއްލުވާލާކަށް ނުކެރޭނެ. ސޯ ޓޭކް ރެސްޕޯންސިބިލިޓީ އޮފް ޔޯ ޑޯޓާ......." ލީސާ ގުދުވެލާފައި ދަބަސްތައް ދަމަމުން އައިއިރު ކައިޒަން ހުރީ ދޮރުގައި އަތް އަޅުވާލައިގެންނެވެ. ދެލޮލުންފެނުނީ ރުންކުރުކަމެވެ. ތަންކޮޅެއް ދުރުގައި ވިނަގަނޑުމަތީ ފޯނެއްގައި މާކަސް ހުރިއިރު މިކޮޅަށް ބަލާވެސް ނުލައެވެ.\n"ބުނަން. ތިގޮތަށް އަންހެނަކު ދަރިއަކާއިގެން އައިސް މިހިރީ ކަލޭގެ ދަރިއެކޭ ކިޔާފައި ބޮލުގާ އަޅުވާ ބަދުނާމުކުރާ ކޮންމެ ފަހަރަކު ފިރިހެނުން ގަބޫލުކުރަން ވެއްޖެއްޔާ ސަލާމަތެއްނެތް. އަހަރެން ބަދުނާމްކުރަންތަ ތިއުޅެނީ. ކިހާވަރަށް ފައިސާ ބޭނުމީ؟ ކޮންކަމެއް ބޭނުމީ......" ކައިޒާން މަޑުމައިތިރިކަން ޚިޔާރުކުރިއެވެ.\n"ނޫން އަހަރެން ފައިސާ ބޭނުމެއްނޫން. ތިހާ ދަށްކޮށް ނުވިސްނާ. ޖޫލްގެ އުމުރުން ހަތަރު އަހަރުވާންދެން އެހެން މީހަކު ލައްވާ ޚަރަދުނުކުރުވާ އަމިއްލައަށް ބެލީ........." ލީސާ ގެ އެ ޖަވާބުން ކައިޒާން ހިމޭންވިއެވެ. އޭނަ މަސައްކަތްކުރީ ލީސާގެ މޫނަށް ނުބަލާށެވެ.\n"ޑީއެންއޭ ހައްދަންވީނު. އަހަންނަށް ޔަގީންކަން އޮތީމަ މިހެން މިބުނީ. އަހަންނަށް ޔަގީންކަން އޮތް ކައިޒާން ނޫން މީހަކާއިއެކު ސްލީޕްނުކުރާކަން. އެހެން މީހަކަށް މި ހަށިގަނޑުގައި ބީހުމުގެ ހުއްދައެއް ނުދޭކަން. އަހަންނަކީވެސް ރަންޑިއެއްނޫން ކައިޒާން. އެއަށްވުރެ މާތްކޮށް އުޅުނީ. ކައިޒާން އެރޭ ހަމަ ހޭގައި ހުރުމާއި ނެތުން އަހަންނަށް އެނގޭކަމެއްނޫން. މޭ ބީ ޔޫ ވާ ޑްރަންކް. ބޮއިގެން ނޫނީ މަސްތުހާލުގައި ހުރެ ހިންގި ގުޅުމަކަށްވެސް ވެދާނެ. ތިންކް އެބައުޓް ދެޓް. ކައިޒާން މައްސަލައަކަށް ހަދަން އުޅެފިއްޔާ ކޯޓަށްދާން މިހިރީ. އޭރުން އެކަން މުޅި ދުނިޔެއަށް ޔަގީންވާނެ........." ލީސާ ދޫލަމަތީގައި ބެހެއްޓި ދަބަސް ހުޅުވާލާފައި ޖޫލްގެ ޕާސްޕޯޓް ނަގާފައި ދިއްކޮށްލިއެވެ.\n"ދުވަސްކޮޅަކަށް ޔޫކޭއަށް ފުރަން އެބަޖެހޭ. އެކިތަންތަނަށް ދާން ޖެހޭނީ. އަހަންނަށް ޖޫލް ގޮވައިގެން ދެވޭކަށްނެތް. އެންމެ ރައްކާތެރި ތަނަކަށް ފެނުނީ ޖޫލްގެ ބައްޕަގެ މި ގަނޑުވަރެއްފަދަ ގެ. އެތައް ކޮޓަރިއެއް އެބަހުރި. މިގެއިން އަމިއްލަ ދަރިފުޅަށް ހިމާޔަތްދީ. ބޭނުމިއްޔާ ތިމާގެ ދަރިއެއް ކަން ޔަގީންކުރަން ޓެސްޓް ހައްދާ. ޖޫލްގެ މަންމައަކީ ކާކުކަން ކޮންމެހެން ބުނާނެކަމެއް ނެތް. އެކަން އަދި ސިއްރުކޮށްދީ............." ލީސާ ޖޫލްގެ ކައިރީގައި އުޑަފައިން އިށީނެވެ. އެ ކުޑަ މޫނުގައި ދެއަތުން ހިފަހައްޓާލައިފިއެވެ. އޭނަ ބޭރަށް ގޮސްފައި އަންނާންދެން ބައްޕަ ކައިރީ ބަސްއަހައިގެން ހުރުމަށް އެދުނެވެ. އެނބުރި އައިސް ޑިޒްނީއާއި ޕާކުތަކަށް ގެންދާނެކަމުގައި ބުނުމުން ޖޫލް ކުޑަކޮށް ހީލައިފިއެވެ. ޖޫލް އަބަދު ބައްޕަގެ ވާހަކަ އަހާތީ އެންމެފަހުން ބައްޕައެއް ހޯދަ ދިނީކަމުގައި ބުނުމުން ޖޫލް ރަކިވެފައި ކައިޒާންއަށް ބަލައިލިއެވެ. ސިއްރު ނަޒަރަކުންނެވެ. ރަކި ހިންޏެއް އައިސްފައެވެ. ކައިޒާން ހަށަން ބަދެލައިގެން ހުރެފައި މާކަސްއަށް ގުޅަން އުޅެފައި ޚިޔާލުބަދަލުކޮށްލިއެވެ. މާކަސް ގެނައުމަކީ ހައްލަކަށް ނުވާނެއެވެ. ލީސާގެ އިންޒާރުތަކުން ކޮންމެވެސް ވަރެއްގެ ބިރުވެރިކަމެއް ހިތުގައި ހިނގައިގަތެވެ. ބޮލަށް އެނބުރުން އަރާގޮތްވިއެވެ.\n"މިއޮތީ ޖޫލްގެ ޑައިރީ. މީގައި ހުންނާނެ ޖޫލް އެލާޖިކް ވާ އެއްޗެއްސާއި ކާހިތްވާ އެއްޗެހި. ހޮބީސްތައް. މި ޑައިރީ ބަލައިލީމަ ޖޫލް ގެންގުޅޭކަށް އުދަގުލެއްނުވާނެ. ހުރިހާ މައުލޫމާތެއް ހިމެނޭނެ. އަހަންނާއި ގުޅަން ބޭނުންވިއްޔާ މީގެއިން ނަމްބަރާއި މެއިލް އެޑްރެސް އަދި ސޯޝަލް މީޑިއާގައި ބޭނުންކުރާ އައިޑީތައް ހުންނާނެ. ޖޫލް އަމިއްލަ ނަފުސަށް ޑޯރާއޭ ކިޔާ މުޚާތަބުކޮށްފާނެ. ރީޒަނަކީ މި ބުދުގެ ނަމަކީ ޑޯރާ....." ލީސާ އެހުރިހާ ވާހަކައެއް ދެއްކިއިރު ކައިޒާން ސްތެޗޫއެއް ފަދައިން އަޑު އަހަން ހުއްޓެވެ. ލީސާ ދެއްކި ވާހަކައިގާ ހަގީގަތްވާނެ ކަމަށް އޭރު ހިތް ބުނަން ފަށައިފިއެވެ. އެންމެ ސަބަބަކާއި ހުރެއެވެ. އެއީ އޭނަ މިދުނިޔެއަށްވެސް ސިއްރުކުރަން ބޭނުންވާ ހަޔާތުގެ އަނދިރި ބާބެކެވެ. އެ ހަގީގަތް އެނގޭ މަދު މީހުންގެ ތެރޭ މާކަސް ހިމެނޭނެއެވެ.\nލީސާ ޖޫލް ގެނެސް މޭގައި ޖައްސައިލިއެވެ.\n"ލަވް ޔޫ މަންމީގެ ޕްލަމް......" ލީސާ އެކުއްޖާގެ މޫނުގައި ބޮސްދީފައި ތުއްތު ކުއްޖަކާއި ވާހަކަދައްކާގޮތަށް ނިކަން ލޯބިން ވާހަކަދެއްކިއެވެ. ކައިޒާންއަކީ ބައްޕަ ކަމުގައި ބުނުމުން ޖޫލް އިނީ އެކަން ނަގައިނުގަނެވިފައެވެ. ކުޑަކުއްޖަކަށް އެހާ ފަސޭހައިން އެކަން ގަބޫލެއްނުކުރެވޭނެއެވެ. ކައިޒަންއާއި ދިމާލަށް އެނބުރިލިއެވެ.\n"އައި ޓްރަސްޓް ޔޫ. މި ދަރިފުޅަށްޓަކާ ރަގަޅު ބައްޕައަކަށް ވެ ދީ....." ލީސާ ކައިޒާންގެ އަތުގައި ހިފާލާފައި ސަލާމްކޮށްލިއިރު އެ އަތްތިލަ ގަނޑުފެންކޮޅެއް ފަދައެވެ. ކައިޒާންފަދަ މީހަކު މިހާ ހާސްވެ މަޑުމައިތިރިވެފައި ހުރުމުން އެކަމުން ހިތްވަރު ލިބުނެވެ. ކައިޒާން ހަމަ އެހާ ފިނޑީހެއްޔެވެ. މިހާ ފިނޑިއްޔާ ކޮންމެ އަންހެނަކުވެސް ދަރިއަކު ބޮލަށް ޖަހާލާފައި ގޮސްދާނެ ނޫންހެއްޔެވެ. ނަމަވެސް އެހުރިހާ އެއްޗެއްވީ ލީސާގެ ހިތުގައެވެ. އިތުރު ވާހަކަ ދައްކަން ވެއްޖެއްޔާ ކައިޒާން ދަރިފުޅު ބަލަން އިންކާރުކޮށްފާނެއެވެ.\nލީސާ ނުކުތުމުންވެސް ޖޫލް އިނީ ސޯފާގައި ބޭންދިގޮތަށް ބުދެއްހެންނެވެ. ކައިޒާންއާއި ދިމާލަށް ސިއްރުން ބަލަން އިނދެފައި ކުއްލިއަކަށް ތެދުވެގެން ކުދި ފިޔަވަޅުތައް އަޅަމުން ހިނގައިގަތީ ލީސާ ދިޔަ ދިމާލަށެވެ. ދޮރު ހުޅުވާށެވެ.\n"ހެލޯ ޖޫލް........" ކައިޒާން ކައިރިއަށް ގުދުވެލާފައި އަތްތިލަ ދިއްކޮށްލިއެވެ.\nޖޫލް ކަންބޮޑުވިވަރު ހާމަކޮށްދިނީ ކުއްލިއަކަށް ލައްޕާލާފައިވާ ދޮރަށް ލެނގިލަމުން ބުދު މޭގައި ޖައްސާ ބާރުކޮށްލުމުންނެވެ. ސިހުން އެކުލެވިފައިވާ ދެލޮލެވެ.\n"އާ ޔޫ އެފްރެއިޑް ލިޓްލް ގާލް........ކީއްވެ. ބިރުނުގަނޭ. ޔޫ ކެން ކޯލް މީ ޑެޑީ. މަންމަވެސް ބުންޏެއްނު މީ ޑެޑީއޭ. ސްމައިލް އިނގޭ. މަންމި އަންނަންދެން އައި ވިލް ޓޭކް ކެއާ އޮފް ޔޫ....ކޯންޗެއް ބޭނުމީ. ޗޮކްލެޓްތަ........ނޫނީ މިކަހަލަ ބުދެއްތަ....................." ކައިޒާން ހިނިތުންވެލިއެވެ. ޖޫލްގެ މޫނުމަތިން އޭނަގެ ސިފައެއް ފެނޭތޯ ހޯދިނަމަވެސް ކައިޒާންއަކަށް އެކައްޗެއްވެސް ނުވިސްނުނެވެ. ލީސާ ބުންޏަސް ގަބޫލުކުރެވޭނެ ގޮތެއް ނެތެވެ. ނަމަވެސް ލީސާ ދިން އިންޒާރަކުން އޭނަ ފިނޑިވެ އެ މަޅީގައި ބެދިއްޖެއެވެ. ޖޫލް އެއް މިޔަކަނުން ހިނިތުންވެލިއެވެ. ޗޮކްލެޓޭ ބުނެލާފައި ވަގުތުން އަނގައިގާ އިނގިލިޖެހިއެވެ. އެހެން ހުންނައިރު ވަކިން މައުސޫމެވެ. ދުވަހަކު ނުދަންނަ ބީރައްޓެހި ކުޑަކުއްޖެކެވެ. ނަމަވެސް އޭނަގެ ލޭކަމަށް ބުނެފައި މީހަކު އެދިޔައީއެވެ. ކުރެވުނީ ތަފާތު އިހުސާސެކެވެ. އެންމެ ރަގަޅެވެ. ނުދަންނަ ކުއްޖަކަށްވިޔަސް ކުޑަކުދިންނަށްޓަކާ އެންމެންގެ ހިތްތަކުގައި ކުލުނާއި ހަމްދަރުދީވާނެއެވެ. ޖޫލް ފެނުމުން އެފަދަ އިހުސާސްތަކެއް ހިތުގައި އުފެދިއްޖެއެވެ. ޖޫލް ހުރިހާ ނުރައްކަލަކުން ސަލާމަތްކޮށް ހިމާޔަތްދޭން ހިތުގައި އަޒުމް ކަނޑައެޅުނެވެ. ނޫސްތަކުން ތާއަބަދު ފެންނަނީ ކުޑަކުދިންނަށް ކުރާ އަނިޔާތެކެވެ. ޖިސްމާނީ އަދި ނަފްސާނީގޮތުންވެސް މެއެވެ. ރަހުމެއްނެތް މި ދުނިޔެއިން އޯގާވެދޭނެ އަތަކަށް ގައިމު މިފަދަ ތުއްތުކުދިން ބޭނުންވާނެއެވެ. މަންމަ އެދިޔައީ އަމިއްލަ ދަރިފުޅު ހިލޭބަޔެއްގެ އަތްދަށަށް ދޫކޮށްފައެވެ. ހިލޭމީހެއްނޫނެވެ. ބައްޕައެވެ. ބައްޕައަކަށް ހަމަ ކުއްލިއަކަށް ވެވިދާނެހެއްޔެވެ. މިއީ ކޮންކަހަލަ ގަބޫލުކުރަން ދަތި ކަންތައްގަނޑެއް ހެއްޔެވެ. ނަމަވެސް އޭނަ ހިތަށް ނާރާ ހުއްޓާ ބައްޕައެއްގެ ޒިންމާ ނަގަން ޖެހިއްޖެއެވެ. އެކަމަށް ނަފްސާނީގޮތުން ތައްޔާރުވެސް ނުވެ ހުއްޓައެވެ.\nކައިޒާން ޖޫލް ގެންގޮސް ސޯފާއެއްގައި ބޭންދިއެވެ. އޭރު މާކަސްވެސް އެތެރެއަށް ވަދެއްޖެއެވެ. ކައިޒާން ކުރުގޮތަކަށް ކަންތައްވީގޮތް ކިޔާދިނުމުން މާކަސް ހުރީ ބުނާނެ އެއްޗެއް ނޭގިފައެވެ.\n"ލަނޑެއް ލިބިފައި މިއޮތީ. ދެން ކިހިނެއް ހަދާނީ. ބުނެބަލަ. ފެމިލީ މީހަކަށް އެނގިއްޖެއްޔާ ދުވަސް ދިޔައީ. މީހަކާއި ނީދެ އަދި ގާލްފްރެންޑެއްނެތި ބައްޕަ ކިޔާނެ ކުއްޖެއް ލިބުމަކީ މަންމަ އަދި މާމަމެންވެސް ގަބޫލުކުރާނެ ކަމެއްނޫން. އައިމް އިން ޓްރަބްލް. މާކް ޕްލީޒް ސޭވް މީ....." ކައިޒާން އިސްތަށިގަނޑުގެ ތެރެއަށް އަތް މަހާލައިގެން ސޯފާއަށް ހަށިގަނޑު ދޫކޮށްލައިފިއެވެ.\n"ބައިދަވޭ ޗޮކްލެޓެއް ބޭނުމޯ......" ކައިޒާން ބޯ ހޫރައިލިއެވެ.\nމާކަސް ލޯމަތިން ގެއްލިފައި މިނިޓެއް ނުވަނީސް ޗޮކްލެޓެއް ގެނެސް ކަރުދާސްގަނޑު ނައްޓާލިއެވެ. ޖޫލްގެ އަނގައިގާ އެތިކޮޅެއް ލެއްވުމާއިއެކު އަތާއިއެކު ދަތްއަޅާލުމުން އޭނަ ސިހޭގޮތްވިއެވެ. ކުޑަކުއްޖަކަމަކު އެ ކުފި ދަތްތައް ނިކަން ތޫނެވެ. މާކަސް ތަދުވެގެން އަނގަޔަށް ހަދައިލިގޮތް ފެނި ކައިޒަން އަށް ހެވުނެވެ. އިރުކޮޅެއް ނުވަނީސް ޖޫލް ތުން ފިތާލައިގެން އިނދެ ރޯންފެށީ މަންމަ ކައިރިއށް ދާންވެގެންނޭ ކިޔާފައެވެ. ޖޫލް ހުއްޓުވާކަށް ކައިޒާން އަދި މާކަސްއަކަށްވެސް ފަސޭހައެއްނުވިއެވެ. ދަބަހުގައިވާ ކުޅޭ އެއްޗެހިތައް ނަގައިދިނެވެ. ކާންދޭން އެކިވައްތަރުގެ އެއްޗެހިގެނައެވެ. އެކިގޮތްގޮތުން މަސަލަސްކުރެވޭގޮތެއް ނުވުމުން ކައިޒާން ގޫގުލްކުރިއެވެ. ކުޑަކުދިން ލޮއްސާނެގޮތްތައް ދަސްކުރަންފެށިއެވެ. ނިދާ ގަޑިޖެހުމުން އަދި ވަކިން ގަދަޔަށް ރޮއި ބޮޑާހޭކުމުން ކައިޒާންއަކަށް ވެސް އެމަންޒަރު ބަލާކަށް ފަސޭހައެއްނުވިއެވެ. ލީސާއާއި ގުޅަން މަސައްކަތްކުރިއިރު ފޯނުއޮތީ ނިވާލާފައެވެ.\n"ޖޫލް. މަންމީއަށް ގުޅާފަ ވާހަކަދައްކަބަލަ. މަންމީ ކައިރީ ބުނޭ ޖޫލް ރޮނީއޭ. އޭރުން މަންމީ އަންނާނެ......." ކައިޒާން ފޯނު ދިނުމުން ޖޫލް ކުޑަކޮށް ހިތްހަމަޖެހިގެން ފޯނާއި ކުޅެންފެށިއެވެ. އެއީ ލީސާ މަނާކޮށްފައިވާކަމެކެވެ. ޑައިރީގައިވާ ގޮތުން އޭނަ އެއްގޮތަކަށްވެސް ޖޫލް ފޯނާއި ކުޅޭކަށް ނުދެއެވެ. ނަމަވެސް ކައިޒާންއަކަށް އެނޫންގޮތަކަށް ޖޫލް މަތަނުކުރެވޭއިރު ވަކި ލީސާ ބުނާގޮތަށް ހަދަންޖެހޭހެއްޔެވެ. ފޯނުދިނުމުން ކައިޒާންގެ އެނދުމަތީގައި ތުންކޮޅުދަމާލަ ދަމާލާ ޖޫލްއިންއިރު އަދިވެސް ދެލޮލުގައި ބޮޑެތި ކަރުނަގަނޑެވެ.\nކައިޒާން ރޭގަނޑު ކާގަޑިޖެހުމުން ޖޫލް އެނދުން ބޭލުވިއެވެ. އޭނައާއިއެކު ކާން އަންނާނަންތޯ އެހުމުން ދެކޮޅުނަހަދާ ކާކޮޓަރިއާއި ހަމަޔަށް އައެވެ.\n"ފައިނަލީ........." މާކަސް އޭނައަށް ވީ ތަށި ތައްޔާރުކޮށްލުމަށްފަހު އިށީދެ ޖޫލްއަށް ނަޒަރު ހުއްޓާލިއެވެ. ޖޫލް މަޖާވެލާފައި ޅަ ތޫނު އަޑަކުން ހީގަނެފައި ދޭތެރެއަކުން ގަދަޔަށް ތުންދަމައިގަނެއެވެ. ލޯބިކަމުން މޮޑެލާ ހިތްވާފަދަ ކުއްޖެކެވެ. ޖޫލް އަމިއްލަ ދުނިޔެއެއްގައި އިނުމުން ދެމީހުންނަށް އެކަނި ތިބެ ވާހަކަދައްކައިލާނެ ފުރުސަތު ލިބުނެވެ.\nކައިޒަން އަކީ މުއްސަދި އާއިލާއަކަށް ނިސްބަތްވާ ޒުވާނެކެވެ. ކައިޒާންގެ ބައްޕަމެންގެ އާއިލާއިން ފްލޯޓިން ރެސްޓޯރެންޓްތަކާއި ކަނޑުއަޑީގެ ގެތަކެއް އެޅުމުގެ ބޮޑު ޕްރޮޖެކްޓެއް ހިންގަން ނިންމާފައިވެއެވެ. އެތައް ބިލިއަންޑޮލަރުގެ އެމަޝްރޫއު ފަށަން ހުރިހާކަމެއް ނިމިފައިވާއިރު ކައިޒަން އުޅެނީ ތަންކޮޅެއް ދުރުންނެވެ. އޭނަ ހުންނަނީ އެކި ކަންކަމާ ނުތަނަސްވެ ފިކުރުތައް ބޮޑުވެފައެވެ. އޭނައާއި އާއިލާއާއި އޮތް ގުޅުން ދުވަހަކު ހީނަރުނުވާހާ ބޮޑަށް ހީނަރުވެފައިވަނީ އޭނަގެ އެހުންނަ މިޒާޖަކުންނެވެ. އެކުވެރިންނަށް އޭނަ ބޭނުމެއްނުވެއެވެ. އެއްވެސް މީހަކާއި ގާތްގުޅުމެއް ބާއްވާފައެއް ނުވެއެވެ. އަންހެންކުދިންނާއި ޖެހެނީ އެމައްސަލައެވެ. އޭނަގެ މިޒާޖާއި ސިއްރުތައް އެނގޭ ހަމަ އެކަނި މީހަކީ މާކަސްއެވެ. އޭނަގެ ހަޔާތުގެ ފަސް ޕަސެންޓްވެސް އިތުރު މީހަކަށް އެނގިފައެއް ނުވާނެއެވެ. އެއްވެސް މީހަކާއި މާ ގާތްނުވާން އަމިއްލަ ނަފުސަށް ވައުދުވެފައިވާ ފަދައެވެ. އާއިލާއާއި އެކު އުޅޭކަށްވެސް ކައިޒަން ބޭނުމެއްނުވެއެވެ. ތައުލީމު ހާސިލުކުރަން އެމެރިކާއަށް އައި ސަބަބަކީވެސް އެއީއެވެ. ކިޔަވާ ނިމެން އުޅެނިކޮށް އާއިލާ އެމެރިކާއަށް ބަދަލުވުމަކީ އޭނަގެ ބަދުނަސީބު ބާވައޭ ހިތަށް އެރިއެވެ. އޭނަ ބޭނުމީ އެކަހެރި ދިރިއުޅުމެކެވެ.\nކައިޒާން ކާންފެށިތަނާ ފޯނެއް އައުމުން އޭނަ އިރުކޮޅެއްވާންދެން ފޯނުން ވާހަކަދައްކަން ހުރެފާ ގޮނޑިއަށް ވެއްޓިގަތެވެ.\n"ވަޓް ހެޕެންޑް......" މާކަސް އަހާލައިފިއެވެ.\n"ބެޑް ނިއުސް......ބައްޕަ ގުޅީ. ވިޔަފާރީގައި ބައިވެރިވާށޯ."\n"ޔޫ ނޯ އައި ކާންޓް. ކުރިން ބުނީ ކިޔެވުން ނިމުނީމަޔޯ. މިހާރު އެކްސްކިއުޒެއް ނެތެއްނު.........." ކައިޒާން ބުނެލިއެވެ.\n"ފެމިލީއަށް ޖޫލްއާއި ބެހޭގޮތުން އެނގިއްޖެއްޔާ ކިހާ މައްސަލަޖެހޭނެ"\n"ޑޭމިޓް." ކައިޒާން ބޮލުގައި ދެއަތުން ހިފަހައްޓައިލިއެވެ. ކާހިތްވެސް ކެނޑުނެވެ. "މާކް ޓެލް މީ. ކިހިނެއް އަހަރަން ހަދަންވީ. ބޮލަކަށް އެއްވެސް އެއްޗެއް ނާދެ....."\n"ބައްޕަ ކައިރީ ބުނޭ ހޮލިޑޭއެއް ޕްލޭންކޮށްފައޭ އޮތީ. އަހަރެމެން ދެމީހުން ޖޫލް ގޮވައިގެން ރާއްޖެއަށް ޖައްސައިލާނީ. ކޮންދުވަހެއް އަމިއްލަ ގައުމަށް ނުދާތާ. ތިންކް އެބައުޓް އިޓް. ފަހަރެއްގައި ޖޫލް އެޑޮޕްޝަނަށް ދޫކޮށްލެވިދާނެ.....އެކޮޅަށް ދިޔައިމަ ރަގަޅުގޮތެއް ހަމަޖެހިދާނެކަން ނޭގެއެއްނު. ޖޫލްއަށް ރަގަޅު އާއިލާއެއް ހޯދަދީފަ އެނބުރި އަންނައިރު މައިންޑް ފްރެޝްވެ އާއިލާއާއިއެކު މަސައްކަތްކުރެވޭވަރު ވެދާނެ..." މާކަސް ޚިޔާލެއްދިނެވެ. ކައިޒާންއަށް އެ ޚިޔާލު ކަމުގޮސްގެން ޓިކެޓްނަގަން އެދުނެވެ.\nއެރޭ ނިދާގަޑީގައި ހެދުން ބަދަލުކުރަން އުޅުމުން ޖޫލް އެއްގޮތަކަށްވެސް އެކަން ވިޔަކަނުދިނެވެ. ފާޚާނާއަށް ގެންދިޔުމުންވެސް ރޮއިރޮއި ހުރީއެވެ. މަންމަ ގެނެސްދޭން ކިޔަނީއެވެ. އަޑުކޮޅަށް ރޮއި ބޮޑާހޭކީ އެންމެ ސަބަބަކާއިހެދިއެވެ. ފާޚާނާ ކުރަންވީމަ އެހެން އިތުރު މީހަކު ހުންނާކަށް ޖޫލް އާދަވެފައެއްނެތެވެ. އެކަން ވިސްނިގެން ކައިޒާން އެގެއަށް އަންނަ މެއިޑަކަށް ގުޅާފައި އެގަޑީގައި ގެނެސްގެން އެތައް ވަރުން ޖޫލް ނިދަން ތައްޔާރުކުރުވިއެވެ. އޭރު ރޮއިރޮއި އެދޮންމޫނުކޮޅު ރަތްވެ ދެލޯ ކަރުނުން ފުރިފައިވާތަން ފެނުމުން ކައިޒާންގެ ހިތަށް އަސަރުކުރިއެވެ. ކޮންކަހަލަ މަންމައެއް ބާވައޭ ހިތަށް އެރިއެވެ. މިގޮތަށް ކުޑަކުއްޖަކު އެއްލާލާފައި ދާނީ ހިތެއްނެތް މީހެކެވެ. މެއިޑް ދިޔަތަނާހެން އަނެއްކާ ޖޫލް މަންމަ ބޭނުންވެގެން ރޯންފެށިއެވެ. ކައިޒާން ދަރިފުޅު ކޮނޑުމަތީގައި ބާއްވައިގެން ދެކޮޅަށް ހިނގިއެވެ. އެންމެފަހުން ވަރުބަލިވެ ނިދުނުއިރުވެސް ގިސްލެވެމުންދިޔައެވެ. ކައިޒާންގެ އުމުރުގައިވެސް އެހާ ގޮތްހުސްވި ދުވަހެއް ނާދެއެވެ. ޖޫލްގެ ކަރުނަތަކުން ޓީޝާޓު ތެމުމުން އެލޮލުން އޮހުނީ ކިހާ ކަރުނައެއްކަން އިހުސާސްވިއެވެ. އެދަރިފުޅު ހިތުގައި ޖެހިފައިވާވަރުން ހިތުގެ އެންމެ ހިމަ ނާރުތަކަށް އެނގުންވިއެވެ. އެނދުގައި ބާއްވާފައި އެމައުސޫމް މޫނަށް ބަލައިލިއިރު އެސްފިޔަތަކުގައި ކަރުނަތިކިތައް ހަރުލާފައިހުރިތަން ފެނުމުން ހިތަށް ހަމްދަރުދީވަނެވެ. ރަޖާގަނޑު ރީތިކޮށް އަޅާލަދިނުމަށްފަހު ކައިޒާން ޖައްސައިލިގޮތަށް އޮވެވުނީ ނިތްމަތީގައި އަތްބާއްވާލައިގެންނެވެ.\nފަތިހު ފަތިހާ ހޭލައިގެން ކައިޒާން ކާކޮޓަރިއާއި ދިމާލަށް މިސްރާބުޖެހިއެވެ. މާކަސް ހުރީ ކޮފީ ތައްޔާރުކުރާށެވެ.\n"އައި ބުކްޑް ދަ ޓިކެޓްސް...." މާކަސް އުފާވެރި ހީލުމަކާއިއެކު ބުނެލި ޚަބަރަކުން ކައިޒާން ހުރީ ޝޮކެއްގައެވެ.\n"ޔަޕް....މާދަން ހެނދުނު. ކިހިނެއް ކައިޒާން އެކުއްޖާ ގެންގުޅޭނީ. ރޭގައި ކިހާވަރަކަށް ރުއި...ނަސީބެއްނު މިގެއާއި ކައިރި ހިސާބެއްގައި އެހެން ބަޔަކު ދިރިނޫޅޭކަން. ނޫންނަމަ އަހަރެމެން ކުއްޖަކު ކިޑްނެޕްކޮށްގެން އުޅެނީއޭ ހީކުރާނެ. އެންމެ ރަގަޅީ ވީހާވެސް އަވަހަށް ފުރިއްޔާ" މާކަސްގެ ނިންމުމަށް ކައިޒާން ހިތާހިތުން މަރުހަބާކީ ނަމަވެސް ކޮންމެވެސް ކަމަކާއި ހިތް ނުތަނަވަސްވެއެވެ. އެހެންވާންވީ ސަބަބެއްވެސް ނޭގެއެވެ. ހިތާއި ސިކުނޑި އަރައިރުންވާއިރު ގަދަވާނީ ކޮންކޮޅެއްކަމެއް ނެގެއެވެ. އެންމެފަހު ވަގުތުވެސް އޭނަގެ ޚިޔާލު ބަދަލުވެދާނެއެވެ.\nކޮޓަރިއަށް ވަދެފާ ޖޫލްގެ ޑައިރީ ނަގައިގެން ކިޔަންފެށިތަނާހެން ފޯނު ރިންގުވުމުން އޭނަ ނެގިއެވެ.


Rulhiverikamaai hasadhaverikamun hiythah salaamai kurun | Mihaaru\nލައިފްސްޓައިލް / ދީން\nރުޅިވެރިކަމާއި ހަސަދަވެރިކަމުން ހިތްތައް ސަލާމަތް ކުރުން\nހަސަން އާމިރު، މިހާރު\n14 ޖެނުއަރީ 2022 - 15:04\nރުޅިވެރިކަމުގެ ވަސްވާސްތަކާއި ހަސަދަވެރިކަމުގެ އަލިފާންގަނޑުން ހިތްތައް ސަލާމަތްވެގެން ހުރެ ދިރިއުޅުމަކީ އިންސާނާއަށް ލިބޭނެ ވަރަށް މުހިންމު ނިޢުމަތެކެވެ. އެހެނީ އެއީ ކަންބޮޑުވުމުން ސަލާމަތްވެ ހިތަށް ހަމަޖެހުމެއް ލިބުމަށްޓަކައި އެންމެ މުހިންމުވާ ކަންކަމުގެ ތެރޭ ހިމެނޭ ކަމެކެވެ. ވީމާ އެއްވެސް މަޚްލޫޤަކަށް ނިޢުމަތެއް ލިބިފައިވާތީ ދެކޭ ހިނދު އެކަމަށްޓަކައި ޙަސަދަވެރި ވުމުގެ ބަދަލުގައި އެކަމަށް ރުހި މާތް ﷲ ގެ ފަޟްލު ވަންތަކަން ހަނދާން ކުރަން ޖެހެ އެވެ. އަދި އެއްވެސް މަޚްލޫޤަކަށް ދެރަގޮތެއް މެދުވެރިވެފައިވާ ނަމަ އުފާކުރުމުގެ ބަދަލުގައި އެކަމަށްޓަކައި ދެރަވެ އެކަމުން އެ މީހަކު މިންޖުވޭތޯ މާތް ﷲ ގެ ޙަޟްރަތުގައި ދަންނަވަން ޖެހެ އެވެ. މިއާ ޚިލާފު ގޮތަކަށް ކަން ހިނގާނަމަ އެއިން ދަލީލުކޮށްދެނީ އަނެކާއާ މެދު ތިމާގެ ހިތުގައި ކޮންމެވެސް ކަހަލަ ނުސާފުކަމެއް އޮންނަ ކަމެވެ.\nއިންސާނާގެ ހިތަކީ އިސްލާމްދީނުގައި އެއަށް ވަރަށް ޚާއްޞަ ސަމާލުކަމެއްދޭ ގުނަވަނެކެވެ. ހިތް ސާފުކޮށް އޮތުމަށް އިސްލާމް ދީން ގޮވާލަ އެވެ. ހިތް ސާފުވުމޭ ބުނުމުން އެއިން އެ އިޝާރާތް ކުރަނީ ހަށިގަނޑުގައި އެވާ މަސްކޮޅު ސާފުވެފައި ސަލާމަތުން އޮތުމަކަށް ނޫނެވެ. އެއަށްވުރެ ބޮޑަށް އެއިން ދަލީލު ކުރަނީ ތިމާގެ ހިތުގައިވާ ތަފާތު އިޙުސާސްތަކާއި ޝުޢޫރުތައް ސަލާމަތުން ސާފުކޮށް އޮތުމަށެވެ. މިކަންކަމުން ހިތް ކަޅުވެފައިވާ ނަމަ އިންސާނާ ކުރާ އެންމެހާ ހެޔޮ ކަންތައްތައްވެސް ފަސާދަވެގެންދާނެ އެވެ. އަދި އެފަދަ ހިތަކުން އީމާންކަމުގެ ނޫރު ފޭދިގެންދާނެ އެވެ. އެހެންނަމަވެސް އެކަންކަމުން ހިތް ސާފުވެ އުޖާލާވެފައިވާނަމަ ތިމާކުރާ ކިތަންމެ ކުޑަ ހެޔޮ ކަމެއްގައިވެސް މާތް ﷲ ބަރަކާތް ލައްވާނެ އެވެ. ހިތުގައި ހަސަދަވެރިކަމުގެ ޝުޢޫރެއް ނެތި ތިމާފަދައިން އެހެން އިންސާނުންނަށްވެސް ހެޔޮ ގޮތްތަކާއި ފާފަފުއްސެވުމަށް އެދޭ މީހުންނަށް މާތް ﷲ ކީރިތިޤުރުއާނުގައި ތަޢުރީފު ކުރައްވާފައިވެ އެވެ. (އަލްޙަޝްރު 10). މީސްތަކުންކުރެ އެންމެ ހެޔޮ ބަޔަކީ ކޮބައިތޯ ކީރިތިރަސޫލާ ﷺ ގެ އަރިހުގައި ޢަބްދުﷲ ބުނު ޢަމްރޫ ދެންނެވުމުން ރަސޫލާ ޙަދީޘް ކުރެއްވީ އެއީ ހަސަދަވެރިކަމާއި ރުޅިވެރިކަމާއި ބަޣާވާތްތެރިވުން ފަދަ ކަންކަމުން އެމީހެއްގެ ހިތް ސަލާމަތް ވެފައިވާ މީހާއާއި އަބަދުވެސް ތެދުބުނާ މީހާ ކަމުގަ އެވެ.\nމީސްތަކުންކުރެ އެންމެ ހެޔޮ ބަޔަކީ ކޮބައިތޯ ކީރިތިރަސޫލާ ﷺ ގެ އަރިހުގައި ޢަބްދުﷲ ބުނު ޢަމްރޫ ދެންނެވުމުން ރަސޫލާ ޙަދީޘް ކުރެއްވީ އެއީ ހަސަދަވެރިކަމާއި ރުޅިވެރިކަމާއި ބަޣާވާތްތެރިވުން ފަދަ ކަންކަމުން އެމީހެއްގެ ހިތް ސަލާމަތް ވެފައިވާ މީހާއާއި އަބަދުވެސް ތެދުބުނާ މީހާ ކަމުގަ އެވެ.\nއިންސާނުންނަކީ އެމީހުންގެ ބޭނުންތަކާއި އެދުންތަކުގައި އަދި ކަންކަން ވިސްނި ދޭހަވުމުގައި އެކަކުއަނެކަކަށް ތަފާތު ބަޔަކަށްވުމާ އެކު ދިރިއުޅުމުގެ ހަޔާތުގައި ދެބަސްވުންތައް އުފެދުމަކީ ނުވެނުދާނެ ކަމެކެވެ. މިފަދަ ދަނޑިވަޅުތަކުގައި ޝައިޠާނާ ބޭނުންވާނީ އެދެފަރާތުގައި ރުޅިވެރިކަމާއި ހަސަދަވެރިކަން ދެމިގެން ދިއުމަށެވެ. ހެޔޮ ވިސްނޭ މީހަކު ބުދަށް އަޅުކަންކުރުވަން ޝައިޠާނާ ކުރާ ވަސްވާސްތަކަށް ކާމިޔާބެއް ނުލިބުނަސް ދެމީހެއްގެ ދެމެދުގައި ރުޅިވެރިކަމާއި ޙަސަދަވެރިކަމުގެ އަލިފާންގަނޑު ރޯކޮށްލުމަށް ޝައިޠާނާ ކުރާ ވަސްވާސްތަކުގައި ކާމިޔާބު ހޯދުމަކީ މާ އުނދަގޫ ކަމަކަށް ނުވެ އެވެ. އެހެންކަމުން މިއީ މުސްލިމުން ވަރަށްބޮޑަށް ފަރުވާތެރިވެ ތިބެން ޖެހޭ ކަމެކެވެ. އަދި މިކަމަށްޓަކައި އިސްލާމް ދީނުގައި ސަލާމަތީ ވަރަށް ގިނަ ފިޔަވަޅުތައް ވެސް ވަނީ އަޅައިފަ އެވެ. މިގޮތުން ކީރިތި ޤުރުއާނުގަ އާއި ކީރިތިރަސޫލާ ﷺ ގެ ސުންނަތުގައި ބައެއް އަމުރުތަކާއި ނަހީތައް އައިސްފައިވެ އެވެ. އެކަކު އަނެކަކަށް ނުބައިރޭވުންތައް ރޭވުމާއި ގުޅުންތައް ކެނޑުމާއި ރުޅިވެރިކަން ބޭއްވުމާއި ޙަސަދަވެރިކަން ބޭއްވުން މަނާކުރައްވައި އޭގެ ބަދަލުގައި މާތް ﷲ އަށް އަޅުވެތިވާ އަޚުންތަކެއް ކަމުގައި ވުމަށް ކީރިތި ރަސޫލާ އަންގަވާފައިވެ އެވެ (ބުޚާރީ). އަދި މުއުމިނަކު އޭނާގެ އަޚާއާ ދެމެދު ހަމަނުޖެހުމެއް ހިނގައިދިޔަ ނަމަވެސް އޭނާއާ ރުޅިވެރިކަން ބޭއްވުމާއި ވާހަކަނުދައްކައި ހުރުން މަނާ ކުރައްވަ އެވެ. އެކަމާމެދު ވިސްނައި ފިކުރުކުރުމަށް ތިން ދުވަހުގެ މުހުލަތެއް ނެގިނަމަވެސް އެއަށް ވުރެ ގިނަދުވަހު އެގޮތުގައި ހުރުމަކީ މުއުމިނަކަށް ހުއްދަވެގެންވާ ކަމެއް ނޫން ކަމުގައި އެކަލޭގެފާނު ވަނީ ބަޔާން ކުރައްވައިފަ އެވެ. ތިން ދުވަސް ވުމުން ދެމީހުން ބައްދަލުކޮށް އެކަކު އަނެކަކަށް ސަލާމް ކުރަން ޖެހެ އެވެ. ހިތުގައިވާ ރުޅިވެރިކަމާއި ހަސަދައިގެ އެންމެހާ ޝުޢޫރުތައް ފޮހެލަން ޖެހެ އެވެ.\nދެ އިންސާނެއްގެ ދެމެދުގައި ރުޅިވެރިކަމެއް ނުވަތަ ދެކޮޅުވެރިކަމެއް އުފެދޭއިރު އެތަނުން އެކަކު ވާހުށީ (އެކަން ނޭނގުމުގެ ސަބަބުން ވިއަސް) އަނިޔާވެރިއަކަށެވެ. އަނެކަކު ވާހުށި އަނިޔާ ލިބެނިވި މީހަކަށެވެ. އެތަނުން އަނިޔާވެރިވެ އަނެކާގެ ހައްގަށް އަރައިގަތް މީހާގެ މައްޗަށް ލާޒިމުވަނީ އޭނާގެ އެއަނިޔާވެރިކަމުން ވަގުތުން އެއްކިބާވެ އޭނާގެ އުޅުން އިޞްލާޙު ކުރުމެވެ. ސަބަބަކީ އެކަން އެގޮތަށް ނުކުރާނަމަ އޭނާއަށް ކުރެވިފައިވާ ހަޔޮކަންތައް އޭގެ އަގެއްގެ ގޮތުގައި ދައްކަން ޖެހެ އެވެ. މިގޮތުން ގޮސް އޭނާގެ ހުރިހާ ހެޔޮ ކަމެއްގެ ޘަވާބު ހުސްވެއްޖެ ނަމަ ނުވަތަ ހެޔޮ ކަމެއް ކުރެވިފައިނެތް ނަމަ އަނެކާއަށް ކުރެވިފައިވާ ފާފަތަކުގައި ހިފަން ޖެހެ އެވެ. މިކަން އަލްބުޚާރީ ރިވާ ކުރައްވާފައިވާ ޙަދީޘަކުން ސާބިތުވެ އެވެ. ދެމީހުންކުރެ އަނިޔާ ލިބެނިވި މީހާގެ މައްޗަށް ލާޒިމުވަނީ މަޢާފު ކުރުމެވެ. އޭނާއަށް ލިބެންޖެހޭ ހައްގެއް ލިބުމަށް ފަހު މަޢާފު ކުރުމެވެ. އަނެކާގެ ޢުޒުރުވެރިވުން ގަބޫލު ކުރުމެވެ. އުޒުރު ގަބޫލު ނުކުރުމަކީ ބޮޑު ކުށެކެވެ. ކީރިތި ރަސޫލާ ﷺ އެކަން ސިފަ ކުރައްވަނީ ނުބައި ގޮތަކަށް މުދާގަނޑެއް ފޭރިގެންފައިވާ މީހަކު ފަދައިންނެވެ. އެފަދަ މިހާ ކުށްވެރިވާ ދަރަޖައަށް މީނާވެސް ކުށްވެރި ވާނެ ކަމަށެވެ (އިބްނު މާޖާ) އަދި އައްޠަބަރާނީގެ ކިބައިން ރިވާވެފައިވާ ގޮތުގައި ޢުޒުރުވެރުވުމުން އެކަން ގަބޫލު ނުކުރާ މީހަކަށް ޙައުޟުން (ކައުޘަރޭ ކިޔޭ އާރުން) ޖާގައެއް ނުލިބޭނެ އެވެ.\nކީރިތި ރަސޫލާ ﷺ އެކަން ސިފަ ކުރައްވަނީ ނުބައި ގޮތަކަށް މުދާގަނޑެއް ފޭރިގެންފައިވާ މީހަކު ފަދައިންނެވެ. އެފަދަ މިހާ ކުށްވެރިވާ ދަރަޖައަށް މީނާވެސް ކުށްވެރި ވާނެ ކަމަށެވެ (އިބްނު މާޖާ) އަދި އައްޠަބަރާނީގެ ކިބައިން ރިވާވެފައިވާ ގޮތުގައި ޢުޒުރުވެރުވުމުން އެކަން ގަބޫލު ނުކުރާ މީހަކަށް ޙައުޟުން (ކައުޘަރޭ ކިޔޭ އާރުން) ޖާގައެއް ނުލިބޭނެ އެވެ.\nއިސްލާމްދީން މީސްތަކުންގެ މެދުގައި ރުޅިވެރިކަމާއި ޙަސަދަވެރިކަން ނައްތާލުމަށް އަޅާފައިވާ ފިޔަވަޅުތަކުގެ ތެރޭގައި އެކަކު އަނެކަކަށް ނެތި ނުބައި މޮށުމާއި ދެބައުޑުވުމާއި މީހުންގެ ސިއްރުތައް ހޯދަން މަސައްކަތް ކުރުމާއި ހަގީގަތެއް ނެތް ވާހަކަތައް ދެއްކުމާއި މިފަދަ ކަންކަން ވަނީ މަނާކުރައްވައިފަ އެވެ. މީހަކު ނުކުރާކަމެއް ނުވަތަ މީހެއްގެ ކިބައިގައި ނެތް ކަމެއްގެ ވާހަކަ ދައްކައިފި ނަމަ އެމީހަކު އެބުނިކަމެއް ވެއްޖައުމަށް ދާނދެން ނަރަކައިގައި ބަންދުވެގެންވާނެ ކަމުގައި ރަސޫލާ ﷺ ވަނީ ބަޔާން ކުރައްވައިފަ އެވެ. (އައްޠަބަރާނީ) ދެބައުޑުވާމީހާ އަކީ ނަރަކަވަންތަ ވެރިއެކެވެ. އެހެނީ ކީރިތިރަސޫލާ ޙަދީޘް ކުރައްވަނީ ދެބައުޑުވާ މީހާ ސުވަރުގެ ނުވައްދަވާނެ ކަމަށެވެ. ވީމާ އެކަކު އަނެކަކާ މެދު ދެކޮޅުވެރިކަމާއި ހަސަދަވެރިކަން އުފެދޭ އެއްވެސް ކަމެއް ކުރުން އިސްލާމް ދީން ވަނީ މަނާކުރައްވައިފަ އެވެ.\nވީމާ އެއްވެސް އިންސާނަކާ މެދު ތިމާގެ ހިތުގައި ދެކޮޅުވެރިކަމެއް ނުވަތަ ޙަސަދަވެރިކަމެއް ނުވަތަ އެއިން ކަމެއްގެ ކަންފުޅެއްވެސް ވާނަމަ ހިތް ސާފުކޮށްލައި ފޮހެލަން މަސައްކަތް ކުރަން ޖެހެ އެވެ. މިގޮތަށް މަސައްކަތް ކުރުމަށްފަހުގައި އެކުވެރިކަމާއި އެއްބައިވަންތަކަމުގައި ދިރިއުޅުން ބައްޓަން ކުރަން ޖެހެ އެވެ. ނަސަބުގެ ގޮތުން ގުޅުމެއް ނެތަސް އަދި އަވައްޓެރިއަކަށް ނުވަތަ ރައްޓެއްސަކަށް ނުވިއަސް ކޮންމެ މުސްލިމަކީ ތިބާގެ އަޚެއް ކަމުގައި ބަލަން ޖެހެ އެވެ. ހަމައެއާ އެކު ކޮންމެ އިންސާނަކީ ވެސް އިންސާނިއްޔަތުގައި ލިބެންޖެހޭ ހުރިހާ ހައްގުތަކެއް ދިނުމާއި އާދަމުގެ ދަރިންނަށް ﷲ ދެއްވާފައިވާ ކަރާމާތް ލިބެންޖެހޭ ބަޔަކަށް ވާހިނދު އިންސާނިއްޔަތަށްޓަކައި ރުޅިވެރިކަމާއި ހަސަދައިން ސަލާމަތްވާން ޖެހެ އެވެ. ޢަދާވާތްތެރި ކަމެއް ބާއްވަން ޖެހޭނީ ހަމައެކަނި ޢަދުއްވުންނާ މެދުގަ އެވެ.\nތިވާހަކަ ކިޔައިދީބަލަ މިއުޅޭ ސިޔާސީ ބޭޅުންނަށް\nއަހަރެމެންގެތެރެއިން އެތަށްބައެއް، ހަސަދައިގެ އަލިފާނުގެ ސަބަބުން، އެބައިމީހުންގެ ހަށިގަނޑުގެ އެތެރެ އަނދާއަޅިއަށްވެ ހޮޔަށް މިއޮންނަނީ. މިކަމުގާ އަންހެނެއް ފިރިހެނަކަށް، ފިރިހެނެއް އަންހެނަކަށް ދޫކުރަނީއެއްނޫން.


ވެމްކޯގެ ދޮރުމައްޗަށް ކުނި އެޅުނީ އޮޅުމަކުން - ނަރީޝް ވެމްކޯގެ ދޮރުމައްޗަށް ކުނި އެޅުނީ އޮޅުމަކުން - ނަރީޝް\nވެމްކޯގެ ދޮރުމައްޗަށް ކުނި އެޅުނީ އޮޅުމަކުން - ނަރީޝް\nސިޓީ ކައުންސިލްގެ ލޮރީގަ ގެންގޮސް ކުނިތަށް ވެމްކޯ ދޮރުމައްޗަށް އަޅާލާ މަންޒަރު.\nމާލޭގެ މަގުތަކަށް ޖަމާވެފައިހުރި ކުނިތަށް ސިޓީ ކައުންސިލުން ނަގައި ވެމްކޯގެ ޓްރާންސްފަރ ސްޓޭޝަންގެ ދޮރުމައްޗަށް އަޅާލެވުނީ މުވައްޒަފުންގެ މެދުގައި މަޢުލޫމާތު ބަދަލުކުރުމުގައި އެރި އުޅުމަކުންކަމަށް ސިޓީ ކައުންސިލުން ވިދާޅުވެއްޖެއެވެ. މާލޭގެ ކުނި ނެގުމުގެ ޚިދުމަތް ދެމުން އަންނަ ވެމްކޯއިންވަނީ ރަޖިސްޓްރީ ނުކުރާ ގޭބިސީތަކުން ކުނި ނެގުން ހުއްޓާލާފައެވެ.\nރަޖިސްޓްރީނުކުރާ ގެތަކާއި ފައިސާ ނުދައްކާ ގެތަކުން ކުނި ނެގުމުގެ މަސައްކަތް ވެމްކޯއިން ހުއްޓާލުމާ ގުޅިގެން، މިފަދަ ގޭގޭގެ ކުނިތަށް މާލޭގެ މަގުތަކަށްވަނީ ޖަމާވެފައެވެ. މި ކުނިތައް ނެގުމުގެ މަސައްކަތް ސިޓީކައުންސިލްގެ މުވައްޒަފުން މެދުވެރިކޮށް ނެގުމުގެ މަސައްކަތް ކައުންސިލުންވަނީ ކޮށްފައެވެ. ނަމަވެސް މަގުތަކުންނެގި ކުނިތައް ސިޓީކައުންސިލްގެ ވެހިކަލްގައި ގެންގޮސް މާލޭގެ، ވޭސްޓް ޓްރާންސްފަރ ސްޓޭޝަންގެ ދޮރުމަށްޗަށް އަޅާލާ ވީޑިއޯއެއްވަނީ ސޯޝަލް މީޑިއާގަ ޢާއްމުވެފައެވެ.\nމިކަމާ ގުޅިގެން ނޫސްވެރިން ކުރި ސުވާލުތަކަށް ޖަވާބުދެއްވަމުން މާލެ ސިޓީ ކައުންސިލްގެ ޑެޕިއުޓީ މޭޔަރ އަޙުމަދު ނަރީޝް ވިދާޅުވީ ސިޓީ ކައުންސިލުން ކުނިތައް އުކާލަން ދިއުމުން ވެމްކޯއިން ހުއްދަ ދީފަ ނުވާކަމަށެވެ. ނަމަވެސް ވެމްކޯގެ ކުރިމައްޗަށް މަގަށް ޕިކަޕުގައި ހުރި ކުނިތަށް އަޅާލުމަކީ ގަސްތުގަ ހިންގި ޢަމަލެއް ނޫންކަމަށެވެ. މިއީ މުވައްޒަފުންގެ އިހުމާލުން އެރި އޮޅުކަމުންވީ ކަމެއްކަމަށާ، އެއީ ވަރަށް ނާތަހުޒީބު ޢަމަލެއްގެގޮތުގައި ނަރީޝް ސިފަކުރެއްވިއެވެ. އަދި އެކަމަށް ވެމްކޯގެ ކިބައިންވަނީ މަޢާފަށް އެދިފައެވެ.\n"ވެހިކަލްގަތިބި މުވައްޒަފުންނާއި އެވަގުތު އެކަން ބަލަހައްޓަށް ތިބި ސުޕަވައިޒަރުންނާ ދެމެދު އެރި އޮޅުމަކުން ކުނިތަށް މަގަށް އަޅާލެވުނީ. މިއީ ނާތަހުޒީބު ކަމެއްކަމަށް ޤަބޫލުކުރަން. އެކަމަށް މާފަށްވެސް އެދެން." ނަރީޝް ވިދާޅުވިއެވެ.\nނަރީޝް ވިދާޅުވީ ސިޓީ ކައުންސިލުން ކުނި ނަގަންޖެހުނީ، އެމަސައްކަތް ސިޓީ ކައުންސިލުން ހަވާލުކޮށްފަވާ ވެމްކޯއިން އޭގެ ޒިންމާ އެކަށީގެންވާގޮތުގަ އަދާ ނުކުރުމުންކަމަށެވެ. މާލޭގެ މަގުތަށް ސާފު ތަނެއްގެ ގޮތުގަ ބޭއްވުމަށް ސިޓީކައުންސިލުން ކޮންމެ މަހަކު، 3.1މިލިއަން ރުފިޔާ ވެމްކޯއަށް ޚަރަދުކުރާކަމަށް އޭނާ ވިދާޅުވިއެވެ.\nމި މައްސަލައަށް ޙައްލުގެނައުމަށް ވެމްކޯއާއެކު މަސައްކަތްތައް ކުރަމުންދާކަމަށް ސިޓީ ކައުންސިލުން ވިދާޅުވެއެވެ. ސިޓީ ކައުންސިލްގެ އެންމެ ބޮޑު ބޭނުމަކަށްވާނީ މާލޭގެ މަގުތަކަކީ ދުޅަހެޔޮ ސާފުތަނެއްގެ ގޮތުގަ ބޭއްވުންކަމަށްވެސް އޭނާ ވިދާޅުވިއެވެ. މިކަމަށް ބޭނުންވާ އެއްބާރުލުން ވެމްކޯއިން ނުލިބޭނަމަ، މިކަމަށް އެހެން ޙައްލެއް ހޯދަންޖެހިދާނެކަމަށް ނަރީޝްވަނީ ވިދާޅުވެފައެވެ. ނަމަވެސް ފުރަތަމަ މަސައްކަތްކުރަނީ މަޝްވަރާކުރުމަށްކަމަށް އޭނާ ވަނީ ވިދާޅުވެފައެވެ.\nޑެމްބެލޭ ހޯދަން ނިއުކާސަލްއިން މަސައްކަތް ކުރަނީ